Jinsee Goanaain Kudakudhin Rakkaatheri Kuraany Kihineh?\nޖިންސީ ގޯނާއިން ކުޑަކުދިން ރައްކާތެރި ކުރާނީ ކިހިނެއް؟\n6 މަސް,2ހަފްތާ, 22 ގަޑި, 1 މިނެޓް, 32 ސިކުންތު ކުރިން 3720ފަތޯނާ ފާއިޒް\nކޮންމެ މީހަކުވެސް އެމީހެއްގެ ދަރިންދެކެ ވަރަށް ލޯބިވާނެކަން ޔަގީނެވެ. އެއްވެސް މީހަކު، ތިމާގެ ދަރިން ނުވަތަ އެއްވެސް ދަރިއަކު ޖިންސީ ގޯނާގެ ޝިކާރައަކަށް ވާކަށް ނޭދޭނެއެވެ.\nޖިންސީ ގޯނާ ކުރުމުގެ މައްސަލަތައް މި ކުޑަ ކުޑަ މުޖްތަމައުގައިވެސް މިވަނީ އިންތިހާއަށް އިތުރުވެގެން ގޮސްފައެވެ. ގިނަ ފަހަރަށް އެފަދަ އަމަލުތައް ހިންގާ މީހުންގެ ޝިކާރައަކަށް ހަދަނީވެސް އެފަދަ މީހުންނާއި އެންމެ ގާތް، ނުވަތަ އެންމެ ގިނައިން ފެނިދެނިވާ ކުދިންކަން މިއީ އެނގެން އޮތް ހަގީގަތެކެވެ. އެހެންކަމުން އެފަދަ މީހުންގެ ކިބައިން ތިމާގެ ދަރިން ރައްކާތެރި ކުރުމަށްޓަކައި ފިޔަވަޅުތަކެއް އެޅުން މުހިންމެވެ. މީހަކު ބަލާލާފައި އެމީހަކީ "ކުޑަކުދިންނާއި ބެހޭ" މީހެކޭ ބުނާކަށް ނޭނގޭނެއެވެ.\nގިނަ ފަހަރަށް އެފަދަ އަމަލުތައް ކުރަނީ "އެންމެ ހީނުކުރާ" މީހާއެވެ. އެހެންކަމުން އެފަދަ މީހުންގެ ކިބައިން ދަރިން ސަލާމަތް ކުރެވޭނީ ދަރިން ވަރަށް ބޮޑަށް ހޭލުންތެރިކުރެވިގެންނެވެ.\nހަށިގަނޑުގެ ގުނަވަންތަަކަށް ކިޔާ އަސްލު ނަން ދަރިންނަށް ކިޔައިދީ، އެއްވެސް މީހަކަށް އަތްލެވިގެން ނުވާނެ ގުނަވަންތައް ދަރިންނަށް ބުނެދޭން ޖެހެއެވެ. އަދި އެއްވެސް މީހަކު، އެމީހެއްގެ ޖިންސީ ގުނަވަންތަކުގައި އަތްލަން ބުނެފިނަމަ، އެއީވެސް ގޯސް ކަމެއްކަން ބުނެދޭން ޖެހެއެވެ. އެކަން ރަނގަޅަށް އޮޅުން ފިލުވައިދެވިއްޖެނަމަ، ޖިންސީ ގޯނާގެ ޝިކާރައަކަށް ވާން އުޅެފިނަމަ، ކުއްޖާއަށް އެކަން ފަސޭހައިން ނަގައިގަނެވޭނެއެވެ. މި ލިޔުމުގައި މި ހިމަނާލަނީ މި ދެންނެވި ކަންތައްތަކުގެ އިތުރުންވެސް ދަރިންނަށް ކިޔައިދޭން ޖެހޭ އެއްޗެއްސެވެ.\nހަށިގަނޑާއި ގުޅޭ އެއްވެސް ކަމެއް ސިއްރު ނުކުރުން:\nމިއީ ތިބާގެ ދަރިފުޅަށް ކިޔައިދިނުން މުހިންމު އެއްޗެކެވެ. ގިނަ ފަހަރަށް ޖިންސީ ގޯނާ ކުރާ މީހުން އެކަން ކުރަނީ ކުދިންނާއި ވަަރަށް ބޮޑަށް ގުޅާލައިގެންނެވެ. "އަހަރެން ކޮއްކޮއާއިއެކު ކުޅޭ ހިތްވޭ...އެކަމަކު އެއްވެސް މީހެއްގެ ކައިރީގައި ބުނެފިއްޔާ ނުކުޅޭނަން" މިއީ ޖިންސީ ގޯނާ ކުރާ މީހުން އާންމުކޮށް ބޭނުންކުރާ ޖުމްލަތަކެވެ. އެފަދަ އެއްވެސް ކަމެއް ސިއްރު ނުކުރަން ދަރިފުޅަށް ބުނެދޭށެވެ.\nޖިންސީ ގުނަވަނެއްގެ ފޮޓޯ ނަގައިގެން ނުވާނެކަން ބުނެދިނުން:\nމިއީ ގިނަފަހަރަށް ކުދިންނަށް ކިޔާ ނުދެވި އޮންނަ އެއްޗެކެވެ. ޖިންސީ ގޯނާ ކުރާ މީހުން، އެމީހުންގެ ޝިކާރައަކަށް ހަދާ ކުދިންގެ ޖިންސީ ގުނަވަންތަކުގެ ފޮޓޯ ނަގާ، އެވިއްކާވެސް ހަދައެވެ. އެހެންކަމުން ޖިންސީ ގުނަވަންތަކުގެ ފޮޓޯ ނެގިޔަދީގެން ނުވާނެކަމާއި، އެއީ ގޯހެއްކަން ދަރިންނަށް ބުނެދޭން ޖެހެއެވެ.\nނޫނެކޭ ބުނަން ޖެހޭނެކަން އަންގައިދިނުން:\nބައެއް ކުދިންނަށް މީހަކު ކަމެއް ކުރަން ބުނުމުން "ނޫން" ބުނާކަށް ނުކެރެއެވެ. އެހެންކަމުން ކޮންމެ ކޮންމެ ކަމަކަށް ރުހިގެން ނުވާނެކަން ދަރިންނަށް ވިސްނައިދޭން ޖެހެއެވެ. މީހަކު ގޯސް ކަމެއް ކުރާހެން ހީވާނަމަ، އެކަން ހުއްޓުވަން ކެރެން ދަރިންނަށް ދަސްކޮށްދޭން ޖެހެއެވެ. އަދި މީހަކު ގޯސްކަމެއް ކޮށްފިހެން ހީވާނަމަ، އެވާހަކަ މައިންބަފައިން ގާތުގައި ބުނަން ކެރޭނެ ވަރަށް ދަރިންނާއި ގާތް ގުޅުމެއް ބޭއްވުމަކީވެސް ކޮންމެހެންވެސް ކުރަންޖެހޭ ކަމެކެވެ.\nމިއަހަރު 4141 މީހަކަށް ޑެންގީ ހުން ޖެހިފައިވޭ: އެޗްޕީއޭ\nރައީސް ޔާމީން މިނިވަންކުރުމަކީ ގައުމުގެ މުސްތަގުބަލާއި ގުޅިފައިވާ މަސައްކަތެއް: ޑރ.މުއިއްޒު\nމަސްވެރިންނަށް ހާއްސަކޮށްގެން ދެ އެޕްލިކޭޝަނެއް ތައާރަފުކޮށްފި\nގޮތް ނޭނގޭ މަރު ގިނަވެ، ސަރުކާރުން މައުލޫމާތު ހާމަނުކުރުމުން ކަންބޮޑުވޭ: އާދަމް ޝަރީފް އުމަރު\nގިނައިން ފެން ބޯން ޖެހެނީ މިހެންވެ!\n1 މަސް ކުރިން 135 0\n6 މަސް ކުރިން 372 0\nތިހުރީ ފޯނަށް ދެވި ހިފާފަތަ؟\n7 މަސް ކުރިން 446 0\nހާރުކާން އެންމެ ރަނގަޅީ ކޯޗެއް؟\n7 މަސް ކުރިން 465 0


2 mas therey EU ge gina bayakah Omicron jeheyne | Mihaaru\nދުނިޔެ / އީޔޫ\nދެ މަސް ތެރޭގައި ޔޫރަޕްގެ ގިނަ ބަޔަކަށް އޮމިކްރޯން ޖެހޭނެ\n12 ޖެނުއަރީ 2022 - 12:57\nކޮވިޑް-19 ބަލި ޖައްސާ ވައިރަހުގެ ބާވަތްތަކުގެ ތެރެއިން، އޮމިކްރޯން ބާވަތުގެ ވައިރަހުގެ ސަބަބުން، ކުރިއަށް އޮތް ހަ ހަފުތާ އާއި އަށް ހަފުތާގެ ތެރޭގައި، ވިލާތުގެ ގައުމުތަކުގެ ދެ ބައިކުޅަ އެއްބައި މީހުންނަށް ކޮވިޑް ޖެހޭނެ ކަމަށް، ދުނިޔޭގެ ސިއްހަތު ޖަމިއްޔާ (ޑަބްލިޔޫއެޗްއޯ) އިން ބުނެފި އެވެ.\nއެ ޖަމިއްޔާ އިން ބުނި ގޮތުގައި، ޑެލްޓާ ބާވަތުގެ ކޮވިޑް ވައިރަހުގެ ސަބަބުން ވިލާތުގެ ގައުމުތަކުގައި ކޮވިޑްގެ ބިޔަ ރާޅެއް ފެތުރެމުން ދަނިކޮށް، އޭގެ މައްޗަށް އޮމިކްރޯންގެ މާ ވަރުގަދަ ރާޅެއް މާ ބާރު ދުވެއްޔެއްގައި މިހާރު ދަނީ، އެ ސަރަހައްދުގެ ހުޅަނގުން ފެށިގެން އިރުމައްޗަށް ފެތުރެމުންނެވެ. އޮމިކްރޯންގެ ސަބަބުން ކޮވިޑް ފެތުރޭ މިންވަރު މައްޗަށް ދާނެ ކަމަށް އެ ޖަމިއްޔާ އިން މި ގޮތަށް އަންދާޒާ ކުރީ، މިއަހަރުގެ ފުރަތަމަ ހަފުތާގެ ތެރޭގައި، ވިލާތުގެ ގައުމުތަކުން ހަތް މިލިއަން މީހުންނަށް ކޮވިޑް ޖެހުމާ ގުޅިގެން، އެ ނިސްބަތަށް ބަލައިގެންނެވެ. އަދި ދެ ހަފުތާގެ ތެރޭގައި އެއަދަދު ވަނީ ދެ ގުނަ އިތުރުވެފަ އެވެ.\nހުސްވި 2021 ވަނަ އަހަރުގެ ފަހުކޮޅުން ފެށިގެން، ވިލާތުގެ ގައުމުތަކުގައި އެންމެ ހަލުވިކޮށް ފެތުރެމުން ދިޔައީ ޑެލްޓާ ބާވަތުގެ ކޮވިޑް ވައިރަހެވެ. ނަމަވެސް އެއަހަރު ނިމެނިކޮށް ދެކުނު އެފްރިކާ އިން ފެނުނު އޮމިކްރޯން ބާވަތުގެ ކޮވިޑް ވައިރަސް ވިލާތުގެ ގައުމުތަކުގައި ފެތުރެން ފެށުމާއެކު، ކޮވިޑް ޖެހޭ މީހުންގެ އަދަދު ވަނީ ކުއްލިއަކަށް އިތުރުވެފަ އެވެ.\nއެހެންކަމުން ކުރިއަށް އޮތް 6-8 ހަފުތާގެ ތެރޭގައި، ވިލާތުގެ ގައުމުތަކުގެ އާބާދީގެ 50 ޕަސެންޓަށް ވުރެ ބޮޑު ބަޔަކަށް އޮމިކްރޯންގެ ސަބަބުން ކޮވިޑް ޖެހޭނެ ކަމަށް ބެލެވެ އެވެ. މިހާރު އެންމެ ހަލުވިކޮށް އޮމިކްރޯން ބާވަތުގެ ކޮވިޑް ވައިރަސް ފެތުރެމުން ދަނީ ވިލާތުގެ ގައުމުތަކުގަ އެވެ. ނަމަވެސް މެދުތެރޭ އޭޝިޔާގެ ގައުމުތަކުގައި އޮމިކްރޯން ފެތުރެމުންދާ ނިސްބަތަށް ބަލާއިރު، ވިލާތުގެ ގައުމުތަކަށް ފަހުގައި، އެންމެ ގިނަ ބަޔަކަށް އޮމިކްރޯންގެ ސަބަބުން ކޮވިޑް ޖެހޭނެ ކަމަށް ބެލެވެނީ މެދުތެރޭ އޭޝިޔާގެ ގައުމުތަކުގަ އެވެ.\nއޮމިކްރޯން ބާވަތުގެ ކޮވިޑް ވައިރަހުގެ ސަބަބުން، ބަލިމީހާގެ ހާލު މާ ބޮޑަށް ގޯސް ނުވިޔަސް، ހޮސްޕިޓަލުގައި އެނދުމަތިކޮށްގެން ފަރުވާ ދޭންޖެހޭ މީހުންގެ އަދަދު އަންނަނީ އިތުރުވަމުންނެވެ. އެހެންކަމުން، ވިލާތުގެ ބައެއް ގައުމުތަކުގެ ހޮސްޕިޓަލްތައް ފުރި، އިތުރު ބަލިމީހުންނަށް ފަރުވާ ދިނުމުގައި ހުރަސްތަކެއް ދަނީ ކުރިމަތިވަމުންނެވެ.\nމިދިޔަ ހޯމަ ދުވަހު އިނގިރޭސި ވިލާތުގައި އެކަނިވެސް، އަލަށް 142224 މީހަކު ކޮވިޑަށް ޕޮޒިޓިވްވި އެވެ. އަދި ކޮވިޑް ޖެހިގެން 77 މީހަކު މަރުވި އެވެ. ފަރަންސޭސި ވިލާތުގައި ވެސް، ބައެއް ހޮސްޕިޓަލްތައް ފުރިފައިވާ އިރު، ކޮވިޑް ޖެހުމުގެ ސަބަބުން ގިނަ އަދަދެއްގެ ނަރުހުންނާއި ޑޮކްޓަރުންގެ އިތުރުން ސިއްހީ ހިދުމަތްތެރިން ވެސް ވަޒީފާ އަށް ނުނިކުންނާތީ، އެކަށީގެންވާ ގޮތެއްގައި ހޮސްޕިޓަލްތަކުން ފަރުވާއެއް ނުދެވެ އެވެ.\nއޮމިކްރޮން ސިއްހަތު އީޔޫ\nބަލި ފެތުރޭނެ. ނުހުއްޓުވޭނެ. އަބަދު މާސްކު އަޅަައިގެން ލޮކްޑައުންގަ ވެސް ނުތިބެވޭނެ. ހުރިހާ އެންމެން ދުޢާކޮށް ބަންގި ގޮވާ ތަކުބީރު ގޮވަންވީ. ފާފަތަކާ މަގުފުރެދިގެން ދިއުމާ ދުރުވާންވީ.


ރޯދަމަަސް ނިމިއްޖެ، މިސްކިތްތައް ފަޅުވެއްޖެ\nJune 12, 2019 20:46:50\nކޮންމެ އަހަރެއްގައިވެސް މުސްލިމުންނާއި ކުރިމަތިވާނެ އެންމެ މާތް އެއް މަހަކީ އެއްވެސް ޝައްކެއް ނެތް ގޮތުގައި، ބަރަކާތްތެރިވެގެންވާ ރަމަޟާން މަހެވެ. ރަމަޟާން މަހަކީ އަޅުކަމާއި ހެޔޮ އަމަލު ކުރުމުގައި އެހެން މަސްތަކަށްވުރެ ބޮޑަށް މަސައްކަތް ކުރާ މަހެކެވެ. އެމަހުގެ ދަރުމައާއި ޘަވާބު ހާޞިލުކުރަން ގަދައަޅައި އެތައް ބަޔަކު މަސައްކަތް ކުރެއެވެ. ރަމަޟާން މަހަކީ މިސްކިތްތައް ފުރިގެން ގޮސް، ބޭރުގައި ވެސް ސަފު ހަދައިގެން ނަމާދުގައި ބައިވެރިވާން ޖެހޭ ވަރަށް މީހުން މިސްކިތަށްދާ މަހެކެވެ.\nބަރަކާތާއި މާތްކަމުން ފުރިގެންވާ ރަމަޟާން މަސް އަޅުގަނޑުމެންނާއި އަލްވަދާއުކީ ފަހުން އަދި މިއުޅެނީ މަހެއް ނުވެގެންނެވެ. އެހެން އަހަރުތަކުގެ ރޯދަމަސް ފަދައިން މިއަހަރުގެ ރޯދަ މަހުވެސް އަޅުގަނޑުމެންނަށް ފެނިގެންދިޔަ، މަންޒަރަކީ މީހުންތަކުން މިސްކިތްތައް ފުރާލި މަންޒިލެވެ. ވަޒީފާގައި ކިތަންމެ ބުރަކޮށް އުޅެން ޖެހުނު ކަމުގައި ވިޔަސް، ޖަމާއަތަށް ހުރިހާ ނަމާދަކަށް މިސްކިތައް އަރާ މަންޒަރެވެ. ވަރަށްވެސް އުފާވާ މަންޒަރުތަކެވެ. އަޅުކަން ކުރުމުގައި، ފަރުވާކުޑަކުރުމާއި، ކަންނެތް ކަން ފެނިގެންދިޔައީ ވަރަށް މަދު މީހެއްގެ ކިބައިންނެވެ.\nއެހެންނަމަވެސް، މިއަދު ނަމާދު ގަޑިތަކުގައި މާލޭގެ އަދި ރާއްޖޭގެ އެހެން ރަށެއްގެވެސް މިސްކިތެއް ކައިރިން ހިނގާލައިފިނަމަ ފެންނާނީ މުޅިން އެހެން މަންޒަރެކެވެ. ރޯދަމަހު އަޅުގަނޑުމެންނަށް މިސްކިތްތަކުން ފެނިގެންދިޔަ މަންޒަރެއް ނޫނެވެ. އެއާއި މުޅި ހިލާފު މަންޒަރެކެވެ. ރޯދަ މަހު، މީހުންތަކުން މިސްކިތް ފުރިގެން، މަގުތަކުގައި ސަފު ހަދައިގެން ނަމާދު ކުރަން ޖެހުނު މިސްކިތްތަކުގައި މިއަދު ދެތިން ސަފުވެސް ހަމަވަނީ މަދު ފަހަރެއްގައެވެ. ބައެއް މިސްކިތްތަކުގައި އެއް ސަފުވެސް ހަމަނުވެއެވެ. އެއީ ކިހިނެތްވާ ކަމެއް ބާވައެވެ؟\nރަމަޟާން މަހު މިސްކިތައް އަރާ މީހުން ގިނަވެ މިސްކިތައް ފުރިގެންދާ ބީދައިން، މިހާރު މިސްކިތްތައް ނުފުރެނީ ކީއްވެ ހެއްޔެވެ؟ ރަމަޟާން މަހު ކިތަންމެ ބުރަކޮށް އުޅެމުންވެސް، ޖަމާއަތަށް ނަމާދަށް މިސްކިތަށްދާ ފަދައިން މިއަދު ނުދެވެނީ ކީއްވެތޯއެވެ؟ އަޅުގަނޑުމެން ހަމައެކަނި ނަމާދުކޮށް، އަޅުކަންކޮށް ހެޔޮ އަމަލު ކުރަން ޖެހެނީ ހަމައެކަނި، ރަމަޟާން މަހު އެކަނިތޯއެވެ؟\nރަމަޟާން މަހު ހުރިހާ ހިސާބެއްގެވެސް މިސްކިތްތަކަށް އޮންނަނީ ބަހާރު މޫސުމެއް އައިސްފައެވެ. ނުވަތަ މިސްކިތްތަކަށް ކޮންމެ އަހަރެއްގެވެސް ރަމަޟާން މަހު އޮންނަނީ މުޅިން އެހެން ކަހަލަ ދިރުމެއް ލިބިފައެވެ. ނަމަވެސް ހިތާމައަކީ، ރަމަޟާން މަސް ނިމޭއިރަށް، އެހެން މަންޒަރެއް ފެންނަން ފަށާތީއެވެ. މިސްކިތްތައް ފަޅުވެގެން ދާތީއެވެ.\nގަދަކީރިވަންތަ ﷲ ސުބްޙާނަހޫ ވަތަޢާލާ އަޅުގަނޑުމެން ދުނިޔެއަށް ފޮނުއްވީ ހަމައެކަނި ރަމަޟާން މަހު އަޅުކަން ކޮށް ހެޔޮ އަމަލު ކުރުމަކަށް ނޫނެވެ. އަޅުގަނޑުމެން ދުނިޔެއަށް ފޮނުއްވީ އަޖަލު ޖެހުމާއި ހަމައަށް މާތްﷲ އެންގެވި ގޮތަށް އުޅެ، އެކަލާނގެ ހަޟްރަތަށް އަޅުކަން ހާލިސްކުރުމުގައި ދެމި ތިބުމަށެވެ. ރޯދަ މަސް ހަދަންވީ، އަޅުގަނޑުމެން ހަމައެކަނި އަޅުކަން ކުރާ މައްސަރަކަށް ނޫނެވެ. ރަމަޟާން މަސް ހަދަންވީ އެހެން މަސްތަކަށް ވުރެ އިތުރަށް އަޅުކަން ކޮށް ހެޔޮ އަމަލު ކުރާ މަހަށެވެ. އެހެންކަމުން އަޅުގަނޑުމެން އެންމެވެސް އަޒުމް ކަނޑައަޅަންވީ، ރަމަޟާން މަހު އަޅުކަން ކުރި ފަދައިން އެހެން މަސްތަކުގައި ވެސް އަޅުކަން ކުރުމަށެވެ. ރަމަޟާން މަސް ނިމުނު ކަމުގައިވި ނަމަވެސް މިސްކިތްތައް ފަޅުވިޔަ ނުދިނުމަށެވެ.\nމިސްކިތް ނަމާދު ރަމަޟާން މަސް


މާލޭގައި ހުންނަ އެމްޑީޕީ އުނގޫފާރު ޖަގަހާގައި ރޯކޮށްލަން މަސައްކަތްކޮށްފި – Ungoofaaru\nބަނޑޭރިގަނޑު/ޙަބަރު/މާލޭގައި ހުންނަ އެމްޑީޕީ އުނގޫފާރު ޖަގަހާގައި ރޯކޮށްލަން މަސައްކަތްކޮށްފި\nމާލޭގައި ހުންނަ އެމްޑީޕީ އުނގޫފާރު ޖަގަހާގައި ރޭ ބަޔަކު ރޯކޮށްލަން މަސައްކަތްކުރި ކަމަށް އެމްޑީޕީގެ ޓިކެޓުގައި ކުރިއަށް އޮތް ރައްޔިތުންގެ މަޖިލީހުގެ އިންތިޚާބުގައި އުނގޫފާރު ދާއިރާއަށް ވާދަކުރައްވާ މުޙައްމަދު ވަހީދު (ވައްޑެ) ހާމަކުރައްވައިފިއެވެ.\nވައްޑެ ފޭސްބުކްގައި ވިދާޅުވެފައި ވަނީ މިކަން ހިނގާފައި ވަނީ ރޭ މޫކައި ހޮޓަލުގައި ވައްޑެގެ ކެމްޕޭން ބައްދަލުވުމެއް ކުރިއަށް ދިޔަ ވަގުތުގައެވެ. އަދި މިކަން ކުރަން އުޅުނު މީހުން ހުއްޓުވާ ފުލުހުންނާ ހަވާލުކޮށްފައި ވާނޭ ކަމަށް ވައްޑެ ވިދާޅުވިއެވެ.\nވައްޑެ އިތުރަށް ވިދާޅުވި ގޮތުގައި ރޯކޮށްލަން މަސައްކަތް ކުރި މީހާއަށް އެކަން ކުރުމަށް އުނގޫފާރު ދާއިރާއަށް ވާދަކުރާ ކެނޑިޑޭޓެއްގެ ގާތް ބަޔަކު ފައިސާ ދިން ކަމަށް އެމީހާ ފުލުހުން ގާތު ވަނީ ބެނެފައެވެ. އެހެން ނަމަވެސް އެއީ ކޮން ކެނޑިޑޭޓެއް ކަމެއް ވައްޑެ ވެސް އަދި ފުލުހުން ވެސް ހާމައެއް ނުކުރައްވައެވެ. ވައްޑެގެ އިތުރުން އުނގޫފާރު ދާއިރާއަށް ވާދަކުރައްވަނީ ޖުމްހުރީ ޕާޓީގެ ކެނޑިޑޭޓު އިލްހާމް އަހުމަދާއި، އަމިއްލަ ގޮތުން ވާދަކުރައްވާ އަބްދުލް މަތީން މުޙައްމަދު އަދި އަމިއްލަ ގޮތުން ވާދަކުރައްވާ އަބްދުﷲ ރަޝީދެވެ.\nމި ޢަމަލު ކުއްވެރިކުރައްވާ ވައްޑެ ވަނީ އިންތިޚާބުގައި ވާދަކުރާ ކެނޑިޑޭޓުން އަޑީގައި ތިބެގެން މިފަދަ ނުރައްކާތެރި ދަށު ދަރަޖައިގެ ކަންކަން ނުހިންގާ ރިވެތި ގޮތުގައި ކެމްޕޭން މަސައްކަތް ހިންގުމަށް އިލްތިމާސްކޮށްފައެވެ. އަދި ފޮރުވިގެން ތިބެ ޒުވާން ކުދިން ފައިސާގެ އަވާގައި ޖައްސުވާ އެކުދިން ލައްވާ މިފަދަ ކުއްތަކަށް އަރައިގަނެ އެކުދިންނަށް ގެއްލުންދޭން މަސައްކަތް ނުކުރުމަށް ވައްޑެ ގޮވާާލެއްވިއެވެ.\nމީގެ ކުރިން ވެސް އެމްޑީޕީގެ ޓިކެޓުގައި ކުރިއަށް އޮތް މަޖިލިސް އިންތިޚާބުގައި ވާދަކުރައްވާ ބައެއް ކެނޑިޑޭޓުންގެ ޖަގަހަތަކަށް ގެެއްލުން ދީފައިވެއެވެ. އެ ގޮތުން މައްޗަންގޯޅި ދެކުނު ދާއިރާއަށް ވާދަކުރައްވާ އެމްޑީޕީ ކެނޑިޑޭޓު އަޙުމަދު ހައިތަމް އާއި ގަލޮޅު ދެކުނު ދާއިރާއަށް ވާދަކުރައްވާ އެމްޑީޕީ ކެނޑިޑޭޓު މީކާއިލް އަޙުމަދު ނަސީމްގެ ޖަގަހައަށް ވެސް ގެއްލުން ދީފައިވެއެވެ.\nއުނގޫފާރު ދާއިރާ އެމްޑީޕީ މުޙައްމަދު ވަހީދު (ވައްޑެ)


Zaha ah Raees Offeehuge minister kan\nރައީސް އިބްރާހީމް މުހައްމަދު ސޯލިހު ޒަހާއަށް މަގާމުގެ ފަތްކޮޅު އަރުއްވަނީ -- ފޮޓޯ: ރައީސް އޮފީސް\nކުރީގެ ފިޝަރީސް މިނިސްޓަރު ޒަހާ ވަހީދު ރައީސް އޮފީހުގެ މިނިސްޓަރު ކަމަށް މިއަދު އައްޔަނުކުރައްވައިފި އެވެ.\nޒަހާއަށް މަގާމުގެ ފަތްކޮޅު އަރުއްވާފައި ވަނީ މިއަދު ރައީސް އޮފީހުގައި ބޭއްވި ރަސްމިއްޔާތެއްގަ އެވެ.\nމޯލްޑިވްސް ރިފޯމް މޫވްމަންޓް (އެމްއާރްއެމް)ގެ ސްލޮޓެއްގައި މިނިސްޓަރު ކަމުގައި ހުންނެވި ޒަހާ މިނިސްޓަރު ކަމުން ވަކިކުރެއްވިކަން އެންގެވީ މޭ މަހުގެ ފަސްވަނަ ދުވަހު މެންދަމުގެ ވަގުތެއްގައި ރައީސުލްޖުމްހޫރިއްޔާގެ އޮފީހުގެ ޗީފް އޮފް ސްޓާފް ފޯނުން ގުޅުއްވާފައި ކަމަށް މީޑިއާތަކުގައި ރިޕޯޓުކުރި އެވެ.\nނަމަވެސް ރައީސް އޮފީހުން އެ އޮފީހުގެ ވެބްސައިޓްގައި ޒަހާއާއި ގުޅޭގޮތުން އާންމު ކުރި ލިޔުމުގައި ބުނެފައިވަނީ ޒަހާގެ އިސްތިއުފާގެ ސިޓީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހަށް ލިބިވަޑައިގެންފައިވާ ކަމަށެވެ. އަދި އެ ސިޓީއާއި ގުޅިގެން ވަޒީރު ކަމުގެ މަގާމުގައި ހުންނަވައިގެން ޒަހާ ވަހީދު ކޮށްދެއްވި އިހުލާސްތެރި ހިދުމަތްތަކަށް ރައީސް ޝުކުރު އަދާކުރައްވާފައިވާ ކަމަށެވެ.\nޒަހާ އަށް ރައީސް އޮފީހުގެ މަގާމެއް ދެއްވުމަށް ނިންމެވި ކަމަށް އޭރު ވެސް އަޑުތަކެއް އަރާފައިވެ އެވެ.\nޒަހާ މަގާމުން ވަކިކުރެއްވުމުގެ ކުރިން އެކަމަނާގެ މަސައްކަތުގެ ނަތީޖާއާ މެދު ސުވާލު އުފެދިގެން ނުވަތަ ހިތްހަމަޖެހިވަޑައިނުގެން ރައީސް ސޯލިހު އެއްވެސް އިރަކު މަޝްވަރާ ކުރައްވާފައި ނުވާ ކަމަށް އެމްއާރްއެމުން ކުރިން ބުނެފައިވެ އެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް އެމްއާރުއެމް + ޒަހާ ވަހީދު\nޒަހާގެ އުފަންދުވަހުގެ ހަދިޔާ: ވަޒީރުކަން އަތުލުން!\nޒަހާ ވަކިކުރީ އެއްވެސް މަޝްވަރާއެއް ނެތި!


ނަމާދުގެ އައްތަޙިއްޔާތުގައި އިންނަ ހިނދު ޝަހާދަތް އިނގިލި ޙަރަކާތް ކުރުމުގެ ޙުކުމަކީ ކޮބައިހެއްޔެވެ؟ - Albayaan\nއައްތަހިޔާތުގައި އިށީނދެ އިންނައިރު އިނގިލިން އިޝާރާތްކޮށްގެން އިންނަ މީހާ އިނގިލިން ޙަރަކާތް ކުރާނެ ސިފައާ މެދުގައި ކުރެވިފައިވާ ސުވާލުގެ މައްޗަށް ބުނަމެވެ.\nފަހުގެ ދުވަސްތަކުގައި އުއްމަތަށް ފާޅުވި މުޙައްދިޘް އަދި ޙަދީޘް ޢިލްމުގައި އެފަދަ ދެވަނަ ބޭކަލެއް ނުވާ الإمام المحدث محمد ناصر الدين الألبانِي -رحمه الله- ދެއްވާފައިވާ ފަތުވާއެއް މިތަނުގައި ލިޔަމެވެ. މި ބަސްފުޅުތަކަކީ ޝެއިޚް މިސްކިތަކަށް ވަޑައިގެން އެތަނުގައިވި އަހުލުވެރިން ނަމާދުގައި އިނގިލި ޙަރަކާތް ކުރައްވާތަން ފެނިވަޑައިގެންނެވުމުން އެބައިމީހުންނަށް ޙަރަކާތް ކުރަންވީގޮތް އުނގަންނައިދީފައިވާ ފަތުވާއެކެވެ. ޝެއިޚް ވިދާޅުވެފައިވެއެވެ.\n“އެބައިމީހުން ނަމާދުގެ އައްތަހިޔާތުގައި އިނގިލި ޙަރަކާތް ކުރުމާއި މެދު، މިތަނަށް ޙާޟިރުވެތިބި އަހަރެމެންގެ އެންމެހައި އަޚުންނަށް ހަނދުމަކޮށްދިނުމަށް އަހަރެން ބޭނުންވެއެވެ.\nނަމާދުގައި އިނގިލި ޙަރަކާތް ކުރުމުގައި ޝަރީޢަތުގައި ކަނޑައެޅިފައި ނުވާ އިތުރު ޙަރަކާތްތަކެއް ގެނެސްފައިވެއެވެ. އެއްވެސް ޝައްކެތް ނެތެވެ. އައްތަހިޔާތުގައި އިނގިލި ޙަރަކާތް ކުރުމަކީ ސުންނަތެކެވެ. އެހެނަސް އަހަރެމެންގެ ތެރޭގައިވާ ނަމާދުކުރާ ވަރަށްވެސް ގިނަ ސުންނަތުގެ އަހުލުވެރިން، ސުންނަތުގައި ވާރިދުވެގެންނުވާ ޙަރަކާތްތައް ގެނެސްފައިވެއެވެ. އެއީ އިނގިލި ތިރި ކުރުމާއި މައްޗަށް އުފުލައި ހެދުމެވެ.\nމި މިސްކިތުގައި އަހަރެންނަށް ފެނުނު އެއް މަންޒަރަކީ، މި މިސްކިތުގެ އިމާމް – ﷲ އިމާމްއަށް ހެޔޮ ޖަޒާ ދެއްވާށިއެވެ – ސުންނަތް ފެތުރުމަށް އިމާމް ނުހަނު ބުރަ މަސައްކަތް ކުރައްވައެވެ.\nމި މިސްކިތުގައި ނަމާދުކުރާ ބައެއް މީހުން އައްތަހިޔާތުގައި އިނގިލި ޙަރަކާތް ކުރާތަން އަހަރެންނަށް ފެނުނެވެ. މިއީ، މިސްކިތުގެ އިމާމް އަދާކުރަންޖެހޭ ވާޖިބު އަދާކޮށްފައިވާކަން ދޭހަކޮށްދޭ ދަލީލެކެވެ. الحَمدُ لله އެވެ. އަހަރެމެންނަށް ވާޖިބުވެގެންވަނީ ސުންނަތަށް ދަޢުވަތު ދިނުމެވެ. އެފަދައިން އިނގިލި ޙަރަކާތްކުރި ބައެއް ފަރާތްތައް އަދި މި ދަތުރުގައި އަހަރެމެންނާ އެކުގައި ބައިވެރިވާ ބައެއް އަޚުން އައްތަހިޔާތުގައި ޙަރަކާތްކުރާހިނދު އެ ޙަރަކާތުގެ ތެރެއަށް، އިނގިލި ތިރިކޮށް އަދި މައްޗަށް އުފުލައި ހެދުން ހިމެނެއެވެ. ޔަޢުނީ: މިފަދައިން އިނގިލި ތިރިއަށް ގެނައުމާއި މައްޗަށް އުފުލުމަކީ ސުންނަތުގައި އެކަމަށް އެއްވެސް އަޞްލެއް އޮތް ކަމެއް ނޫނެވެ. އިނގިލި ތިރިކޮށް މައްޗަށް އުފުލުމަކީ ސުންނަތުގައި އެކަމަށް އެއްވެސް އަޞްލެއްއޮތް ކަމެއް ނޫނެވެ.\nސުންނަތުގައި އައިސްފައިވަނީ ޙަރަކާތް ކުރުމެވެ. މާނައަކީ، ޙަރަކާތް ކުރުމުގައި އަބަދުވެސް އިނގިލި ޤިބްލައަށް ބެހެއްޓުމަށް ސަމާލުކަން ދިނުމެވެ. ޤިބްލައަށް ބަހައްޓައިގެން ޙަރަކާތް ކުރާހިނދު، އެ ޙަރަކާތުގައި އިނގިލި ތިރިކުރާކަށް ނުޖެހޭނެއެވެ.\nއަދި ޙަރަކާތް ކުރުމުގައި އިނގިލި ތިރިކޮށްފިހިނދު، އިނގިލި ހުންނާނީ ބިންމައްޗަށް އިޝާރާތް ކުރެވޭ ގޮތަށެވެ. ބިންމައްޗަކީ ތިބާއަށް ޤިބްލަކަމުގައި ނުވެއެވެ. އެހެނަސް ޤިބްލަވަނީ ތިބާގެ މޫނާ ދިމާލަށެވެ.\nފަހެ، އަތްތިލަ އޮންނާނީ ކަކުލުގެ މަތީގައެވެ. އައްތަހިޔާތަށް އިށީނުމާއެކު، އެންމެހައި އިނގިލިތަކެއް އަތްތިލައިގެ ތެރެއަށްލައި، މެދު އިނގިއްޔާއި ބޮޑުވައި (ވައްބުރަކަށްވާ ގޮތަށް ޖައްސައި) އިނގިލި ޖައްސައި، ޝަހާދަތް އިނގިލި ހުޅުވައި، ޝަހާދަތް އިނގިލިން ޙަރަކާތް ކުރާނީއެވެ. އެ ޙަރަކާތް ކުރުމުގައި އެއްވެސް ގޮތަކަށް އިނގިލި ތިރިކުރުމެއް އަދި މައްޗަށް އުފުލުމަށް އެއްވެސް އަޞްލެއްނުވެއެވެ.\nއެހެނަސް ޙަރަކާތް ކުރުންއޮތީ އިނގިލި ސީދަލަށް ބަހައްޓައިގެންނެވެ. މިއީ، މި މަޖްލިސްގައި އަހަރެން ތިޔަ ފަރާތްތަކަށް ހަނދުމަކޮށްދިނުމަށް ބޭނުންވި އެއްޗެވެ. ފަހެ، ހަނދުމަކޮށްދިނުމަކީ މުއުމިނު އަޅުތަކުންނަށް ފައިދާކުރާނެ ކަމެކެވެ.”\nرقم الشـريط( 494 ) الفتوى (4) كيفية تحريك الإصبع في التشهد\nއަޚުންނާއި އުޚްތުންނޭވެ! ސަލަފީ ދަޢުވަތް، ދަޢުވަތުލް ސަލަފިއްޔާ، އަކީ އަހަރެމެން އެމަންހަޖަކަށް ދަޢުވަތުދޭ މަންހަޖެވެ. އެއީ ޤުރުއާނާއި ސުންނަތް ޞަޙާބީންނަށް ފަހުމްވެވަޑައިގެންނެވި ގޮތަށް ޢަމަލު ކުރުމެވެ. އެފަދައިން ބަޔާން ކުރުމެވެ. އަހުލުއް ސުންނަތަކީ މިއެވެ.\nއަދި ތާބީއީންނަށް އަދި އެއަށްފަހުގައި ތާބިޢީ ބޭކަލުންނަށް ތަބަޢަވަވަޑައިގެންނެވި އިމާމުންނެވެ. އެފަދައިން އެކިއެކި ޖީލުތަކުގައި އެބޭކަލުން އެ ހިދާޔަތް އުފުލައި، ބަޔާންކޮށް މިއަދާހަމައަށްވެސް ފޯރުކޮށްދިން ގޮތުގައި ދަޢުވަތް ދިނުމެވެ. ފަހެ، މިއީ އެކަކުގެ ކިބައިން އަނެކަކު އުފުލައި މި ދަޢުވަތް ފޯރު ކޮށްދިނުމުގައިވާ މަންހަޖެވެ.\nފަހެ، އެގޮތުން ކޮންމެ ޒަމާނެއްގައިވެސް ﷲ އެފަދަ މުޖައްދިދުން ދުނިޔެއަށް ފާޅުކުރައްވާ މީސްތަކުންގެ ތެރޭގައި ދޫކޮށްލެވިފައިވާ އަދި ޙައްޤުން އެއްކިބާވެފައިވާ ކަންތައްތައް އެ އިމާމުން ފާޅުވެ ޙައްޤު މަގުގައި ޤާއިމްކޮށްދެއެވެ. ފަހެ، އިމާމް އަލް-އަލްބާނީ އަކީ އެފަދަ ބޭކަލެއް ކަމާއިމެދު އުއްމަތް ދެބަސްނުވެއެވެ. ބާޠިލް ފިކުރު ތަކާއި، ބަސްތައް އަދި ޢަޤީދާތައް އަހަރެމެން މިނެކިރާނީ މިފަދަ އިމާމުންގެ ބަސްތަކުގެ މަތިންނެވެ. ޙައްޤުމަގުގައި ބަސްތަކާއި ހުއްޖަތްވުން އެންމެ އަޥްލާވެގެންވަނި މި އިމާމުންގެ ބަސްފުޅެވެ.\nދެންއޮތީ މި އިމާމްގެ އަރިހުން އިނގިލި ޙަރަކާތް ކުރުމާއިމެދުގައި ވާރިދުވެގެންވާ ޢަމަލީ ސިފައެވެ. މިއަދު މައްކާގައިވާ ޢިލްމުވެރިޔާ الشيخ محمد عمر بازمول – حفظه الله – އާއި އިމާމް الألبَانِي – رحمه الله – ދެމެދު ހިނގައި ދިޔަ ޙާދިޘާއެއް ބަޔާން ކުރަމެވެ.\n“މަޣްރިބު ނަމާދުގެ ވަޤުތު ވަނީ ގާތްވެފައެވެ. ޢަޒީޒިއްޔާ ކައިރީގައި އޮންނަ އަވަށްގަނޑަކަށް އަހަރެމެން ދިއުމަށް ކާރު ދުއްވާލީމެވެ. ފަހެ، އެހިނދުގައި الشيخ ވިދާޅުވިއެވެ.\n“މިތާ ކައިރީގައި މިސްކިތެއް ނެތް ހެއްޔެވެ؟”\nޝެއިޚް އަރިއަހުގައި ދެންނެވީމެވެ. “އާދޭހެވެ. ޝެއިޚްއެވެ. އެހެރަ ހިސާބުގައި ހުންނާނެއެވެ.”\nއަހަރެމެން ކާރުގައި “ޝާރިޢު ޚަދަމާތް” މަގަށް ވަދެ، އެ މަގުން ގޮސް ވަރަށްވެސް ހަނި ގޯޅިއަކަށް ވަނީމެވެ. އެ ގޯޅީގައި މިސްކިތެއް ހުއްޓެއެވެ. އެތަނުގައި ކާރު ބޭއްވުމަށް ފަހު މިސްކިތަށް ވަނީމެވެ.\nޤަމަތްދީ ނަމާދުކުރުމަށް ފެއްޓުނެވެ. އަހަރެން الشيخ އާ ވަރަށް އަރިއަހުގައި ހުރުމަށް ކަނޑައަޅައިގެން ހުރީމެވެ. އެއްވެސް ގޮތަކަށް ޝެއިޚަށް ދަތިފުޅު ވެދާނެގޮތަކަށް ހުންނާކަށް ބޭނުމެއް ނުވެއެވެ. އަހަރެން ބޭނުންވީ الشيخ ވަރަށްވެސް ހިތްޕުޅުހަމަޖެހިވަޑައިގެން ހުންނަވައިގެން ނަމާދުކުރެއްވުމަށެވެ. އެހެނަސް الشيخ ނަމާދު ކުރެއްވުމުގައި ސުންނަތުގައި ޤާއިމްވެ ހުންނެވުމަށް ވަރަށްބޮޑަށް ބޭނުންފުޅުވެއެވެ. އަދި ނުހަނު ގަދައަޅާ މަސައްކަތްޕުޅު ކުރައްވައެވެ. ފަހެ، އެގޮތުން ފައިތިލައާ ފައިތިލަ ޖައްސަވާފައި ބަހައްޓަވައެވެ. އަދި އެ ސަފުގައި އަހަރެންނާއި الشيخ އާ ދެމެދުގައި ހުރި ހުސްޖާގަ الشيخ ބައްދާލެއްވިއެވެ. އަހަރެން ހުރީ ޝެއިޚް ނަމާދު ކުރައްވާ ގޮތް ވަރަށްބޮޑަށް ބަލަން ބޭނުންވެފައެވެ. އެއީ ނަމާދު ޞައްޙަކޮށް ކުރާނެ ސިފަ އުނގެނިގަތުމަށްޓަކައެވެ.\nއަހަރެންނަށް އެންމެބޮޑަށް ފާހަގަވި އެއްކަމަކީ، އައްތަހިޔާތުގައި އިށީނދެވަޑައިގެން އިންނަވާ ޝަހާދަތް އިނގިލިފުޅުން އިޝާރާތްކުރައްވާ ހަރަކާތް ކުރައްވާ ހިނދުގައި، ޝަހާދަތް އިނގިލިފުޅު މައްޗަށާއި ތިރިއަށް ހަރަކާތެއް ނުކުރައްވައެވެ. އަދި ޝަހާދަތް އިނގިލިފުޅު ކަނާތްފަރާތް ނުވަތަ ވާތްފަރާތަކަށް ވެސް ބޮޑަށް ހަރަކާތެއް ނުކުރައްވައެވެ. އެހެނަސް އިނގިލިފުޅުން އިޝާރާތްކުރައްވާ، ޙަރަކާތް ކުރައްވަނީ ވަރަށްވެސް މަޑުމަޑުން ލުއިކޮށެވެ. ނަމާދުކުރައްވާ ނިމިވަޑައިގަތުމުން އަހަރެން الشيخ އަރިއަހުގައި ދެންނެވީމެވެ.\n“އައްތަހިޔާތުގައި އިށީނުމަށްފަހު، ޝަހާދަތް އިނގިލިން ޙަރަކާތްކުރުމާ ބެހޭ ގޮތުން الشيخ ވިދާޅުވެފައިވާ ބަސްފުޅު އަޑުއެހީމެވެ. އެހެނަސް އެކަންކުރަންވީ ގޮތް، އޮންނަންވާ ގޮތުގައި ދެންމެއަކު ނޫނީ އޮޅުންނުފިލައެވެ.”\nފަހެ، އެހިނދު الشيخ ހިނިފުޅުވެޑުވިއެވެ. އަދި އަހަރެންނަށް ހީވާ ގޮތުގައި الشيخ ވިދާޅުވިއެވެ. “الحمد لله އެވެ.”


Florida gai Swan ginave vikkan fashaifi | Mihaaru\n19 އޮކްޓޯބަރ 2020 - 06:082comments\nމީޑިއާތަކުން ބުނީ ރާނީ އެލިޒަބަތު މީގެ 60 އަހަރު ކުރިން ހަދިޔާކުރެއްވި ސްވޯން ޖޯޑުގެ ސަބަބުން ފްލޮރިޑާގެ ލޭކްލޭންޑް ސިޓީގައި ސްވޯންގެ އާބާދީ ވަރަށް ބޮޑަށް އިތުރުވެފައިވާ ކަމަށެވެ. އެކަމާ ހުރެ ސްވޯން ވެފައި ވަނީ ވެސް ފްލޮރިޑާގެ މަޝްހޫރު ސިޓީ ޓަމްޕާގެ އިރުމަތިން އޮންނަ ލޭކްލޭންޑްގެ "ސިގްނޭޗާ" އެއްޗަކަށެވެ.\nއިނގިރޭސި ދަރިކޮޅުގެ ގިނަ ބަޔަކު ދިރިއުޅޭ ލޭކްލޭންޑަށް ރާނީ މީގެ ސްވޯން ހަދިޔާކުރެއްވީ 1950 ގެ ތެރޭގައި ކިނބުލާއި ކުއްތާތަކުގެ ޝިކާރައަކަށް އެ ދޫނީގެ އާބާދީވެ ވަރަށް ބޮޑަށް މަދުވާން ފެށުމުން އެތަނުގެ ކަމާބެހޭ ފަރާތްތަކުން ރާނީގެ އަރިހުގައި އެހީއަކަށް އެދުމުންނެވެ. އެހެންވެ ރާނީ "ޝާހީ ސްވޯން" ޖޯޑެއް ލޭކްލޭންޑަށް ފޮނުއްވީ ފެބްރުއަރީ 7، 1957 ގަ އެވެ.\nފްލޮރިޑާގެ ކަމާބެހޭ އިދާރާތަކާ ހަވާލާދީ މީޑިއާތަކުން ބުނީ ސްވޯންގެ އާބާދީ "މާ ބޮޑަށް" އިތުރުވެފައިވާތީ ވިއްކަން ފެށި ފަހުން މިހާރު ލޭކްލޭންޑްގައި ތިބީ 86 ސްވޯން ކަމަށެވެ. އަމާޒަކީ އަދަދު 50 އަށް މަދުކުރުމެވެ. މިތަނުން ސްވޯން ޖޯޑެއް ވިއްކަނީ 400 ޑޮލަރު (6,160ރ.) އަށެވެ.\nލޭކްލޭންޑް ސިޓީގެ ތަރުޖަމާނު މީޑިއާތަކަށް ވިދާޅުވީ ސްވޯންގެ އަދަދު މަދުކުރަން ނިންމައި ވިއްކަން ފެށި މައިގަނޑު ސަބަބަކީ އެ ސިޓީގައި އުޅޭ އެހެން ދޫނިތަކުގެ އާބާދީތަކާއި ސްވޯންގެ އާބާދީ ބެލެންސްކުރުން ކަމަށެވެ.\nފެންގަނޑެއްގައި އޮތް ސްވޯންއެއް.\n"މިހާރު ވެސް މިތަނުގައި ފުދޭވަރަކަށް އަސްދޫނީގެ އިތުރު އެހެން ވައްތަރުތައް ވެސް އެބައުޅޭ. އެކަމަކު ސްވޯންގެ އަދަދު ސިޓީގެ ނިސްބަތުން މިހާރު މާ ބޮޑަށް އިތުރު ކަމަށް ފެންނާތީ މަދުކުރަން ނިންމައި ވިއްކަން ފެށީ،" އޭނާ ވިދާޅުވި އެވެ.\nތަރުޖަމާނު ވިދާޅުވި ގޮތުގައި ސްވޯން ވިއްކަން ފެށުމާ އެކު ވަރަށް ބޮޑު ތަރުހީބެއް އަންނަނީ ލިބެމުންނެވެ. އެހެންވެ އެ ގަތުމުގެ ފުރުސަތު ލިބެނީ ދުރާލައި ނަން ރަޖިސްޓްރީކޮށްގެންން ގުރުއަތުލައިގެން ހޮވޭ ބަޔަކަށެވެ.\nސްވޯން ވިއްކައިގެން ލިބޭ ފައިސާ ދާނީ އެ ދޫނި ބަލަހައްޓަން ހިންގާ "ސްވޯން ފަންޑް" އަށެވެ.\nއިތުރު ލިޔުންތައް ތިމާވެށި އިނގިރޭސިވިލާތް ފްލޮރިޑާ ކްއީން އެލިޒަބަތު ދޫނި އެމެރިކާ


SunOnline: Baking Powder aai Baking Soda ge thafaathu engeytha?\nމާހިލް މުހައްމަދު 02 Jul 2020, 16:17\nބޭކް ކުރުމުގައި ބޭކިންގް ޕައުޑާއާއި ބޭކިންގް ސޯޑާގެ ތަފާތު ދެނެގަތުމަކީ މުހިންމު ކަމެއް -- ފޮޓޯ/ ޖިންޖާބޭކްސް\nއެއްޗެހި ފިހުން ނުވަތަ ބޭކް ކުރުމުގެ ތެރެއިން މިއީ އަހަރެމެންނަށް މާ "ފަސޭހަ"ކޮށްލެވޭ ދިމާލެކެވެ. ބޭކިންގް ޕައުޑާއާއި ބޭކިންގް ސޯޑާއަކީ އެކައްޗެއް ކަމަށް ހީކުރެވި، އެކަތި ނެތް ތަނުގައި ވިސްނާ ނުލައި އަނެކަތި ބޭނުންކޮށްލެވެއެވެ. އެހެން ގޮތަކަށް ބުނާ ނަމަ ވިސްނާނުލައި "ސަބްސްޓިޓިއުޓް"ކުރެވޭ ދެ އިންގްރީޑިއެންޓެވެ.\nބޭކިންގ ނުވަތަ ޕާނާއި ބަނަސް އަދި ކޭކު ފަދަ ތަކެތި ފިހުމުގައި "ލެވެނިންގް އޭޖެންޓް" ނުވަތަ "ލެވެނާ" ބޭނުންކުރެއެވެ. މިއީ ބޭކިންގް ސޯޑާ، ބޭކިންގް ޕައުޑާ އަދި ޔީސްޓް ފަދަ ތަކެއްޗެވެ.\n"ޖިންޖާބޭކްސް" ފުޑްބްލޮގް ހިންގާ ކުޅަދާނަ ފާތިމަތު ޝާދްނީ (ޝާ)އާއެކު މިއަދު އަހަރެމެން މި ކިޔައިދެނީ ބޭކް ކުރާ މީހަކަށް ކޮންމެހެން އެނގެން ޖެހޭ ވަރަށް މުހިންމު މައުލޫމާތުތަކެކެވެ. އެއީ ލެވެނިންގް އޭޖެންޓްސްގެ ހަގީގަތެވެ.\nލެވެނިންގް އޭޖެންޓްސްއަކީ ކޮބާ؟\nލެވެނިންގް އޭޖެންޓްސް ނުވަތަ ލެވެނާއަކީ އެއްޗެއް ބޭކް ކުރާ އިރު އޭގެ ޓެކްސްޗާއާއި ސިފަ (ވިޝުއަލް އެޕިއަރަންސް) ރީތިކޮށްދޭ ނުވަތަ އިމްޕްރޫވްކޮށްދޭ އެއްޗެއްސެވެ. މިތަކެތީގެ މަސައްކަތަކީ ފިހާ އެއްޗެއްގެ ތެރޭގައި އެއާ ޕޮކެޓްސް އުފެއްދުމެވެ. މާނައަކީ، ފުށްގަނޑު ނުވަތަ ބެޓާގަނޑުގެ ތެރެއިން ކާބަންޑައިއޮކްސައިޑް ދޫކޮށް، އޭގެ އެތެރެއިން ފުފުމަށް މަގުފަހިކުރުމެވެ. ޕާނާއި ކޭކާއި ބަނަސް ފަދަ ތަކެތީގެ އެތެރޭގައި ހުންނަ "ޕޯރަސް" ސްޓްރަކްޗާގެ ފަހަތުގައި ވަނީ ލެވެނިންގް އޭޖެންޓްސްއެވެ.\nދެން މި އޮތީ މިއަދުގެ ހަގީގީ މައުޟޫއެވެ.\nބޭކިންގް ސޯޑާއާއި ބޭކިންގް ޕައުޑާއަކީ ގިނަ މީހުންނަށް އޮޅުވާލެވޭ ދެ ލެވެނިންގް އޭޖެންޓެވެ. ބަލާ ބެލުމަށްވެސް އެއްވައްތަރު މި ދެ އެއްޗަކީވެސް ކެމިކަލް ލެވެނިންގް އޭޖެންޓްސްއަށް ވީ ހިނދުވެސް، އޭގެ ކެމިކަލް ސްޓްރަކްޗާއަށް ބަލާއިރު އެއީ ތަފާތު ދެ އެއްޗެކެވެ.\nރެސިޕީއެއްގައި ބޭކިންގް ޕައުޑާ ބޭނުންކުރަންޖެހޭ ތަނުގައި އޭގެ ބަދަލުގައި ބޭކިންގް ސޯޑާ ބޭނުންކުރެވިދާނެހޭ ގިނަ ބަޔަކު ސުވާލު ކުރެއެވެ. މި ސުވާލުގެ ޖަވާބުގައި ޝާ ބުނަނީ، އެއީ ވަރަށް އުނދަގޫ ވެދާނެ ކަމެއް ކަމަށެވެ. ބާކިންގް ޕައުޑާއާއި ބޭކިންގް ސޯޑާގެ ތަފާތުތަކާއި ހަގީގަތް ނޭނގޭ ނަމަ، އެންމެ ރަނގަޅު ގޮތަކީ ރެސިޕީގައި ލިޔެފައި އޮތް އެއްޗެއް އެ މިންވަރަށް ބޭނުންކުރުމެވެ.\nބޭކިންގް ސޯޑާއަކީ ކޮބާ؟\nބޭކިންގް ސޯޑާއަށް "ބައިކާބަނޭޓް އޮފް ސޯޑާ"އޭ ނުވަތަ "ސޯޑިއަމް ބައިކާބަނޭޓް"އޭވެސް ކިޔައެވެ. މިއީ އަލްކަލައިން ބޭސް އޭޖެންޓެކެވެ. ސްކޫލުގައި ހެދި ސައިންސް ޕްރޮޖެކްޓުތަކުގައި ވޮލްކެނޯއެއް ގޮއްވާލުމަށްޓަކައި ލުނބޯހުތް ނުވަތަ ވިނެގާއަށް އަޅަނީ ބޭކިންގް ސޯޑާއެވެ--ކުކީސްއާއި ކޭކާއި ޕާން ހަދާއިރުވެސް ބޭކިންގް ސޯޑާގެ ފަރާތުން ލިބެނީ ހަމަ މި ކެމިކަލް ރިއެކްޝަނެވެ.\nބޭކިންގް ސޯޑާއާ އެސިޑެއް އެކުވުމުން، އެ ހޫނުވާ ވަގުތު ކާބަންޑައިއޮކްސައިޑް ގޭސް އުފެދެއެވެ. އަދި ބޭކް ކުރާ އިރު ފުށްގަނޑު ނުވަތަ ބެޓާގެ އެތެރޭގައި ކާބަންޑައިއޮކްސައިޑް ތާށިވެ، އެ ފުފެއެވެ. ނުވަތަ ބޮޑުވެއެވެ.\nބޭކިންގް ސޯޑާއާ ރިއެކްޓްކުރުމަށް ބޭނުންކުރާ ބައެއް އެސިޑްގެ ތެޜޭގައި ވިނެގާ، ލުނބޯހުތް، ޔޯގަޑް، ބަޓާމިލްކް އަދި ކްރީމް އޮފް ޓަރޓަރ ހިމެނެއެވެ.\nޝާ ބުނާ ގޮތުގައި، ބޭކިންގް ސޯޑާއަކީ ވަރަށް "ވަރުގަދަ" އެއްޗެކެވެ--ބޭކިންގް ޕައުޑާއަށް ވުރެ ތިނެއް ނުވަތަ ހަތަރު ގުނަ ސްޓްރޯންގްއެވެ. ފިހަން ލާ އެއްޗަކަށް މާ ގިނައިން ބޭކިންގް ސޯޑާ އަޅައިފި ނަމަ އެ އެއްޗެއްގައި މެޓަލިކް ޒާތެއްގެ ރަހައެއް ހުރެދާނެއެވެ.\nޓިޕް: އެއްޗެއް ތައްޔާރުކުރާ އިރު އެއް ޖޯޑު ފުށަށް ބޭނުންކުރަން ރަނގަޅު މިންވަރަކީ 1/4 ސައިސަމުސާ ބޭކިންގް ސޯޑާއެވެ.\nބޭކިންްގް ޕައުޑާއަކީ ކޮބާ؟\nބޭކިންގް ޕައުޑާއަކީ ފިހާ ޕާން، ބަނަސް ނުވަތަ ކޭކުގެ ވޮލިއުމް އިތުރުކޮށް، އަދި އޭގެ ޓެކްސްޗާ "ފްލަފީ"ކޮށްލުމަށް ބޭނުންކުރާ ލެވެނާއެކެވެ. އޭގެ ކެމިކަލް ސްޓްރަކްޗާގައި ހިމެނޭނީ އަލްކަލައިން ޕައުޑާއަކާއި، އެސިޑް ސޯލްޓަކާއި ކޯންސްޓާޗް ފަދަ ނިއުޓްރަލް ސްޓާޗެކެވެ.\nއެހެން ގޮތަކަށް ބުނާ ނަމަ މިއީ ބޭކިންގް ސޯޑާއާއި، ކްރީމް އޮފް ޓަރޓަރ ފަދަ ބިލްޓް-އިން އެސިޑެއް އެއްކޮށްފައި ހުންނަ ޕައުޑާއެކެވެ. އަދި މޮއިސްޗާ ނުވަތަ ތެތްކަން ނައްތާލުމަށް އެހީތެރިވުމަށް ކޯންސްޓާޗްވެސް އޭގައި ހިމެނެއެވެ.\nބޭކިންގް ރެސިޕީގެ ތެރެއަށް ލިކުއިޑެއް ނުވަތަ ދިޔާ އެއްޗެއް އެޅުމުން ބޭކިންގް ޕައުޑާގައި ހިމެނޭ އެސިޑް އަދި އެލްކަލައިން މާއްދާތައް އެއާ ރިއެކްޓްކޮށް، ކާބަންޑައިއޮކްސައިޑް އުފައްދައެވެ. އޭގެ ނަތީޖާއެއްގެ ގޮތުން، ފިހަމުންދާ ކޭކު ނުވަތަ ޕާން ފުފިލައެވެ.\nބޭކިންގް ޕައުޑާގެ ދެ ވައްތަރެއް ހުންނަކަމަށް ޝާ ބުނެއެވެ. އެއީ ސިންގަލް އެކްޓިންގް އަދި ޑަބަލް އެކްޓިންގް ބޭކިން ޕައުޑާއެވެ.\nސިންގަލް އެކްޓިންގް ބޭކިންގް ޕައުޑާ: މި ވައްތަރުގެ ބޭކިންގް ޕައުޑާ، ބެޓާގަނޑާ މިކްސް ކޮށްލާ ވަގުތު ރިއެކްޓްކުރަން ފަށައެވެ. ސިންގަލް އެކްޓިންގް ބޭކިންގް ޕައުޑާ ބޭނުންކުރުމުގައި ގޮންޖެހުމެއް އޮވެއެވެ--އެއީ ބެޓާގަނޑު އެއްކޮށްލުމާއި ފިހަން ލުމާ ދެމެދު މާ ގިނަ ވަގުތު ހޭދަވެއްޖެނަމަ އޭތި ޑީފްލޭޓްވުމުގެ ނުވަތަ ހިނދުމުގެ ފުރުސަތު އޮތުމެވެ.\nޑަބަލް އެކްޓިންގް ބޭކިންގް ޕައުޑާ: ފަހުން ފިހުމަށް ތައްޔާރުކުރާ ބެޓާގަނޑު ހެދުމަށް މި ވައްތަރުގެ ބޭކިންގް ޕައުޑާ ބޭނުންކުރެވިދާނެއެވެ. މިސާލަކަށް ކުކީސް ހަދަން ތައްޔާރުކުރާ ކުކީ ޑޯ އަދި ޕޭންކެކާއި ވޮފްލްސް ފަދަ ތަކެތީގެ ބެޓާ ހެދުމަށް ޑަބަލް އެކްޓިންގް ބޭކިންގް ޕައުޑާ ބޭނުންކުރެވޭނެއެވެ.\nޓިޕް: އެއް ޖޯޑު ފުށަށް ބޭނުންކުރާނީ އެއް ސައިސަމުސާ ބޭކިންގް ޕައުޑާއެވެ.\nބޭކިންގް ޕައުޑާއަކީ ބޭކިންގް ސޯޑާއަށްވުރެ އަވަހަށް ހުސްވާ އިންގްރީޑިއެންޓެކެވެ. އެކަމަކު ބޭކިންގް ޕައުޑާއަކީ އަމިއްލައަށް ތައްޔާރުކުރެވިދާނެ އެއްޗެކެވެ.\nއެއް ސައިސަމުސާގެ ބޭކިންގް ޕައުޑާ ތައްޔާރުކުރާނީ ތިރީގައި މިވާ ތަކެތި އެއްކޮށްލައިގެންނެވެ:\nބައި ސައިސަމުސާ ކްރީމް އޮފް ޓަރޓަރ\n1/4 ސައިސަމުސާ ބައިކާބަނޭޓް އޮފް ސޯޑާ


"Money Heist 5" balan, muvazzafunnah chuttee dheefi! | ThePress\n"މަނީ ހައިސްޓް 5" ބަލަން، މުވައްޒަފުންނަށް ޗުއްޓީ ދީފި!\nމަނީ ހައިސްޓް ރަމްޒުކޮށްދިނުމަށް ބޭނުން ކޮށްފައި ވާ ތަސްވީރެއް\nއޮންލައިން ވީޑިއޯ ސްޓްރީމިންގްގެ އަވާގައި ޖެހިފައި ވާ ފަރާތްތަކަށް، ކުރިއަށް އޮތް2ދުވަހަކީ ނޭވާ ހިފަހައްޓާލަން ދަތި ދުވަސްތަކަކަށް ވެދާނެއެވެ. އެންމެ ގިނަ ބަޔަކު އެ އުފެއްދުމަކަށް އިންތިޒާތު ކުރަމުން އަންނަ "މަނީ ހައިސްޓް"ގެ5ވަނަ ސީޒަން، މިމަހުގެ3ވަނަ ދުވަހު ނެޓްފްލިކްސްގައި ރިލީޒް ކުރާއިރު، އެންމެ ފަހު ސީޒަންގެ އިންތިޒާތުގައި ތިބި ފޭނުން ދަނީ އެންމެ ފަހުގެ ތައްޔާރީތައްވެސް ވަމުންނެވެ.\n"މަނީ ހައިސްޓް"އަށް މީހުންގެ ހިތުގައި އޮތް ލޯބި އެންމެ ރަނގަޅަށް ވަޒަން ކުރި އެއް ބަޔަކީ، އިންޑިއާގެ ޖައިޕޫރުގެ ވާވް ލޮޖިކްއޭ ދެންނެވުމަކުން ދޮގަކަށް ނުވާނެއެވެ. އެކުންފުނިން ވަނީ، "މަނީ ހައިސްޓް"ގެ5ވަނަ ސީޒަން ރިލީޒް ކުރުމާ ދިމާކޮށް، ސެޕްޓެމްބަރު މަހުގެ3ވަނަ ދުވަހަކީ، އެ ކުންފުނީގެ ހުރިހާ މުވައްޒަފުންނަށްވެސް ޗުއްޓީ ދުވަހެއް ކަމުގައި ކަނޑައަޅާފައެވެ.\n"މަނީ ހައިސްޓް"ގެ5ވަނަ ސީޒަން ރިލީޒް ކުރާ ދުވަހަކީ ޗުއްޓީ ދުވަހެއް ކަމުގައި ކަނޑައެޅީ، އެ ސީރީޒް ބެލުމަށްޓަކާ ގޭގައި މަޑުކުރަން، އެކި ކަހަލަ ބަހަނާ ދައްކައިގެން ސަލާމް ބުނުން ހުއްޓުވުމަށް ކަމަށް މައުލޫމާތު ލިބެއެވެ.\nސެޕްޓެމްބަރު3ވަނަ ދުވަހަކީ، "ނެޓްފްލިކްސް އެންޑް ޗިލް ހޮލިޑޭ" ކަމަށް ވާވް ލޮޖިކް އިން ވަނީ ކަނޑައަޅާފައެވެ. އަދި އެންމެންގެ އެންމެ ލޯބިވާ ޕްރޮފެސަރަށް ވަދާއީ ސަލާމަތް ކިއުމަށް، ޕޮޕްކޯނާއި އެނޫންވެސް އެއްޗިހި ހޯދާ ތައްޔާރު ކުރުމަށް، ވާވް ލޮޖިކުން ވަނީ އެކުންފުނީގެ މުވައްޒަފުންނަށް އަންގާފައެވެ.\nއެ ކުންފުނީގެ މި ޗުއްޓީގެ ވާހަކަ ސޯޝަލް މީޑިއާގައި ވައިރަލް ވުމާއެކު، ގިނަ ބަޔަކު މިހާރު ދަނީ ވާވް ލޮޖިކުން ވަޒީފާއެއް ހަމަޖެހޭތޯ މަސައްކަތް ކުރަމުން ކަމަށްވެސް ހަބަރު ލިބެއެވެ. މުވައްޒަފުންގެ ނަފްސާނީ ދުޅަހެޔޮ ކަމާ މެދު ވިސްނާ ކުންފުނިތަކާއި ވެރިންނަކީ މަދުން ނޫނީ ނުފެންނަ ބައެކެވެ.\nމުޅި ދުނިޔެހެން އިންތިޒާރު ކުރަމުން ދާ "މަނީ ހައިސްޓް"ގެ5ވަނަ ސީޒަން ރިލީޒް ކުރާ ތާރީހަކީ، ނަސީބު ދިމާ ކުރާ ގޮތުން، ދިވެހިރާއްޖެއަށް ހަފުތާ ބަންދުގެ ޗުއްޓީއެވެ. ނޫން ނަމަ، ރާއްޖޭގައިވެސް ސަލާމުގެ ކުޅިވަރު ބޮޑު ދުވަހަކަށް އެދުވަސްވާނެ ކަމަށް ބެލެވެއެވެ.\nއިންޑިއާ މުނިފޫހިފިލުވުން ލައިފްސްޓައިލް ލުއި ހަބަރު


Ukraine aai Russia hanguraamaakah, America balaakah noannaane\nޔުކްރޭނާއި ރަޝިޔާ ހަނގުރާމައަކަށް، އެމެެރިކާ ބަލާކަށް ނޯންނާނެ\nޔުކްްރޭންގައި ބޭއްވި އަސްކަރީ ތަމްރީނުތަކެއްގައި އެމެރިކާ ސިފައިން ބައިވެރިވަނީ. ފޮޓޯ:ސީއެންއެން\nހަނގުރާމައިގެ ވިލާގަނޑެއްގެ ވާހަތައް ޔޫރަޕްގެ ނޫސްތަކުގެ ފަލަސުރުޚީތަކަށް ދަނީ އަރަމުންނެވެ. އިނގިރޭސިވިލާތުގެ ސެލިސްބަރީގައި ހިނގި ވިހަލުމުގެ ހާދިސާތަކާއި ނެދަލޭންޑްސް އިން ރަޝިޔާގެ އެޖެންޓުން ފާޅުވި ހާދިސާއަކީ ރަޝިޔާއާއި ހުޅަނގުގެ ގައުމުތަކާ ދެމެދު ފިނި ހަނގުރާމައިގެ ދުވަސްވަރު ހިނގި ޖާސޫސީ ކަންތައްގަނޑު ފަދަ ކަންތައްތަކެކެވެ.\nޔުކްރޭންގައި މަންޒަރު މާސާފެވެ. އެގައުުމުގެ އިރުމަތީ ޑޮންބަސް ސަރަހައްދުގައި ހަނގުރާމަ ދަނީ ހިނގަމުންނެވެ. އަދި ހަމަ އެއާ އެކު މޮސްކޯއާއި ކިއޭވްއާ ދެެމެދު އޮތް އަރައިރުން ފެންނަނީ ފުޅާވަމުންދާ ތަނެވެ.\nއެހަމަނުޖެހުމުގެ ހުޅުގަނޑަށް އެންމެ ފަހުން އެޅި ތެލަކީ ދީނީ ގޮތުން ރަޝިޔާގެ ދަށުން މިހާރަށް ވުރެ ބޮޑު މިނިވަންކަމެއް ހޯދަން ޔުކްރޭނުން ފެށި މަސައްކަތެވެ. ރަޝިޔާގެ އޮތޯޑޮކްސް ޗާޗުން ހޯމަދުވަހު ވަނީ އިކިއުމެނިކަލް ޕެޓްރިއާކް އޮފް ކޮންސްޓެންޓިނޯޕުލްއާ ގުޅުން ކަނޑާލާފައެވެ. އިކިއުމެނިކަލް ޕެޓްރިއާކް އޮފް ކޮންސްޓެންޓިނޯޕުލް އަކީ އޮތޯޑޮކްސް ކްރިސްޓިއަނުންގެ އެންމެ އިސް ފާދިރީއެވެ. ރަޝިޔާ ޗާޗުން އެގޮތަށް ކަންތައް ކުރީ މިނިވަން އޮތޯޑޮކްސް ޗާޗެއް ގާއިމްކުރަން ހުއްދަ ހޯދުމުންނެވެ.\nޔުކްރޭނުގެ އެ ފިޔަވަޅާ ރަޝިޔާއިން ވަގުތުން ދެކޮޅު ހެދިއެވެ. އެގައުމުން ބުނީ އެއީ ދުނިޔޭގެ އޮތޯޑޮކްސް މުޖުތަމައު ދެބައިވެގެންދާނެ ކަމެއް ކަމަށެވެ. އެ މައްސަލައާ މެދު މަޝްވަރާކުރެއްވުމަަށް ރަޝިޔާގެ ރައީސް ލަޑީމިއާ ޕުޓިން ވަނީ އޭނާގެ ސެކިއުރިޓީ ކައުންސިލާ އެކު ބައްދަލުވުމެއް ބާއްވަވާފައެވެ.\nޕުޓިންގެ ތަރުޖަމާނު ޑުމިޓްރީ ޕެސްކޯފް ވިދާޅުވީ އެ މައްސަލައާ މެދު ކްރެމްލިން އިން އިންތިހާއަށް ކަންބޮޑުވާކަމަށެވެ. އަދި އެކަން އިތުރަށް ގޯސްވެގެން ދާނަމަ ހަމަ ރަޝިޔާ ބަހުން ވާހަކަދައްކާ މީހުންގެ ހައްގުތައް ހިމާޔަތް ކުރުމަށް ފިޔަވަޅު އަޅާ ފަދައިން އޮތޯޑޮކްސް ކްރިސްޓިއަނުންގެ ހައްގުތަށް ހިމާޔަތްކުރުމަށް ވެސް ރަޝިޔާއިން ފިޔަވަޅު އަޅާނެ ކަމަށް ވެސް އޭނާ ވިދާޅުވިއެވެ. އަދި ވިދާޅުވީ ޕުޓިން މީގެ ކުރިން ވެސް ތަކުރާރުކޮށް އެވާހަކަ ވިދާޅުވެފައިވާ ކަމަށެވެ.\nޕެސްކޯފްގެ އެވާހަކައަކީ ބުރަދަންހުރި ވާހަކައެކެވެ. އެހެނީ 2014 ވަނަ އަހަރު ރަޝިޔާއިން ކްރައިމިއާ ހިފައި އެއީ ރަޝިޔާގެ ބައެއް ކަމަށް ކަނޑައެޅީ އެރަށުގައި އުޅޭ ރަޝިޔާ ދަރިކޮޅުގެ ހައްގުތައް ހިމާޔަތްކުރަން ކަމަށް އޭރުގައި ބުންޏެވެ. ޔުކްރޭންގައި މިހާރު ހިނގަމުންދާ ހަނގުރާމައަކީ އެކަމުގެ ސަބަަބުން ހިނގަމުންދާ ހަނގުރާމައެކެެވެ. އެ ހަނގުރާމައިގައި މިހާރު ވަނީ 10000 އަށް ވުރެ ގިނަ މީހުން މަރުވެފައެވެ. އެހަނގުރާމައިގައި ވޮޝިންޓަން އޮތީ ކުޅިބަލާކަށް ނޫނެވެ.\nރަޝިޔާއާއި ޔުކްރޭނުގެ ކޯޅުމުގެ ވާހަކަ އަލަށް ކިޔަން ފަށާ މީހަކު ދަންނަންވީ ފުރަތަމަ ކަމަކީ އެކަމުގައި އަނިޔާވެރި ފަރާތަކީ ރަޝިޔާ ކަމަށް އެމެރިކާއިން ދެކޭ ކަމެވެ. ޓްރަމްޕް ސަރުކާރުން ޔުކްރޭންގެ ކަންތަކަށް އިސްކޮށްފައިވާ ކާޓްވޯކާ މިދިޔަ ހުކުރުދުވަހު އިޓަލީގެ ވެރިރަށް ރޯމްގައި ނޫސްވެރިންނާ ވާހަކަ ދައްކަވަމުން ވިދާޅުވީ ޔުކްރޭނުގެ އިރުމަތީގައި ވަކިވެގަތުމަށް މަސައްކަތްކުރާ ހަނގުރާމަވެރިން މަސައްކަތް ކުރަނީ ހަމަ 100 ޕަސެންޓް ރަޝިޔާގެ ކޮމާންޑުގެ ދަށުން ކަމަށެވެ. އެކަމަކު މޮސްކޯއިން ބުނަމުން އަންނަނީ ޑޮންބަސްގައި ހިނގަމުންދާ ހަނގުރާމައަކީ ދާހިލީ ކަމެއް ކަމަށެވެ.\n" އެކަމާ ބެހޭ ގޮތުން އެހެން ގޮތް ގޮތަށް ވާހަކަ ދައްކާނެކަމެއް ނެތް. އެބަތިބި ހަމަ ހަރަކާތްތެރި ރަޝިޔާގެ އަސްކަރީބާރުތަކުން އިސްނަގައިގެން ހިންގާ އަސްކަރީ ބާރުތައް،" ޔުކްރޭންގައި ހިނގަމުންދާ ހަނގުރާމައާ ބެހޭ ގޮތުން ވާހަކަ ދައްކަވަމުން ވޯކާ ވިދާޅުވި ކަމަށް ނޫހުގައި ވެއެވެ.\nއެމެރިކާއިން މިގޮތަށް ދެކޭ އިރު އެގައުުމުން ގެންދަނީ ކިއޭވްގައިވާ ސަރުކާރާ އެކު އަސްކަރީ ގުޅުންތައް ބަދަހިކުރަމުންނެވެ. އަދި އެގައުމުން ވަނީ ޔުކްރޭން މައްސަލައިގައި ބަސްމަގު ހަރުކަށިކުރަންވެސް ފަށާފައެވެ. އެގޮތުން އެމެރިކާގެ ވައިފެ ސިފައިން ވަނީ މިދިޔަ ހަފުތާފައި ޔުކްރޭންގައި ެއަސްކަރީ ތަމްރީނުތަކެއް ވެސް ފަށާފައެވެ. އެ ތަމްރީނުތަކުގައި އެފް 15 ސީ މަރުކާގެ ހަނގުރާމަމަތީ މަތިންދާބޯޓާއި ކޭސީ-135 މަރުކާގެ ތެޔޮއަޅާ ބޯޓުތައް ހިމެނެއެެވެ.\nމިކަންތައް މިހެން ހުރުމުން ޔުކްރޭންގައި ބޮޑު ހަނގުރާމައެއް ފެށިދާނެކަމުގެ ބިރު ވަނީ ހީވެފައެވެ. - ސީއެންއެން


ޕަޑީގެ މިޔަރު ބަލަން އެންމެ ރަނގަޅު ތަންތަނުގެ ލިސްޓްގައި ފުވައްމުލައް ހިމެނިއްޖެ – Mikal News\nޕްރޮފެޝަނަލް އެސޯސިއޭޝަން އޮފް ޑައިވިން އިންސްޓްރަކްޓަރސް (ޕަޑީ) އިން ފާއިތުވި ޖުލައި މަހު 28 ގައި އާއްމުކޮށްފައިވާ މިޔަރާއެކު ޑައިވިން ކުރަން އެނެމެ ރަނގަޅު ސަރައްދުތަކުގެ ލިސްޓްގައި ފުވައްމުލައް ސިޓީ ހިމެނިއްޖެއެވެ. މިޔަރާއެކު ޑައިވުކުރުން ބައެއް މީހުން ފަސްޖެހިދާނެއެވެ. ނުވަތަ ބޭނުން ވެސް ނުވެދާނެއެވެ. އެކަމަކު މިޔަރާއެކު ޑައިވީން ކުރާ ފުރަތަމަ ހިނދުކޮޅުން ފެށިގެން މިޔާރާއިމެދު ގިނަބަޔަކު ދެކޭގޮތް ބަދަލުވާކަމަށް ޕަޑީގެ ބްރޫކް މެކް ކޮނެލް ލިޔެފައި ވެއެވެ. އެގޮތުން މިޔަރު ދެކެ ޑައިވްކުރާ މީހާ ބިރުގަތަސް ހަގީގަތުގައި މިޔަރު ޑައިވްކުރާ މީހާ ދެކެ މާބޮޑަށް ބިރުގަނެއެވެ.\nކަނޑުގައިވާ ދިރުންތަކުގެ ތެރެއިން އެންމެ ބޮޑަށް ހަގީގަތް އޮޅިފައިވާ އަދި ކަނޑުގައިވާ އެންމެ ބާރުގަދަ އެއް ބާވަތަކީ މިޔަރު ކަމަށެވެ. އެގޮތުން މިޔަރު ދެކިލަން ގިނަ ޑައިވަރުން އަބަދުވެސް ބޭނުންވާަމަށް އޭނާ ހާމަ ކުރެއެވެ. އެގޮތުން މިޔަރުގެ ވަކިބާވަތްތައް ބަލާލުމަށް އެންމެ އެކަށީގެންވާ ތަންތަނުގެ ލިސްޓެއް ހިމަނާފައި ވެއެވެ.\nއެލިސްޓްގައި ހިމެނޭ6ބާވަތުގެ މިޔަރު ފެންނާނެ ސަރަހައްދު ތަކުގެތެރޭގައި ރާއްޖޭގެ4ސަރަހައްދެއް ފާހަގަކޮށްފައި ވެއެވެ. އެއިގެތެރެއިން ވެސް3ބާވަތެއް ބަލާލަން ފުވައްމުލައް ސިޓީގެ ޑައިވިން ސަރަހައްދު ހިމަނާފައި ވެއެވެ.\nވޭލް ޝާކް (ފެހުރިހި)- ބެލުމަށް – އަރިއަތޮޅު\nވޭލް ޝާކް (ފެހުރިހި) ބެލުމަށް ދިއުމަށް ރަނގަޅު ކަމަށް ހުށަހަޅާފައިވާ9ސަރަހައްދުގެ ތެރޭގައި ރާއްޖެއިން ހިމެނެނީ އަރިއަތޮޅެވެ. މިއީ މިޔަރުގެ ބާވަތްތަކުގެ ތެރެއިން އެންމެ ގިނަ މީހުން ބަލާލުމަށް އެދޭ ބާވަތް ކަމަށެވެ. އެއީ މަހުގެ އެންމެބޮޑު އަދި އެންމެ ތަފާތު ބާވަތަށް ވެސް ވާތީ ކަމަށް ވެދާނެއެވެ. ފެހުރީހީގެ އާއްމު ދިގުމިނުގައި 12 މީޓަރު ނުވަތަ 40 ފޫޓު ހުންނަކަމަށް ވެއެވެ. މިބާވަތް ދުނިޔޭގެ އެކިހިސާބުތަކުން އަހަރުގެ ހުރިހާ ދުވަސްވަރެއްގައި ވެސް ފެންނެއެވެ. އާއްމުކޮށް ފެންނަނީ ފިނިނޫން ސަރަހައްދުތަކުގެ ކަނޑުގެ ވަރަށް ފުން ހިސާބުތަކުންނެވެ.\nޓައިގަރ ޝާކް (ފެމުނު) – ބެލުމަށް ފުވައްމުލައް\nޓައިގަރ ޝާކް (ފެމުނު) ބެލުމަށް ހުޅަހަޅާފައިވާ ލިސްޓުގައި ފުވައްމުލައް ސިޓީގެ އިތުރުން6ތަނެއް ވެއެވެ. އޭގެތެރޭގައި ބަހަމާސްގެ ޓައިގަރ ޝާކް ބީޗާއި، ފިޖީގެ ބެގާ ލެގޫން އާއި، ހަވާއީ އާއި ސައުތު އެފްރިކާގެ ޕްރޮޓީ ބޭންކް އާއި އެމެރިކާގެ ދެކުނު ކެލިފޯނިއާ އާއި ފިލިޕީންސްގެ ޓުއްބަޓާހާ ރީފް ހިމެނެއެވެ.\nޓާއިގާރ ޝާކް ފާގަހަ ކުރެވެނީ އޭގެ މަތީބައިގައި ހުރަހަށް ކުރެހިފައިވާ އަޅިކުލައިގެ ޑިޒައިނުންނާއި އޭތީގެ ޝިކާރަކުރުމުގައި ގެންގުޅޭ ޚާއްސަ ސިފައިންނެވެ. ގިނަ މީހުން ޓާއިގަރ ޝާކު ދެކެ ބިރުގަންނަނީ އޭތި ޝިކާރަ ކުރުމުގައި ގެންގުޅޭ ބިރުވެރި/ނުރައްކާތެރި ގޮތުން ކަމަށް ވެއެވެ. އާއްމުކޮށް ހޫނު ސަރަހައްދު ތަކުން ފެންނަ މިރީތި މިޔަރު އާއްމުކޮށް ބޮޑުވަނީ5މީޓަރު ނުވަތަ 16 ފޫޓަށެވެ. އަދި ބަރުދަނުގައި 635 ކިލޯ ހުރެއެވެ.\nޓާއިގާރ ޝާކް – ފެމުނު\nހެމާހެޑް ޝާކް، ކާލިގނަޑު މިޔަރު (ބީޑިބޮލް މޭރެ- ފުވައްމުލަކު ބަސް) – ފުވައްމުލައް\nހެމާހެޑް ޝާކް (ބީޑިބޮލް މޭރެ- ފުވައްމުލަކު ބަސް) ބެލުމަށް ދިއުމަށް ލަފާދީފައިވާ9ތަނުގެ ލިސްޓގައި ފުވައްމުލައް ސިޓީގެ އިތުރުން ފިލިޕީންސްއާއި މެލޭޝިއާގެ ލަޔަން ލަޔަން އާއި ސިޕަޑާން، އިންޑޮނޭޝިއާގެ ލޮމްބޮކް އާއި ބަނޑާ އައިލެންޑްސް، ފިޖީ، ފިލިޕީންސް އާއި ބަހަމާސް އަދި ކޮކޯ އައިލޭންޑްސް ހިމެނެއެވެ.\nމިބާވަތުގެ މިޔަރު ޚާއްސަަ ވަނީ އޭގެ ތުންގަނޑު ފަނބުޑެއްހެން ހުރުމުންނާއި އޭގެ މަތީގެ ފިޔަ ހުންނަ ގޮތުންނެވެ. މިީވެސް ޑައިވަރުންގެ މެދުގައި ވަރަށް މަޝްހޫރު ބާވަތެކެވެ. މިބާވަތުގެ މިޔަރު ގިނަ އިން ފެންނަނީ ބޮޑެތި އައިން އައިނަށެވެ. އެގޮތުން 100 ވަރަކަށް މިޔަރު ހިމެނޭ އައިންތައް ވެސް ފެނެއެވެ. މިއީ މިހާރު ދުނިޔެއިން ނެތިގެން ހިނގައިދާނެ ކަމުގެ ބިރު ހީވެފައިވާ ބާވަތެއްކެވެ. ނަމަވެސް މަތީގައި ފާހަގަ ކުރެވުނު ތަންތަނުން މިބާވަތުގެ މިޔަރު އާއްމުކޮށް ފެނެއެވެ.\nބީޑިބޮލް މޭރެ – ހެމަރ ހެޑް ޝާކް\nފާހަގާ ކުރެވޭ މިޔަރުގެ އެހެން ބާވަތްތަކުގެ ތެރޭގައި – ތްރެޝަރ ޝާކް ކަނޑި މިޔަރު (ނަގުލް މޭރެ- ފުވައްމުލަކު ބަސް) – ފުވައްމުލައް\nފާހަގާ ކުރެވޭ މިޔަރުގެ އެހެން ބާވަތްތަކުގެ ތެރޭގައި ޕަޑީން ފާހަގަ ކޮށްފައިވާ ތްރެޝަރ ޝާކް ނުވަތަ ކަނޑި މިޔަރާއެކު ފަތާލުމަށް ފުވައްމުލައް ސިޓީގެ އިތުރުން ހުށަހަޅާފައި ވަނީ ފިލިޕީންސްގެ މަލަޕަސްކާ އެވެ.\nމީގެ އިތުރުން ފާހަގަ ކޮށްފައިވާ މިޔަރުގެ ބާވައްތަކުގެ ތެރޭގައި:\nއެޕޯލެޓް ޝާކް – ރާޖާ އަމްޕަޓް، އިންޑޮނޭޝިއާ\nބެމްބޫ ޝާކް – ނުސާ ޕެނިޑާ، އިންޑޮނޭޝިއާ\nސޭންޑް ޓައިގަރ ޝާކް – ނޯތު ކެރޮލައިނާ، އެމެރިކާ\nނަގުލް މޭރެ – ތްރެޝަ ޝާކް ގެ4ބާވަތެއް އުޅޭ\nގުޅުންހުރި މައުލޫތައް:ޓައިގަރ ޝާކް


India In Raajje Gai Ground Station Eh Gaaimu Kurany - Vaguthu\nއިންޑިއާއިން ރާއްޖޭގައި ގްރައުންޑް ސްޓޭޝަނެއްް ގާއިމް ކުރަނީ\nއަވަށްޓެރި އިންޑިއާއިން ރާއްޖޭގައި ބޮޑު ގްރައުންޑް ސްޓޭޝަނަކާއި 100 ވީސެޓް (ވެރީ ސްމޯލް އެޕާޗަރ ޓާމިނަލް) ހަރުކުރަން ނިންމާފައިވާކަމަށް އެގައުމުގެ ނޫހަކުން ރިޕޯޓު ކޮއްފިއެވެ.\n"ޓައިމްސް އޮފް އިންޑިއާ" ގައި ރިޕޯޓްކޮށްފައިވާ ގޮތުން ރާއްޖޭގައި ބޮޑު ގްރައުންޑް ސްޓޭޝަނަކާއި 100 ވީސެޓް (ވެރީ ސްމޯލް އެޕާޗަރ ޓާމިނަލް) ހަރުކުރަން ނިންމާފައިވާއިރު, މި މަޝްރޫއުގެ ދަށުން ރާއްޖޭގައި ޑިޒާސްޓަރ މެނޭޖްމަންޓް އެލާޓް ސިސްޓަމްތަކެއް ގާއިމް ކުރުމަށް ނިންމާފައިވާކަމަށްވެސް ބުނެފައިވެއެވެ. އެގޮތުން ރާއްޖޭގެ 100 ރަށެއްގައި މި ނިޒާމް ގާއިމް ކުރާނެކަމުގައި ބުނެފައިވެއެވެ.\nމި މަޝްރޫއަކީ އިންޑިއާގެ މިނިސްޓްރީ އޮފް އެކްސްޓާނަލް އެފެއާޒާއި އިންޑިއާގެ "އިންޑިއަން ސްޕޭސް ރިސާޗް އޮގަނައިޒޭޝަން" (އިސްރޯ) އާއި ގުޅިގެން ކުރިއަށްގެންދާ މަޝްރޫއުތަކެކެވެ.\nޓައިމްސް އޮފް އިންޑިއާ ގައި އިތުރަށް ވާގޮތުން އިންޑިއާގެ ސްޕޭސް ޑިޕްލޮމެސީގެ ދަށުން ރާއްޖެގެ އިތުރުން ބޫޓާން، ނޭޕާލް، ބަންގްލަދޭޝް އަދި ސްރީލަންކާގައި ވެސް ގްރައުންޑް ސްޓޭޝަން ގާއިމްކުރަން ވަނީ ނިންމާފައެވެ. މީގެ އިތުރުން ކޮންމެ ގައުމެއްގައި 100 ވީސެޓް ހަރުކުރަން ނިންމާފައިވާކަމަށެވެ.\nމީގެ އިތުރުން މި މަހުގެ ނުވައެއްގެ ނިޔަލަށް މަސައްކަތް ނިމި މިމަހުގެ 15ގައި މި ސްޓޭޝަންތަކުގެ ތެރެއިން ބޫޓާންގައި ގާއިމްކުރާ ސްޓޭޝަން ހުޅުވާނެއެވެ. އަދި އެގައުމުގައި އިންސްޓޯލްކުރާ 100 ވީސެޓް އިންސްޓޯލް ކުރުމުގެ މަސައްކަތް "އަލްފާ ޑިޒައިން ޓެކްނޮލޮޖީސް" ނަމަކަށް ކިޔާ ކުންފުންޏަކުން ކުރަމުން އަންނަ ކަމުގައި ބުނެފައިވެއެވެ.\nމި މަޝްރޫއުގެ ސަބަބުން މި ގައުމުތަކަށް ބްރޯޑްކާސްޓިން އާއި ޓެލެފޮނީއާއި އިންޓަނެޓް އަދި ޑިޒާސްޓަރ މެނޭޖްމަންޓް އަދި ޓެލެމެޑިސިން ދާއިރާއިން ކުރިއެރުން ލިބިގެންދާނެކަމަށް އިންޑިއާއިން ބުނެފައިވެއެވެ.\nމީގެ އިތުރުން އަފްގާނިސްތާނުގައިވެސް މިފަދަ މަޝްރޫއެއް ފެށުމަށް އިންޑިއާއިން މަސައްކަތް ކުރަމުން އަންނަކަމަށް އެނޫހުން ބުނެފައިވެއެވެ.\nޖެނުއަރީ 5, 2019 08:56\nޓޫރިޒަމް ފުޅާ ކުރާ ވާހަކަ ކެނެރީގެ ނަޝީދު ދެއްކުމުން ދެން ރައީސް އިބޫގެ ބޭނުމެއް ނެތް ދޯ އަދި ޓޫރިޒަމް މިނިސްޓަރު އަލީ ވަހީދުގެ ބޭނުމެއް ނެތް ދޯ ކެނެރީގެ ނަޝީދު ބުނާ ގޮތަށް ކަންކަން ކުރުމަށް ޓަކައި ދައުލަތުގެ ބަޖެޓުން ޚަރަދު ކުޑަ ކުރުމަށް ޓަކައި ޓޫރިޒަމް މިނިސްޓްރީ ވެސް އުވާލާ އަދި ރައީސް އޮފީސް ވެސް އުވާލާ ކެނެރީގެ އަކީ އެއީ ރައީސް އޮފީސް ކަމަށް ހަދަންވީ ނޫންތޭ ދިސް އިޒް ހައު އައި ފީލް އައި ފީލް ކްރުއަލް ދޯ..\nޖެނުއަރީ 5, 2019 09:56\nޢެއީ ބޯގޯސް އެއްޗެއް. ޢެސޮރަށް އިނގޭ މި5 އަހަރު އިބޫ ވެރިކަމުގައި ހުރެފިނަމަ އަނެއް5އަހަރަށްވެސް ހޮވޭނެކަން. ޢެހެންވެ ތެޅެނީ ނިޒާމްބަދަލުކޮށް ބޮޑުވަޒީރަކަށް ވާން\nޖެނުއަރީ 5, 2019 08:59\nއެކުއެކީ އަވަހާރަވި ސިއްތި އާއި ހާލިދު އާދަޔާ ޚިލާފު ލޯތްބެއް ކަމަށްވާނަމަ ތަމެން އެބަޖެހޭ ނޫންތޭ އިސްލާހު ވާން ތަމެން ވެސް އެބަޖެހެއެއް ނޫންތޭ އެކަކު ދެކެ ލޯބިވާން ގިނަ އެއްޗެހީގައި ރަހަ ބަލަން ވެގެން އެކަކާއި އިނދެފައި ވަރިވެގެން ގޮސް އަނެކަކާއި ނުއިނދެ ދޯ އަދި ތަމެން އެބަޖެހޭ ނޫންތޭ މީހަކާއި އިނުމަށް ފަހު ދަރިން ވެސް ހޯދަން މީހަކާއި އިނދެ ދަރިއަކު ނުހޯދާ އިނދެގެން އުޅޭތާ2އަހަރުވާ ދެމަފިރިން އެއީ ހަގީގީ ލޯބި ކަމަށް މަމެންނަށް ނުފެނެއޭ ބުނަން މަމެން ނެތީމު ދޯ..\nޖެނުއަރީ 5, 2019 09:06\nޖެނުއަރީ 5, 2019 09:14\nމީ އިންޑިއާ އަށް ރާއްޖެ ވިއްކާލަން ވެގެން ހިންނަވަރޭ ވެރިކަމުގައި ދެމި ހުންނާނެ ކަމަށް ހީކޮށް އޭނާ އާއި ކެނެރީގެ ނަޝީދު އަޑީގައި ހުރެގެން ކުރާ ކަންކަމޭ މިހާރު ހިންނަވަރޭ ލަންކާ އަށް ނުރަސްމީ ދަތުރުެއް ގައި ގޮސް އެހެރީ މި ޑީލްގެ ދަށުން އޭނާ އަށް އަޅާނެ ބައި ގެ އަދަދާއި ބެހޭ ގޮތުން ވާހަކަ ދައްކަންއޭ މަމެން ބުނަން ނެތީމު ދޯ..\nޖެނުއަރީ 5, 2019 09:44\nއައްޔާ ކޮން ޤައުމް އަޅުވެތި ކުރީމަވެސް ޝުކުރުތަ\nޖެނުއަރީ 5, 2019 09:47\nމީ ސީދާ ދުރު ރާސްތާއަށް އަމާޒުކޮށް ރާއްޖެ އަތްދަށު ލުމުގެ ކެހިވެރި ސިޔާސަތުގެ ދަށުން ގާއިމްކުރާ އަސްކަރީ ބޭސް ތަކުގެ ބައި ބައި. ޑިޒާސްޓަރ އޭ ޓެލެފޯނޭ އިންޓަރނެތޭ ކިޔާނެ ކަމެއް ނެތް. މޯ މިގައުމު މޯދީބުއްދާކުރުން\nޖެނުއަރީ 5, 2019 09:50\nމިއީ އިންޑިއާގެ އަޅުވެތިކަމުގެ ތެރެއަށް ދިވެހި ރާއްޖެ ވައްދަން މި ވަގުސަރުކާރުން ކުރާކަމެކެވެ. ގައުމު ދެކެ ލޯބިވާ ކޮންމެދަރިއަކު މިކަމަށް ނުރުހުން ފާޅުކުރަން ޖެހޭނެ އެވެ.\nތިތަންތަން ބަލަހައްޓަން 1000 ސިފައިން އިންޑިޔާއިން އަންނާނެދޯ އެހެންވިއްޔަގޯސް ތިއީ އިންޑިޔާއިން ކުރާކަމެއްވިއްޔާވެސް ގޯސް އެކަމު އިންޑިޔާއިން ކޮށްދޭކަމެއްވިއްޔަ ރަގަޅު\nޖެނުއަރީ 5, 2019 09:51\nޖެނުއަރީ 5, 2019 09:53\nއޮޕްރޭޓް ކުރަން 10 މިލިޓަރީ ސިފައިން 100 ރަށަށް.. 1000 އިންޑިޔާސިފައިން.\nޙެލިކޮޕްޓަރުވެސް ހަދިޔާ ކުރީ. ނަމަވެސް ދިވެހިން އެއިގައި އަތްލުންވެސް މަނާ.\nޖެނުއަރީ 5, 2019 09:57\nތިހުރިހައިކަމެއް ކުރިއަރައިގެންދާނެ އަދި ޖާސޫސްކޮށް ރާއްޖެ އަޅުވެތިކުރުންވެސް ކުރިއަރައިގެންދާނެ އިންޑިޔާ މަކަރުވާނެ ކިހިނެއް އެގައުމުގައި އެތައްބަޔަކު ސަލާންޖަހަމުންދާއިރު އެހެންގައުމަކަށް އެހީދެވޭނީ އެދުމެއްނެތި ވެދުން ކުރެވޭނީ\nޖެނުއަރީ 5, 2019 10:07\nބޯން ބޭނުންވި ބޮނޑި ތިޔަ ބޮވެނީ! ވަރަށްސަލާމް!\nޖެނުއަރީ 5, 2019 10:43\nތި ރާވަނީ ވަކި ހިއްޕޭނެގޮތެއް ހޯދަން، ދެން ތީގެ ތެރެއިންލާފަ އެތައް ޖާސޫސުންނެއްއައިސް ތިބޭނެ، ތިއިން އެއްވެސް ކަމަކުން މިހާރު މިލިބޭ ޚިދުމަތަށްވުރެ އިތުރު ޚިދުމަތެއް ނުލިބޭނެ، މިހާރުވެސް ކޭބަލް ސަބްމެރީންގެ ތެރެއިން ތިހުރިހައި ޚިދުމަތެއްލިބޭ.\nޖެނުއަރީ 5, 2019 10:44\nކިތައް ސިފައިން ތިބޭތޯ؟ ތި ކަޑަވީ އިނގޭ! މިހާރު ތި ގޯސް ހަދަނީ.\nޖެނުއަރީ 5, 2019 10:49\nބޭނުމަކީ ޖާސޫސް ކުރުަން. ބޮލެއް ހުރި މީހަކަށް މިކަމެއް އޮޅުވައެއް ނުލެވޭނޭ\nعبدالله سعيد ގދ.ގައްދޫ/ދަނބުފަށުވިގެ\nޖެނުއަރީ 5, 2019 10:52\nމިރާއްޖޭގެ އަމިއްލަ ޙާލަތު ތަންނުދޭތީ ކުރަންޖެހި ނުކުރެވި ހުންނަ ތިޔަ ބާވަތުގެ އިޤްތިސާދީ ކަންތައްތައް އެހެންބަޔަކު މެދުވެރިކޮށް ކުރެވެން އޮންނަ ޙާލަތުގައި އެކަންކަމަށް ނޫނެކޭ ނުބުނާނެއެވެ. އެހެނީ، ރާއްޖޭގައި ބޮޑު ގްރައުންޑް ސްޓޭޝަނަކާއި 100 ވީސެޓް (ވެރީ ސްމޯލް އެޕާޗަރ ޓާމިނަލް) ހަރުކުރަން އިންޑިޔާ ސަރުކާރުން ނިންމާފައިވާނަމަ، އަދި މި މަޝްރޫއުގެ ދަށުން ރާއްޖޭގައި ޑިޒާސްޓަރ މެނޭޖްމަންޓް އެލާޓް ސިސްޓަމްތަކެއް ގާއިމް ކުރެވޭނަމަ، އަދި މި ގޮތުން ރާއްޖޭގެ 100 ރަށެއްގައި މި ނިޒާމް ގާއިމް ވެގެން ދާނަމަ، މިކަންކަން ވެގެންދާނީ، މިޒަމާނުގެ ޘަޤާފަތުގެ ތެރެއިންނެވެ.\nޖެނުއަރީ 5, 2019 11:08\nމާމިގިލީ ގައި ތިސިސްޓަމްތައް ހަރުކޮއްގެން ނުވާނެ.. ސޯލިހުގެ ބޮލުގަ ހަރުކޮއްބަލަ، އޭރުން ރާއްޖޭގެ ހުރިހާ ރަށަކުން އިންޑިޔާއަށް ބިންދެވުނީ.\nޖެނުއަރީ 5, 2019 11:09\nއިންޑިއާ ސްޕައި ޕްލޭން ގެ ދަށުން ކުރާ ކަމެއް.\nޖެނުއަރީ 5, 2019 11:24\nޜާއްޖެ އަތްދަށުލުމުގެ ރޭވުމުގެދަށުން ހިންގާ ޖަރީމާއެއް. ތިތާތިބެން 5000 ހާހެއްހާ އިންޑިޔާމީހުންނާއި ސިފައިންނަށް ގެންނާނެ. ޜީތިކޮށްލަން ދެންމިކިޔަނީ ޑިސާސްޓަރމެނޭޖުމަންޓޭ. ކިހާދެރަކަމެއްމީދެން. މުޅިގައުމު އެބަޖެހޭ މިކަމަށް ދެކޮޅުހަދާ އިހުތިޖާޖުކުރަން. މާކަންތައް މައްޗަށްދަނީި ދެންތި!!\nޖެނުއަރީ 5, 2019 12:01\nއަޅުވެތިވެއްޖެކަން ވިސްނޭނީ ބަގުވާން ކުރިމަތީ ސަޖިދަ ޖަހަން މަޖުބޫރު ކުރާހިސާބަށް ދިޔައިމަ. ހިތާމައަކީ ދެން އިންޑިއާ ނުވެސް ހުއްޓުވޭން. އެއަށްވުރެ ބޮޑަށް އެމީހުންގެ އަތްދަށު ވެއްޖެ މިހާރުވެސް.\nޖެނުއަރީ 5, 2019 12:32\nއިންޑިޔާގެ މިޒާތުގެ އެހީތަކަކީ ދިވެހި ޤައްމުގެ އަމްލަ މިނިވަން ކަމާއި، އިސްތިޤްލާލަން މުސްތަޤްބަލުގައި ނުރައްކަލަކަށް ވެދާނެ ކަމެއް. އެހެންނޫންނަމަ މީގެކުރިންވެސް މިފަދަ ބޮދެތި އެހީތައްދީ މިސަރަހައްދުގެ އެންމެކުރިއަރާފައިވާ ޤައްމަށް ހަދަން އިންޑިޔާއަށް އެއީ ހމަ މެޓައްކަހަލަކަމެއް. ސޯ މިއީ ވަރަށް ނުރައްކާތެރިކަމެއްކަމަށްފެނޭ.\nޖެނުއަރީ 5, 2019 13:21\nއެއްބަސްވުން އާކޮށް އިންޑިއާގެ ހެލިކޮޕްޓަރު ބޭނުން ކުރަން ފަށައިފި މިއިން އެގިގެން ދަނީ ދެން ތަމެންގެ ވެރިކަމުގައި އިންޑިއާގެ އަޅުވެތި ކަމަށް ރާއްޖެ ދާން މާގިނަ ދުވަހެއް ނެތް ކަމަށް މިފަހަރު ތަމެން ކަން ކުރަން އުޅޭ ގޮތަކީ އެއީ އިންޑިއާގެ ހެލި ކޮޕްޓަރު ދުއްވަން ނަމުގައި އިންޑިއާގެ6ހާސް ސިފައިން ރާއްޖޭގައި ބޭތިއްބުން އެއީ ފުރަތަމަ ކަން އެއަށް ފަހު ޖީއެމްއާރަށް އެއާރޕޯރޓް ވިއްކާލާ ކަޓް ކާލުން ނޫންތޭ މީ މަމެންނަށް ނޭގޭ ކަމެއް ނޫނޭ ބުނަން ނެތީމޭ\nޖެނުއަރީ 5, 2019 13:26\nތިތަންތަން ބަލަހައްޓަން އަނެއްކާ 1000 އިންޑިޔާސިފައިން، އައްޑޫގަ ތިކަމެއްވިޔަކަ ނުދޭނެން އަހަރަމެން ނިކުމެ މިހާރު އައްޑޫގަ ތިބި އިންޑިޔާ ސިފައިންނައް ބަލާޖައްސާ ބޭރުކުރާނަން! ވަގުތު ޖެހެންދެކެ މަޑުކުރޭ!\nޖެނުއަރީ 5, 2019 14:35\nއިންޑިއާއަށް ބަރޯސާވުމަކީ ރައްކާތެރިކަމެއްގެ\nގޮތުގައި ބެލޭކަށް ނެތެވެ\nޖެނުއަރީ 5, 2019 14:59\nޣާފިލްވެ ނިދީގައި ނުތިބެ ރައްޔިތުން ހޭލާކަށް ނުވޭތޯ! ދުނިޔޭގައިވާ އެންމެ މަކަރުވެރި ޤައުމުގެ އަތްދަށުވަމުން ނަލަނަލަ މި ދިވެހިރާއްޖެ މިދަނީ ނުބައި މިސްރާބަކަށް. ހަދިޔާކުރި ހެލިކޮޕްޓަރ ތައް 8 އަހަރު ވީއިރުވެސް ދިވެހިންގެ އަތަކު ނުޖެހޭ. އެކަމަކު އެތަކެތި ހުރީ މިރާއްޖޭގަ. " އެންމެ ކައިރީގައެވެ. އެހެނަސް އެންމެ ދުރުގައެވެ. " މި ޤައުމުގެ ލީޑަރުންނަށް އާދޭސްކޮށްފަ ދަންނަވަން. ތިޔަ ހެއްލުންތެރިކަމުގެ ފޫނުބެއްދޭނެ ބޮޑު ގެއްލުން އަޅުގަނޑުމެންގެ މި ޤައުމާއި، ރައްޔިތުންނާއި،އަންނަންއޮތް ޖީލުތަކަށް ނުދީ އިންޑިޔާގެ އަތްދަށުން ސަލާމަތްވޭ. ޓިޔަ އަޅުވެތިކަމުން މިޤައުމުގެ މިނިވަންކަމާ، ދީނާ، އިސްތިޤުލާލަށް ކުރާ އެއްވެސް ނޭދެވޭ އަސަރަކަށް ދެދުނިޔޭގައިވެސް އަޅުގަނޑުމެން "އިސްލާމީ ދިވެހި ރައްޔިތުން" ތިޔަ ލީޑަރުންނަށް މަޢާފެއް ނުކުރާނަން.\nޖެނުއަރީ 5, 2019 16:32\nއެއްބަސްވުން އާކޮށް އިންޑިއާގެ ހެލިކޮޕްޓަރު ބޭނުން ކުރަން ފަށައިފި ނަމަ ތިޔާއީ ވަރަށް ބޮޑަށް އިންޑިއާގެ އަޅުވެތި ކަމަށް ދާގޮތަށް ތަމެން ކުރާ ކަމެކޭ ތިޔާ ކަން މަމެންނަށް ގަބޫލެއް ނުކުރެވޭނެއޭ ނުކުރެވޭނެއޭ ހަމަ މިހާރުން މިހާރަށް ތިޔާ އެއްބަސްވުން ބާތިލް ކުރަންވީ ތަމެންގެ ރައީސް ބުންނެއް ނޫން ހުރިހާ ރައްޔިތުންގެ ވެރިކަމެއް ކަން ކުރާނީ އެހެން ވެއްޖެނަމަ ހެލި ކޮޕްޓަރު ގަނޑު ފޮނުވާލާ އިންޑިއާ އަށް އެޗެޕްޓަރ އެބަޖެހޭ ކްލޯސް ކުރަން.\nޖެނުއަރީ 5, 2019 16:59\nތި މަސްރޫއު ބަލަހައްޓާ މެއިންޓެއިން ކުރަށް 100 މިލިޓަރީ ސިފައިން ގެންނާން ތަ ތިއުޅެނީ، އިންޑިޔާގެ ޖާސޫސީ އިދާރާއަކަށް މިތަން ހަދައިފި\nޖެނުއަރީ 5, 2019 17:16\nމުޅިންވެސް ދިވެހިރާއްޖެ އަޅުވެތި ކުރުމުގެ ފުރުސަތު ހޯދަންޖަހާ މަޅި ، ކޮން ދުވަހަކުންބާ ދިވެހިން ހޭއަރާނީ\nޖެނުއަރީ 5, 2019 17:36\nޢިންޑިއާއިން ހަދާ އެއްބަސް ވުންތަކުގަ3ފަރާތް އޮވޭ. ބޭރަށް ފެންނަ ފަރާތުގަ އޮ ްނާނީ ހެލިކޮޕްޓަރުގަ ބަލިމީހުން އުފުލުން.2ވަނަ ފަރާތަކީ ސިއްރުވެރިކަމާއެކު އިންޑިއާގެ އިންޓެލިޖެންސް އިދާރާއިން މި ގައުމު އަޅުވެތިކުރުމަށްޓަކައި މިގައުމާ ދެކޮޅަށް ހިންގާ ސިއްރު މުއާމަރާތްތައް.3ވަނަ ފަރާތަކީ މި އެގްރިމަންޓުގެ ދިވެހި އެޖެންޓުންގެ ބޭރުގެ އެކައުންޓުތަކަށް އިންޑިއާގެ ކުންފުނިތަކުން ޖަމާކޮށްދޭ ރިޝްވަތުގެ މިލިޔަންސް އޮފް ޑޮލަރސް\nޖެނުއަރީ 5, 2019 17:39\nސާބަހޭ...މުޅި ގައުމު އިންޑިއާގެ ބޭހަކަށް ހަދާލާ. އަޑިއަށް ދާ ގައުމެއްގެ މުސްތަގްބަލެއް ނޯންނާނޭ...އުސްބިންތައް އޮތީ މިހާރު ހޯދާފަޔޭ..އިންޑިއާ އޮތީ ރެޑި ގަޔޭ ރާޖިސްތާނު ހަނަފަސް ސަހަރާއިން ބިނކޮޅެއް ދޭން. ޢެތަނަށް ދާނީ ރާއްޖެތެރެއިން އުތުރާ މެދު ރާއްޖެ ތެރޭ މީހުން. މާލެއާ ދެކުނުގެ ސިޓީތަކުގެ މީހުންގެ ތެރެއިން ތުބުޅި ނުލާ އެންމެން ގެންދާނީ ޔޫކޭ، އޮސްޓްރޭލިޔާ ކެނެޑާ، ޑެންމާރކް އަދީ ޔޫރަޕްގެ ބައެއް ގައުމުތަކަށް. ތުބުޅިލީ އެންމެން އަފްގާނިސްތާނަށް. ސަޅިއެއް ނުން!\nޖެނުއަރީ 6, 2019 10:10\nއެނބަ ރަނަގަޅުވޭ . ދެން ހަދާނީ ގެރި ސްޓޭޝަނެއް ކަންނޭގެ.


ނުބައިކަމެއްކުރުމަށް ހިތަށް އެރުމަކީ ފާފަވެރިވާނެ ކަމެއްތޯ؟\n3 ސެޕްޓެމްބަރ 2021\nވަރަށް ގިނަ މީހުންގެ ހިތުގައި އެނބުރޭ ސުވާލެކެވެ. މި ފިތުނަވެރި ޒަމާނުގައި ދިރިއުޅެމުންދާއިރު، މިއުޅެވެނީ ފާފަތަކުން ފުރިފައިވާ އަދި ފާފަތަކަށް ގޮވާލާ ވެއްޓެއްގައެވެ.\nމިފަދަ ތަނެއްގައި ދިރިއުޅެމުންދާއިރު ބޭއިޚްތިޔާރުގައި ނަމަވެސް ފެންނަ ބައެއް މަންޒަރުތަކުންނާއި އިވޭ ބައެއް އަޑުތަކުގެ ސަބަބުން އަޅުގަނޑުމެންގެ ހިތައް ބައެއްފަހަރު ނުބައި ޚިޔާލުތައް ވެރިވެއެވެ. ޝައިޠާނާގެ ވަސްވާހާއެކު ހަވާނަފުސުވެސް ގަދަކަންދައްކައި އިންސާނާއަށް ނުބައި ކަންތައްތަކެއް ކުރުމަށް ގޮވާލައެވެ. އެއާއެކު އެފަދަ ނުބައިކަމެއް ކުރާނަމޭ ބައެއްފަހަރު ހިތައް އަރައެވެ. ސުވާލަކީ މިފަދައިން ހިތައް އެރުމަކީ ފާފަވެރިވާނޭ ކަމެއް ހެއްޔެވެ؟\nފުރަތަމަ ކަމަކަށް އަޅުގަނޑުމެންނަށް ނުބައި ކަންކަމަށް ގޮވާލާ މައިގަނޑު ދެ އެއްޗާމެދު ބަހެއް ބުނެލަމާތޯއެވެ. އާދެ ޝައިޠާނާއާއި ހަވާނަފުސެވެ. ނުވަތަ ނުބައި ކަންކަމަށް ގޮވާލާ ނަފުސެވެ. ޝައިޠާނާގެ ވާހަކަ އަޅުގަނޑުމެން އަބަދު އަހަމެވެ. އިބުލީހާއި އޭނާގެ އަޢުވާނުންގެ ތެރެއިން ޖިންނީންނާއި އިންސީންގެ ތެރެއިންވާ ޝައިޠާނުން އަޅުގަނޑުމެންނަށް ނުބައި ވަސްވާސްތައްދީ މަގުފުރެއްދުމުގައި ކެނޑިނޭޅި މަސައްކަތް ކުރެއެވެ.\nނަމަވެސް ނުބައި ނަފްސާ މެދު ވިސްނާލެވެނީ މަދު ފަހަރަކުއެވެ. ނުބައި ނަފުސުގެ ނުރައްކާތެރިކަން އަޅުގަނޑުމެންނަށް ރަނގަޅަށް ތަސައްވަރު ކޮށްލެވޭނަމަ، ރަސޫލުﷲ ޞައްލަﷲ ޢަލައިހި ވަސައްލަމް އިރުޝާދު ދެއްވި ފަދައިން އޭގެ ކިބައިން ސަލާމަތް ކޮށްދެއްވުން އެދި ކޮންމެ މީހަކުވެސް ހެނދުނާއި ހަވީރު ދުޢާ ކުރާނެއެވެ. ހެނދުނާއި ހަވީރު ކިޔުމަށް ވާރިދުވެފައިވާ ދުޢާތަކުގެ ތެރެއިން ދުޢާއެއްގައި ވެއެވެ.\nيا حَـيُّ يا قَيّـومُ بِـرَحْمَـتِكِ أَسْتَـغـيث ، أَصْلِـحْ لي شَـأْنـي كُلَّـه ، وَلا تَكِلـني إِلى نَفْـسي طَـرْفَةَ عَـين (1)\nމާނަ: އޭ ދިރި ދެމިވޮޑީގެންވާ އިލާހެވެ. މުޅި ކާއިނާތު ބެލެހެއްޓެވުމުގައި ޤާއިމްވެ ވޮޑިގެންވާ އިލާހެވެ. ހަމައެކަނި އިބަ ﷲގެ ރަޙުމަތުގެ ޒަރީޢާއިން މިއަޅާ ފަރިޔާދު ކުރަމެވެ. މިއަޅާގެ ހުރިހާކަމެއް މިއަޅާއަށް އިޞްލާޙުކޮށްދެއްވާފާންދޭވެ. އަދި އެސްފިޔައެއް ޖަހާލާހާ ހިނދުކޮޅަކަށްވެސް މިއަޅާއާ މިއަޅާގެ ނަފުސު ޙަވާލު ނުކުރައްވާފާންދޭވެ!\nދެވަނަ ކަމަކަށް މިސުވާލަކީ ޙަޤީޤަތުގައި މާތް ﷲ ބާވައިލެއްވެވި ބައެއް އާޔަތްތަކާ އެކު ޞަޙާބީންގެ ހިތްޕުޅުތަކުގައިވެސް އުފެދިގެން އައި ދުވާލެކެވެ. މީގެ ތަފުޞީލާއެކު ޖަވާބާހަމައަށް ވާޞިލުވުމަށްޓަކައި އެޒަމާނުގައި ހިނގައިދިޔަ ޙާދިސާ(2) އަކަށް ނަޒަރު ހިންގާލާނަމެވެ.\nއެއީ މާތް ﷲގެ އަންނަނިވި ވަޙީ ބަސްފުޅު ބާވައިލެއްވުމާއެކު ހިނގި ހާދިސާއެކެވެ.\nއެއިލާހު ވަޙީކުރައްވަނީ: لِّلَّهِ مَا فِي السَّمَاوَاتِ وَمَا فِي الْأَرْضِ ۗ وَإِن تُبْدُوا مَا فِي أَنفُسِكُمْ.... (سورة البقرة: 284)\nމާނަ: "އުޑުތަކުގައިވާހާ އެއްޗަކާއި، ބިމުގައިވާހާ އެއްޗެއް މިލްކުވެގެންވަނީ اللَّه އަށެވެ. ތިޔަބައިމީހުންގެ ނަފުސު ތަކުގައިވާ އެއްޗެއް، ތިޔަބައިމީހުން ފާޅުކުޅަޔަސް، ނުވަތަ އެކަން ތިޔަބައިމީހުން ސިއްރު ކުޅަޔަސް އެކަމާމެދު، اللَّه، ތިޔަބައިމީހުންނާ (ސުވާލު ކުރައްވައި) ޙިސާބު ބައްލަވާނެއެވެ. ދެން، އެއިލާހު އިރާދަކުރައްވާ މީހަކަށް ފާފަފުއްސަވާނެއެވެ. އަދި އެއިލާހު އިރާދަކުރައްވާ މީހަކަށް ޢަޒާބު ދެއްވާނެއެވެ. اللَّه އީ، ކޮންމެ ކަމެއްގެ މައްޗަށް ކުޅަދުންވަންތަ ރަސްކަލާނގެއެވެ."\nމިއާޔަތް ބާވައިލެއްވުމާއެކު ޞަޙާބީން ވަރަށް ކަންބޮޑުވެވަޑައިގަތެވެ. އެބޭކަލުން ނަބިއްޔާ އަށް ދެންނެވިއެވެ. "ކަލޭގެފާނުގެ މައްޗަށް މިހާރު މިބާވައިލެއްވުނު އާޔަތުގައި، އެވަނީ އަޅުގަނޑުމެންނާ ކުޅަދާނަ ކަމެއް ނޫނެވެ. (އެބަހީ: ހިތައް އަރާ ކަންކަމަކީ އަޅުގަނޑުމެންނަށް ބާރު ފޮރުވޭނޭ ކަންކަމެއް ނޫނެވެ. ވީމާ އެކަމުން ރައްކާތެރި ވުމަކީ އަޅުގަނޑުމެންނަށް ކުޅަދާނަ ކަމެއް ނޫނެވެ.)\nނަމަވެސް ނަބިއްޔާ އިރުޝާދު ދެއްވީ އަހުލުކިތާބީން މާތް ﷲ ގެ ވަޙީ ބަސްފުޅު އަޑުއަހައި އެއަށް ނުކިޔަމަންތެރިވީ ފަދައިން ނުވެ، މިވަޙީގެ އާޔަތްވެސް އަޑުއަހައި ކިޔަމަންވާ ބައެއްކަމުގައި ވުމަށެވެ.\nފަހެ ޞަޙާބީ ބޭކަލުން މިއާޔަތް ކިޔަވައި އޭގައިވާ ވަޙީ ބަސްފުޅު ތެދު ކުރައްވައި، އެކަން ތަމްސީލު ކުރައްވައި ކިޔަމަންތެރިކަން އަދާ ކުރެއްވުމުން، މާތް ﷲ އެކަމަށް ތަޢުރީފު ކުރައްވައި އެއާޔަތާ ވިދިގެން އާޔަތެއް ބާވައިލެއްވިއެވެ.\nއެއީ: آمَنَ الرَّسُولُ بِمَا أُنزِلَ إِلَيْهِ مِن رَّبِّهِ وَالْمُؤْمِنُونَ ۚ كُلٌّ آمَنَ بِاللَّهِ وَمَلَائِكَتِهِ وَكُتُبِهِ وَرُسُلِهِ لَا نُفَرِّقُ بَيْنَ أَحَدٍ مِّن رُّسُلِهِ ۚ وَقَالُوا سَمِعْنَا وَأَطَعْنَا ۖ غُفْرَانَكَ رَبَّنَا وَإِلَيْكَ الْمَصِيرُ (سورة البقرة: 285)\nމާނަ: "ރަސޫލާއަށް، އެކަލޭގެފާނުގެ ވެރި އިލާހުގެ ޙަޟްރަތުން ބާވައިލެއްވި އެއްޗަކަށް (އެބަހީ: ކީރިތި ޤުރްއާނަށް) ރަސޫލާއާއި މުއުމިނުން އީމާން ވިއެވެ. އެ އެންމެންމެ اللَّه އާއި، އެއިލާހުގެ މަލާއިކަތުންނާއި، އެއިލާހު (ބާވައިލެއްވި) ފޮތްތަކާއި، އެއިލާހު ފޮނުއްވި ރަސޫލުންނަށް އީމާންވިއެވެ. (އެއުރެން ބުނެތެވެ.) ތިމަންމެން، އެއިލާހުގެ ރަސޫލުންގެ ތެރެއިން އެކަކާމެދުވެސް ތަފާތެއް ނުކުރަމުއެވެ. އަދި، އެއުރެން ބުނޫއެވެ. ތިމަންމެން އަހައި ކިޔަމަންވެއްޖައީމުއެވެ. އަޅަމެންގެ ވެރިރަސްކަލާކޯއެވެ! އަޅަމެންގެ ފާފަފުއްސަވައިފާނދޭވެއެވެ! އަދި، އެނބުރި ދިއުންވަނީ، އިބައިލާހުގެ ޙަޟްރަތަށެވެ."\nފަހެ މިއާޔަތުގައި އެ ވާ ފަދައިން އެބޭކަލުންނަށް އެންގެވުނު ފަދައިން ބޯލަންބަވައި ކިޔަމަންތެރިކަން އަދާ ކުރެއްވުމުން، މާތް ﷲ، އެބޭކަލުން ކުރިން ބާވައިލެއްވުނު އާޔަތުގައި ކަންބޮޑުވި ކަންކަމަށް ލުއިކަމެއް ދެއްވައި، އެއާޔަތް މަންސޫޚު ކުރައްވައި އޭގެ ބަދަލުގައި އެހެން އާޔަތެއް ބާވައިލެއްވިއެވެ.\nއެއާޔަތުގައި ވެއެވެ: لا يُكَلِّفُ اللَّهُ نَفْسًا إِلَّا وُسْعَهَا ۚ لَهَا مَا كَسَبَتْ وَعَلَيْهَا مَا اكْتَسَبَتْ ۗ رَبَّنَا لَا تُؤَاخِذْنَا إِن نَّسِينَا أَوْ أَخْطَأْنَا ۚ رَبَّنَا وَلَا تَحْمِلْ عَلَيْنَا إِصْرًا كَمَا حَمَلْتَهُ عَلَى الَّذِينَ مِن قَبْلِنَا ۚ رَبَّنَا وَلَا تُحَمِّلْنَا مَا لَا طَاقَةَ لَنَا بِهِ ۖ وَاعْفُ عَنَّا وَاغْفِرْ لَنَا وَارْحَمْنَا ۚ أَنتَ مَوْلَانَا فَانصُرْنَا عَلَى الْقَوْمِ الْكَافِرِينَ (سورة البقرة: 286)\nމާނަ: اللَّه، އެއްވެސް ނަފުސަކަށް، އެ ނަފުސަކަށް ކުޅަދާނަވެގެންވާ ކަމަކަށް މެނުވީ ތަކުލީފެއް ނުޖައްސަވައެވެ. އެ ނފުސެއް ހޯދި ހެޔޮކަމެއް (ގެ ޘަވާބު) އެ ނަފުސަކަށް ވެއެވެ. އަދި، އެ ނަފުސެއް ހޯދި ނުބައިކަމެއް (ގެ ޢިޤާބު) އެ ނަފްސެއްގެ މައްޗަށްވެއެވެ. އަޅަމެންގެ ވެރިއިލާހެވެ! އަޅަމެން ހަނދާންނެތިއްޖެނަމަ، ނުވަތަ، ޤަސްދެއްނެތި އަޅަމެންނަށް ކުށެއް ވެވިއްޖެނަމަ (އެކަމަށް) އަޅަމެންނަށް ޢުޤޫބާތެއް ނުދެއްވާނދޭވެ! އަޅަމެންގެ ވެރިއިލާހެވެ! އަޅަމެންގެ ކުރިންތިބި މީހުންނަށް އުފުލުމަށް ޖެއްސެވިފަދަ ބުރަކަމެއް އަޅަމެން އުފުލުމަށް ނުޖައްސަވާނދޭވެ! އަޅަމެންގެ ވެރިއިލާހެވެ! އަޅަމެންނަށް އެކަމަކަށް ކުޅަދާނަވެގެން ނުވާކަމެއް އުފުލުމަށް އަޅަމެންނަށް ނުޖައްސަވާނދޭވެ! އަދި، އަޅަމެންނަށް ޢަފޫ ކުރައްވާނދޭވެ! އަދި، އަޅަމެންނަށް ފާފަފުއްސަވާނދޭވެ! އަދި، އަޅަމެންނަށް ރަޙުމަތް ލައްވާނދޭވެ! އިބައިލާހީ އަޅަމެންގެ އެހީތެރިވަންތަ އިލާހެވެ. ފަހެ، ކާފިރު ވެގެންވާ ޤައުމުގެ މައްޗަށް އަޅަމެންނަށް ނަސްރު ދެއްވާނދޭވެ!\nމިއާޔަތުން އެނގިގެން ދިޔަފަދައިން އަޅުގަނޑުމެން ކަމެއް ކުޅައުމުން މެނުވީ ﷲ އެކަމަކަށް ޢަޒާބެއް ނުދެއްވައެވެ. އެއީ އާޔަތުގަ މާނާގައި ވާ ފަދައިންނެވެ. " އަދި، އެ نفس އެއް ހޯދި ނުބައިކަމެއް (ގެ عقاب) އެ نفس އެއްގެ މައްޗަށްވެއެވެ."\nހަމަ އެހެންމެ ބުޚާރީއާއި މުސްލިމުގައި ރިވާވެފައިވާ ސައްޙަ ޙަދީޘެއްގައި ވެއެވެ. وَمَنْ هَمَّ بِسَيِّئَةٍ فَلَمْ يَعْمَلْهَا كَتَبَهَا اللَّهُ لَهُ عِنْدَهُ حَسَنَةً كَامِلَةً فَإِنْ هُوَ هَمَّ بِهَا فَعَمِلَهَا كَتَبَهَا اللَّهُ لَهُ سَيِّئَةً وَاحِدَةً (3)\nމާނަ: "އަދި ނުބައިކަމެއް ކުރަން ބޭނުންވެ އެކަމެއް ނުކޮށްފިނަމަ އެމީހަކަށް ހެޔޮކަމެއް ފުރިހަމަ ހެޔޮކަމެއް ލިޔުއްވައެވެ. އަދި ނުބައިކަމެއް ކުރަން ބޭނުންވެ އަދި އެކަމެއް ކޮށްފިނަމަ އެމީހަކަށް އެންމެ ނުބައިކަމެއް ކަމުގައި ލައްވައެވެ."\nއެހެންކަމުން ނުބައިކަމެއް ކުރުމަށް ހިތަށް އަރާ ހިނދު އެކަމާ ދެކޮޅަށް ހަނގުރާމަކޮށް އެކަން ނުކުރުމަށް މަސައްކަތްކުރާށެވެ. އޭރުން އެކަމެއް ހިތައް އެރީތީ އެއަށް ޢުޤޫބާތެއް ނުދެއްވުމާއެކު އިތުރު ހެޔޮކަމެއް ފަތުގައި ލިޔެވުނީއެވެ.\nމިޙާދިޘާއިން އަދި ވަރަށް މުހިންމު ކަމެއް އެނގިއްޖެއެވެ. ޤުރްއާނުގައިވާ އާޔަތްތަކުގެ ތެރެއިން މަންސޫޚުވެފައިވާ އާޔަތްތަކާއި ނުވާ އާޔަތްތަކާއި މަންސޫޚުވެފައިވާ އާޔަތްތަކުގެ ބަދަލުގައި ބާވައިލެއްވުނު އާޔަތްތަކުގެ މަޢުލޫމާތު ނެތި ޤުރްއާނުގެ އާޔަތްތަކުން އަމިއްލައަށް ޙުކުމްތައް ނެރެގެން އުޅުމަކީ ވަރަށް ނުރައްކާތެރި ކަމެކެވެ. އޭގެ ސަބަބުން އެތައް ނުބަޔަކަށް ދޮރުތައް ހުޅުވިގެންދާނެއެވެ. އެހެންކަމުން ދީނީ ކަންކަމުގައި މަޢުލޫމާތު ސާފުކުރުމަށް އަބަދުވެސް ދީނީ ޢިލްމު ޙާޞިލުކޮށްފައިވާ ފަރާތްތަކާ ސުވާލުކޮށް ހަދާށެވެ. މާތް ﷲ ވަޙީ ކުރައްވަނީ: فَاسْأَلُوا أَهْلَ الذِّكْرِ إِن كُنتُمْ لَا تَعْلَمُونَ (سورة النحل: 43)\nމާނަ: " ތިޔަބައިމީހުން ނުދަންނަ ކަމުގައި ވާނަމަ، ތިޔަބައިމީހުން ޢިލްމުގެ އަހުލުވެރިންނާ ސުވާލު ކުރާށެވެ!"\n(1) رواه النسائي في "السنن الكبرى" (6/147) وفي "عمل اليوم والليلة" (رق/46) ، والحاكم في "المستدرك" (1/730) ، والبيهقي في "الأسماء والصفات" (112) ، وغيرهم. ولفظه في بعض الروايات : ( أن تقولي إذا أصبحت وإذا أمسيت\n(2) މި ހާދިސާ ރިވާވެފައިވާ ޙަދީޘަކީ އަޅުގަނޑުމެން ދިވެހިންގެ ތެރޭގައި ވަރަށް މަޤުބޫލު ޙަދީޘް ފޮތެއް ކަމަށް ވާ ރިޔާޟުއް ޞާލިޙީނުގައިވާ (ޙަދީޘް ނަންބަރު: 168)، އިމާމް މުސްލިމް ރިވާކުރައްވާފައިވާ ޞަޙީޙު ދަރަޖައިގެ ޙަދީޘެކެވެ. މި ޙަދީޘުގެ ރާވީއަކީ އަބޫހުރައިރާ ރަޟިޔަﷲ އަންހެވެ.\n(3) الحديث متفق عليه. (رواه البخاري: 6126 و رواه مسلم: 131)


Barcelona othee pressure gai: Valverde | Mihaaru\nބާސެލޯނާ އޮތީ ޕްރެޝަރުގައި: ވަލްވާޑޭ\nބާސެލޯނާގެ ނެލްސަން ސެމެޑޯ (ވ) އާއި ޕްރާގްގެ ޕީޓާ އޮލަޔިންކާ ބޯޅަ އަށް މަސައްކަތްކުރަނީ. --ފޮޓޯ: އޭއެފްޕީ\nބާސެލޯނާ (ނޮވެމްބަރު 6) – ސްޕެނިޝް ލީގުގައި ލެވަންޓޭ އަތުން ބަލިވެ އޭގެ ފަހުން ކުޅުނު މެޗުގައި ރޭ ޗެމްޕިއަންސް ލީގުގައި ޗެކް ރިޕަބްލިކުގެ ސްލާވިއާ ޕްރާގްއާ 0-0 އިން އެއްވަރުވުމާ އެކު ބާސެލޯނާ މިހާރު އޮތީ ޕްރެޝަރުގައި ކަމަށް އެ ޓީމުގެ ކޯޗު އާނެސްޓޯ ވަލްވާޑޭ ބުނެފި އެވެ.\nމި މެޗުން މޮޅުނުވެވުނަސް ބާސެލޯނާ އަށް ދެ ވަނަ ބުރަށް ދިއުމުގެ ފުރުސަތު ބޮޑެވެ. އެކަމަކު ލެވަންޓޭ އަތުން 3-1 އިން ބަލިވެފައި އޮއްވާ އަމިއްލަ ދަނޑުގައި މި ނަތީޖާ ނުކުތުމަކީ ވަލްވާޑޭ އަށް މިހާރު ވެސް ކުރިމަތިވެފައިވާ ޕްރެޝަރަށް އިތުރުވި އިތުރުވުމެކެވެ. ރޭގެ މެޗުގައި ލިއޮނަލް މެސީ ހުރަސް ދަނޑި އަށް އަމާޒުކޮށްލި ބޯޅައެއް ފިޔަވައި ބާސެލޯނާ އަށް ނުރައްކަލެއް ވެސް ނުކުރެވުނެވެ.\n"ކުރީ ދުވަހު ލެވަންޓޭ އަތުން ބަލިވީ. އަހަރެމެންނަށް އެނގޭ މިއީ އަހަރެމެންގެ އެންމެ ރަނގަޅު ކުޅުން ދެއްކުނު ދުވަހެއް ނޫންކަން. އެދެވޭ ކުޅުމެއް ކުރީ ދުވަހު ވެސް މިއަދު ވެސް ނުދެއްކުނު. އަހަރެމެންނަށް އެނގޭ ޓީމަށް ވަރަށް ޕްރެޝަރު އެބައޮތްކަން،" ވަލްވާޑޭ ބުންޏެވެ.\nބާސެލޯނާ އަށް ދެން އޮތީ އަމިއްލަ ދަނޑުގައި ބޮރޫޝިއާ ޑޯޓްމަންޑާ ދެކޮޅަށް ކުޅޭ މެޗާއި ރަށުން ބޭރުގައި އިންޓައާ މިލާނާ ދެކޮޅަށް ކުޅޭ މެޗެވެ. އެހެންވެ ސެން ސީރޯގައި އިންޓައާ ދެކޮޅަށް ކުޅޭ މެޗުގެ ކުރިން ދެ ވަނަ ބުރަށް ކޮލިފައިވުމަށްޓަކައި ޑޯޓްމަންޑް މެޗުން މޮޅުވާން ބާސެލޯނާ އަށް ޖެހޭނެ އެވެ. އެކަމަކު ރޭ ޑޯޓްމަންޑް އަތުން 3-2 އިން ބަލިވެ އިންޓަ ވެސް އޮތީ ޕްރެޝަރުގަ އެވެ.\nތާވަލުގެ އެއް ވަނައިގައި އަށް ޕޮއިންޓާ އެކު ބާށެލޯނާ އޮތްއިރު ޑޯޓްމަންޑް ދެ ވަނައިގައި އޮތީ ހަތް ޕޮއިންޓް ހޯދައިގެންނެވެ. އިންޓަ އޮތީ ހަތަރު ޕޮއިންޓާ އެކު ތިން ވަނައިގަ އެވެ. ފުލުގައި އޮތީ ދެ ޕޮއިންޓާ އެކު ޕްރާގެވެ.\nއިންޓަގެ ލޮޓާރޯ މާޓިނޭޒާއި މެތިއަސް ވެޗީނޯ ފުރަތަމަ ހާފުގައި ލީޑު ނަގާފައި ވަނިކޮށް ޑޯޓްމަންޑް ފަހަރުން އަރައި މޮޅުވީ ދެ ވަނަ ހާފުގައި، އަޝްރަފް ހަކީމީ ޖެހި ދެ ގޯލާއި ޖޫލިއަން ބްރާންޓް ޖެހި ގޯލުންނެވެ.\nމުބާރާތުގެ ގްރޫޕް ޖީ ގައި ރޭ ޖަރުމަނުގެ އާރްބީ ލީޕްޒީގުން ވަނީ ރަށުން ބޭރުގައި ރަޝިއާގެ ޒެނިތު ސެއިން ޕީޓާސްބާގް އަތުން 2-0 އިން މޮޅުވެ ކޮލިފައިވުމާ ގާތަށް ޖެހިލައިފަ އެވެ. އެ ޓީމު ނުވަ ޕޮއިންޓް ހަމަކޮށް އެއް ވަނައިގައި އޮތްއިރު ދެ ވަނައިގައި ހަތް ޕޮއިންޓާ އެކު އޮތީ ރޭ އަމިއްލަ ދަނޑުގައި ޕޯޗުގަލްގެ ބެންފީކާ އަތުން 3-1 އިން މޮޅުވި ފްރާންސްގެ އޮލިމްޕިކް ލިޔޯން އެވެ. ގްރޫޕުގެ ތިން ވަނައިގައި ހަތަރު ޕޮއިންޓާ އެކު ޒެނިތު އޮތްއިރު ފުލުގައި ތިން ޕޮއިންޓާ އެކު އޮތީ ބެންފީކާ އެވެ.\n7 ކޮމެންޓް, 15 ރިއެކްޝަންސް\nކަލޭގެ ކޯޗުކަމިގެ ދަށުގައި ބާސެލޯނާ އަބަދުވެސް އޮންނާނީ ޕްރެޝަރުގައި. މީނަގެ ލަދެއް ހަޔާތެއް ނުހުރޭ ވިއްޔަ މިހެން ބުނާކަށް. އަހަރަކު 20 މިލިޔަން ރުފިޔާ ލިބޭތީ ފައިސާގެ ދަހިވެތިކަމުގައި އަމިއްލަޔަށް ކޯޗުކަމުން ވަކިވާކަށްވެސް ބޭނުމެއް ނުވޭ. މީނަމީ ސީދާ ޕެރޭޒްގެ އެޖެންޓެއް. މުޅި ބާސާ ހަލާކުކޮށްފި. ޗެކްރިޕަބްލިކްގެ ކްލަބަކުން ބާސާގެ މައްޗަށް މޮޅު ކުޅުމެއް ދައްކަންޏާ ޔޫރަޕުގެ ގަދަ ބާރުތަކުގެ އަތުން ބޮޑެތި ތަފާތުތަކުން ބަލިވާނެ.\nޔޫރަޕުގައި ބާރސާ އަށްވުރެ ގަދަ ބާރެއް ނޯންނާނެ. ފޭކް ފޭނުން އުޅޭތީ ދެރައީ. ބަލިވުމަކީވެސް ކުޅިވަރުގެ ބައެއް\nމަވެސް މިއޮތީ ޕްރެޝަރުގައި. ޕްރެޝަރަކީ ކުރިއެރުމޭ ބުނަން މަމެން ނެތީމުދޯ.\nބާސާ ޑިފެންސް ވަރަށް ދައް..\nޑިފެންސް ދަށް ވީމަތަ ބައިކޮޅަށް ލަނޑެއް ނުވަނީ؟ ނޫނީ އެޓޭކް ވަރުގަދަކަމުންތަ ނުރައްކާތެރި އެންމެ ހަމަލާއެއް އުފެއްދުނީ؟\nރަދީފަށް. ނުރައްކާތެރި އެތައް ހަމަލާޔެއް އުފެއްދި. ބާސާގެ މައްސަލަޔަކީ ޓެކްޓިކްސްއެއް ނެތި ފުޓްބޯޅަ ކުޅޭތީ. ކަލޭ ނިކަން ބުނެލަބަލަ އެއްވެސް ކޯޗެއް 4-1-5 ފޯމޭޝަނެއް ކުޅުވާކަން. ހަމައެކަނި ވަލްވާރޑޭ އެފަދަ ފޯމޭޝަނަކަށް ޓީމް ބަށްޓަން ކުރާނީ. ކާކުތަ ސްޓައިކަރެއް ލެފްޓް ވިންގަށް ކުޅުވާނީ. ހަމައެކަނި ގަމާރުން އެގޮތަށް ކަންތައް ކުރާނީ. ރޭގައި ބާސާއިން ނުރައްކާތެރި5ހަމަލާ އުފެއްދި.\nޕްރެޝަރުގައި އޮތީ ބާސާ އެއްނޫން. ވާލަވާޑެ.


Dhiraagu in smart home package takeh thaaraf kohfi\nދިރާގުން ސްމާޓް ހޯމްގެ ޕެކޭޖުތަކެއް ތައާރަފުކޮށްފި\nދިރާގުން ސްމާޓް ހޯމްގެ ޕެކޭޖުތަކެއް މިއަދު ތައާރަފުކޮށްފި އެވެ.\nދިރާގުން މިއަދު ތައާރަފު ކުރި ޕެކޭޖުތަކުގެ ތެރޭގައި ހާއްސަ ޑިވައިސްތަކެއްގެ އެހީގައި "ސްމާޓް ހޯމް" ގެ ހިދުމަތް ފަސޭހަކަމާއެކު ބޭނުންކުރެވޭނެ އެވެ. މިގޮތުން މި ހިދުމަތް މެދުވެރިކޮށް މޮބައިލް ފޯނުފަދަ ސްމާޓް ޑިވައިޒެއްގެ އެހީގައި ދުނިޔޭގެ ކޮންމެ ހިސާބެއްގައި ހުރެގެން ވެސް ގޭގެ ކޮންޓްރޯލް ނެގިދާނެ އެވެ.\nދިރާގުގައި މިއަދު ބޭއްވި ނިއުސް ކޮންފަރެންސުގައި އެ ކުންފުނީގެ މެނޭޖަރު މާކެޓިން އެންޑް ކޮމިއުނިކޭޝަން މުހައްމަދު މިރުޝާން ހަސަން ވިދާޅުވީ ދިރާގުގެ އަމާޒަކީ ކަސްޓަމަރުންނަށް ލުއި ހިދުމަތްތަކެއް ތައާރަފު ކުރުން ކަމަށެވެ.\n"ދިރާގުން މިދެނީ ކުރިއަށް އޮތް ދުވަސްތަކުގައި ވާނެ ކަމެއްގެ ވާހަކައެއް ނޫން. މި ހިދުމަތް ބޭނުންކޮށްގެން ކޮންމެ ވަގުތެއްގައި ވެސް ފޯނު މެދުވެރިކޮށް ގެ ސްމާޓް ކޮށްލެވޭނެ،" މިރުޝާން ވިދާޅުވި އެވެ.\nދިރާގުން މި ހިދުމަތް ދިނުމަށް ބޭނުންކުރާ ޑިވައިޒް ފޯރުކޮށްދެނީ މިފަދަ ޑިވައިސްތައް ތައާރަފު ކުރުމަށް މަޝްހޫރު ޗައިނާގެ ބްރޯޑްލިންކް ކުންފުނިންނެވެ.\nދިރާގުން މިއަދު ތައާރަފުކުރި "ސްމާޓް ހޯމް" ޕެކޭޖުތަކުގެ ތެރޭގައި ހިމެނެނީ ސްމާޓް ހޯމް ސިވިލްވަ އާއި ސްމާޓް ހޯމް ގޯލްޑް އަދި ސްމާޓް ހޯމް ޕްލެޓިނަމް އާއި ސްމާޓް ހޯމް ސެކިއުރިޓީ އެވެ. މި ޕެކޭޖުތަކަށް ހަ މަސް ދުވަހާއި 12 މަސް ދުވަސް އަދި 18 މަސް ދުވަހުން ބަހާލައިގެން ފައިސާ ދެއްކެ އެވެ.


SunOnline: America aai Ingireysin nah gonjahai Hong Kong ge amanaa behey qaanoonu Chinage parliament in faaskohfi\nއެމެރިކާއާއި އިނގިރޭސީންނަށް ގޮންޖަހައި ހޮންގްކޮންގްގެ އަމަނާބެހޭ ގާނޫނު ޗައިނާގެ ޕާލަމެންޓުން ފާސްކޮށްފި\nމުހައްމަދު ޖަވާދު ޔޫސުފު 30 Jun 2020, 19:42\nޗައިނާގެ ޕާލަމެންޓް ކަމަށްވާ\nބެއިޖިންގް (ޖޫން 30): ހޮންގްކޮންގްގައި ތަންފީޒު ކުރުމަށް ޗައިނާ ސަރުކާރުން ނިންމާފައިވާ އަމަނާބޭހޭ ޚާއްސަ ގާނޫނު ޗައިނާގެ ޕާލަމެންޓުން މިއަދު ފާސްކޮށްފިއެވެ.\nމި ގާނޫނު ބިނާކޮށްފައިވަނީ މައިގަނޑު ހަތަރުކަމެއްގެ މައްޗަށެވެ. އެއީ ހޮންކޮންގްގައި މިދިޔަ އަހަރުން ފެށިގެން ހިނގަމުންދާ ވަކިވެގަތުމުގެ ހަރަކާތްތައް ހުއްޓުވުމާއި އަމުރަށް ނުކިޔަމަންތެރިވުމާއި ގާނޫނުތަކަށް ގޮންޖެހުން ހުއްޓުވުމާއި ބޭރުގެ ބައެއް ގައުމުތަކުން ހޮންގްކޮންގްގެ ދާޚިލީ ކަންތައްތަކުގެ ތެރެއަށް ވަންނަ ވަނުން ހުއްޓުވުމާއި ޓެރަރިޒަމް ހުއްޓުވުމުގެ މައްޗަށެވެ.\nމިގާނޫނު ތަންފީޒުކުރުމަށްޓަކައި ޗައިނާގެ ގައުމީ ސަލާމަތާބެހޭ އޮފީހެއް ހޮންގްކޮންގްގައި ގާއިމް ކުރަން ހަމަޖެހިފައިވާއިރު ހޮންގްކޮންގެ ކޯޓުތަކުގެ ފަނޑިޔާރުން އައްޔަން ކުރުމުގައި އެސަރަހައްދުގެ ވެރިޔާ ނުވަތަ ޗީފް އެގްޒެކެޓިވް އަށް މިގާނޫނުގެ ދަށުން ބޮޑެތި ބާރުތަކެއް ލިބިދެއެވެ.\nހޮންގްކޮންގް ގެ އަމަނާބެހޭ ގާނޫނު ޗައިނާގެ ޕާލަމެންޓް ކަމަށްވާ "ނެޝަނަލް ޕީޕަލްސް ކޮންގްރެސް" އިން މިއަދު ފާސްކޮށްފައި މިވަނީ އިނގިރޭސި އިސްތިއުމާރުގެ ދަށުން ހޮންގްކޮންގް މިނިވަންވެ ޗައިނާގެ ސިޔާދަތުގެ ދަށަށް އެސަރަހައްދު އައިތާ 23 އަހަރު ފުރުމުގެ އެއްދުވަސް ކުރިންނެވެ.\nޗައިނާގެ ސަރަހައްދެއް ކަމަށްވާ ހޮންގްކޮންގް އިނގިރޭސި އިސްތިއްމާރުގެ ދަށުގައި 100 އަހަރު އޮތުމަށްފަހު އިނގިރޭސީން އެސަރަހައްދުން ފާބައި އެސަރަހައްދު ޗައިނާއާ ހަވާލުކުރީ 1997 ވަނައަހަރުގެ ޖުލައި މަހުގެ އެއްވަނަ ދުވަހުއެވެ. އިނގިރޭސިންގެ އަތްދަށުން މިނިވަންވިއިރު ހޮންގްކޮންގް ގައި އޮތީ ޗައިނާގައި އޮންނަ ވެރިކަމާ މުޅިން ތަފާތު ވެރިކަމުގެ ނިޒާމެކެވެ. ހުޅަނގުގައި އޮންނަ ވެރިކަމުގެ ނިޒާމުތަކާ އެއްގޮތް ސިފަތަކެއް ހުންނަ ވެރިކަމުގެ ނިޒާމެކެވެ.\n2047 ވަނަ އަހަރާ ހަމައަށް އެނިޒާމާ އެއްގޮތަށް ހޮންގްކޮންގައި ވެރިކަން ކުރުން ހޮންގްކޮންގެ މިނިވަންކަމާބެހޭގޮތުން 1997 ވަނައަހަރު ޗައިނާއާއި އިނގިރޭސިވިލާތުން ސޮއިކުރި އެއްބަސްވުން ޗައިނާގެ މައްޗަށް ލާޒިމު ކުރެއެވެ. މިއެއްބަސްވުމުގައި ސޮއިކުރުމާއެކު ޗައިނާ ވެގެންދިޔައީ ވެރިކަމުގެ ދެ ނިޒާމެއް އޮންނަ ހަމައެކަނި ގައުމު ކަމުގައެވެ. ދެ ނިޒާމުގެ އެއް ޗައިނާ ގެ ގޮތުގައެވެ.\nޗައިނާގެ މައި ބައްރުގައި ކޮމިއުނިސްޓް އުސޫލުގެ ވެރިކަމުގެ ނިޒާމެއް އޮންނައިރު ހޮންގްކޮންގްގައި އޮންނަނީ ރައްޔިތުން އިންތިޚާބުކުރާ ޕާލަމެންޓެއް އޮންނަ އަދި ޕާލަމެންޓަށް ބޮޑެތި ބާރުތަކެއް ލިބިދޭ (ކޮންމެވެސް ވަރެއްގެ ޑިމޮކްރެޓިކް އުސޫލުތަކެއް ހިމެނޭ) ވެރިކަމުގެ ނިޒާމެކެވެ. ނަމަވެސް ހޮންގްކޮންގް ވެރިޔާ ނުވަތަ ޗީފް އެގްޒެކެޓިވްއަކީ ޗައިނާ ސަރުކާރުން އައްޔަން ކުރާ ބޭފުޅެކެވެ. އިނގިރޭސި އިސްތިއުމާރުގެ ދުވަސްވަރުގައި ޗީފް އެގްޒެކެޓިވް އައްޔަން ކުރަނީ އިނގިރޭސި ސަރުކާރުންނެވެ. އެއް އިރެއްގައިވެސް ޗީފް އެގްޒެކެޓިވް އަކީ އިންތިޚާބުކުރާ ވެރިއެއް ނޫނެވެ.\nޗައިނާއާއި އިނގިރޭސިވިލާތުން ސޮއިކުރި ހޮންގްކޮންގް ގެ މިނިވަންކަމާބެހޭ އެއްބަސްވުމުގެ ދަށުން ޗައިނާގެ ސިޔާދަތުގެ ދަށަށް ހޮންގްކޮންގް އައުމަށްފަހުވެސް ޗައިނާ އަމަލުކުރަމުން ގެންދަނީ އެއެއްބަސްވުމުގައިވާ ގޮތަށެވެ. 50 އަހަރަށް ދެމިގެންދާ އެ އެއްބަސްވުމުގައިވާ ގޮތުން ހޮންގްކޮންގްގައި ތަންފީޒުކުރާ ގާނޫނުތައް އެކުލަވާލާނީ ހޮންގްކޮންގްގެ ޕަލަމެންޓުންނެވެ. އެގާނޫނުތައް ތަންފީޒު ކުރަނީ ހޮންގްކޮންގްގެ ލޯކަލް ސަރުކާރުންނެވެ. ނަމަވެސް ހޮންގްކޮންގެ އަމަނާއި ސަލާމަތާބެހޭ ކަންތައްތަކާ އަދި ޚާރިޖީ ގުޅުންތަކުގެ ބާރު އެއެއްބަސްވުމުގެ ދަށުން ލިބިދީފައިވަނީ ޗައިނާއަށެވެ.\nގައުމީ ސަލާމަތާބެހޭ ގާނޫނުގެ ނަމުގައި ޗައިނާގެ ޕާލަމެންޓުން ހޮންގްކޮންގްގައި ތަންފީޒު ކުރަން ޗައިނާ ބޭނުންވާ ގާނޫނު ޗައިނާގެ ޕާލަމެންޓުން މިއަދު ފާސްކުރިއިރު އެއީ މިއެއްބަސްވުމާ ފުށުއަރާ ގާނޫނެއްކަމަށް ބުނެ އެމެރިކާއާއި އިނގިރޭސިވިލާތުންވަނީ އެކަން ކުށްވެރިކޮށްފައެވެ.\nނަމަވެސް ޗައިނާ ބުނަނީ މި ގާނޫނުގެ ބޭނުމަކީ ބޭރުގެ ތާއީދާއެކު ހޮންކޮންގްގައި ހިނގަމުން ގެންދާ ވަކިވެގަތުމުގެ ހަރަކާތްތައް ހުއްޓުވުންކަމުގައެވެ. ވަކިވެގަތުމުގެ ހަރަކާތަކީ ހޮންކޮންގްގައި އޮންނަ ޗައިނާގެ ސިޔާދަތަށް ނުރައްކާ ކުރާ ކަމަކަށްވާތީ ހޮންކޮންގްގައި ޗައިނާގެ ސިޔާދަތު ދެމެހެއްޓުމަށް އަޅަންޖެހޭ ފިޔަޅުތައް އެޅުމަކީ އެ އެއްބަސްވުމުގައި ޗައިނާއަށް ލިބިދޭ ހައްގެއް ކަމަށްވެސް ޗައިނާ ބުނެއެވެ.\nހޮންގްކޮންގައި މިދިޔަ އަހަރުގެ ކުރީކޮޅުން ފެށިގެން އެއަހަރުގެ ފަހުކޮޅާ ހަމައަށް ކުރި މުޒާހަރާތަކަކީ އެމެރިކާއާއި އިނގިރޭސިވިލާތް އަޑީގައި ތިބެގެން ހޮންގްގް ޗައިނާގެ ސިޔާދަތުގެ ދަށުން ހޮންކޮންގް ނެރުމުގެ މަގްސަދުގައި ކުރި މުޒާހަރާތަކެއް ކަމަށާ މުޒާހަރާކުރާ ފަރާތްތަކުން ތިބީ އަދިވެސް އެކަން ކުރިޔަށް ގެންދާގޮތަށް ކަމަށް ޗައިނާ ބުނެއެވެ. އަނެއްކޮޅުން ހޮންގްކޮންގްގެ މުޒާހަރާތަކަށް އިނގިރޭސީން ހިއްވަރު ދިނުމަކީވެސް ހޮންގްކޮންގް ގެ މިނިވަންކަމާބެހޭ އެއްބަސްވުމާ ޚިލާފު ކަމެއްކަމަށް ޗައިނާ ދެކެއެވެ.\nމުޒާހަރާތައް އަހަރަކަށް ދިގުދެމިގެން ދިޔައިރު މުޒާހަރާތަކުގެ ބައިވެރިންވަނީ ހޮންގްކޮންގް ޗައިނާގެ ކިބައިން މިނިވަންކޮށް ވަކި ދައުލަތެއް އުފައްދައި ވަކިވެގަތުމަށް ފާޅުގައި ގޮވާލާފައެވެ. މިއީ އެއްވެސް ހާލެއްގައި ފުރުސަތު ދޭނެކަމެއް ނޫންކަމަށާ ބާރުގެ ބޭނުންކޮށްގެން މުޒާހަރާތައް ހުއްޓުވާނެކަމުގެ އިންޒާރުތައް ޗައިނާގެ މަސްއޫލުވެރިން އެދުވަސްވަރު ދެއްވާފައިވެއެވެ.\nނަމަވެސް އެ އިންޒާރުތައް ޗައިނާއިން ތަންފީޒު ކޮށްފައެއް ނުވެއެވެ. މުޒާހަރާކުރި މީހުން ތަންތަނުގައި ހުޅުޖަހައި ޓެރަރިޒަމްގެ އަމަލުތައް ހިންގިއިރުވެސް ޗައިނާއިން އެމީހުންނާ މުއާމަލާތްކޮށްފައިވަނީ ވަރަށް މަޑުމައިތިިރި ގޮތަކަށެވެ. އެހާބޮޑަށް ބާރުގެ ބޭނުން ކޮށްފައެއް ނުވެއެވެ. ބާރުގެ ބޭނުން ނުކުރީ އިނގިރޭސީންނާއެކު ސޮއިކުރި އެއްބަސްވުމަށް އިޙްތިރާމް ކުރުމުގެ ގޮތުންކަމަށް ޗައިނާ ގެ މަސްއޫލުވެރިން ވިދާޅުވެފައިވެއެވެ.\nހޮންގްކޮންގްގައި ކުރިޔަށް ގެންދިޔަ ވަކިވެގަތުމަށް ގޮވާލާ މުޒާހަރާތައް ހުއްޓުނީ މިދިޔަ ޑިސެމްބަރު މަހުގެ ފަހުކޮޅު ހޮންގްކޮންގްގައި ކޮވިޑް-19 ފެތުރެން ފެށުމާ ގުޅިގެންނެވެ. ހޮންގްކޮންގް ގެ އަމަނާބެޙޭ ގާނޫނު ޗައިނާގެ ޕާލަމެންޓުން ފާސްކޮށްފައި މިވަނީ އެކަން ނުކުރުމަށް އެމެރިކާއިން ޗައިނާއަށް ހަރުކަށި އިންޒާރު ތަކެއް ދީފައިވަނިކޮށެވެ.\nއެމެރިކާއިންވަނީ މި ގާނޫނު ތަންފީޒު ކުރުމަށް މަސައްކަތްކުރާ ޗައިނާގެ މަސްއޫލުވެރިން ނާ ދެކޮޅަށް ދަތިކުރުމުގެ ބައެއް ފިޔަވަޅުތައްވެސް އަޅާފައެވެ. ނަމަވެސް އެކަމަށް ކުޑަވެސް ބެލުމެއްނެތި ޗައިނާއިން މިވަނީ އަމަނާބެހޭ ގާނޫނު ފާސްކޮށް ހޮންގްކޮންގްގައި އެ ގާނޫނު ތަންފީޒު ކުރަންވެސް ނިންމާފައެވެ.\nމިމައްސަލާގައި އެމެރިކާއިން އިތުރު ފިޔަވަޅުތައް އަޅާނަމަ ރައްދުގައި އެމެރިކާއާ ދެކޮޅަށްވެސް ފިޔަވަޅު އަޅަންޖެހިދާނެކަމުގެ އިންޒާރު ޗައިނާއިންވަނީ ދީފައެވެ.\n(ޒިންހުވާ + އަލްޖަޒީރާ)\nއެޗް01އެން3 ދޫނި ރޯނގާ ފުރަތަމަ ފަހަރަށް މީހަކަށް ޖެހިއްޖެ


Dhiraagun kuriyah gendhiya Hiyaa flat promotion ge naseebuverin hovaifi - One Online\n23 މެއި 2022، ދިރާގުން ކުރިއަށްގެންދިޔަ ހިޔާ ފްލެޓު ޕްރޮމޯޝަނުގެ ނަސީބުވެރިންނަށް އިނާމު ހަވާލުކުރަނީ ---- ފޮޓޯ: ދިރާގު\nރާއްޖޭގެ އެންމެ ފުޅާ ދާއިރާއަކަށް މުއާސަލާތީ އަދި ޑިޖިޓަލް ހިދުމަތްތައް ފޯރުކޮށްދޭ ދިރާގުން ހުޅުމާލޭ ދެވަނަ ފިޔަވަހީގައި އާބާދުވަމުންދާ ހިޔާގެ ކަސްޓަމަރުންނަށް ހާއްސަކޮށްގެން ކުރިއަށް ގެންދިޔަ ޕްރޮމޯޝަންގެ ނަސީބުވެރިން މިއަދު އިއުލާންކޮށްފިއެވެ.\nމިދިޔަ އޮކްޓޯބަރު 29 އިން ނޮވެމްބަރު 15ގެ ނިޔަލަށް ކުރިއަށް ގެންދިޔަ އެ ޕްރޮމޯޝަންގެ މުއްދަތުގައި ދިރާގު ފައިބާ ބްރޯޑްބޭންޑް އަދި ދިރާގު ޓީވީގެ ހިދުމަތަށް އެދުނު މީހުންގެ ތެރެއިން ގުރުއަތުން ހޮވުނު ނަސީބުވެރި ތިން ފަރާތަކަށް ޖުމުލަ 50،000ރ. ދިރާގުން ވަނީ ދީފައެވެ.\nޕްރޮމޯޝަންގެ ނަސީބުވެރިންނާއި ލިބުނު އިނާމު:\nފުރަތަމަ ނަސީބުވެރިޔާ: އަބްދުލް ރަހުމާން ހަސަން - 25،000ރ.\nދެވަނަ ނަސީބުވެރިޔާ: އަހްމަދު ނާޒިމް - 15،000ރ.\nތިން ވަނަ ނަސީބުވެރިޔާ: އަހުމަދު ޝިޔާމް - 10،000ރ.\nމި ޕްރޮމޯޝަންގެ ދަށުން ދިރާގު ފައިބާ ބްރޯޑްބޭންޑަށް އެދުނު މީހުންނަށް އެ ހިދުމަތް ހިލޭ ގުޅައިދިނުމާ އެކު ރައުޓާ ހިލޭ ދީފައިވެއެވެ. އަދި ދިރާގު ޓީވީގެ ހިދުމަތަށް އެދުނު ކަސްޓަމަރުންނަށްވެސް އެ ހިދުމަތް ހިލޭ ގުޅައިދިނުމާ އެކު ޑީކޯޑަރުވެސް ވަނީ ހިލޭ ދީފައެވެ.\nދިރާގު ފައިބާ ބްރޯޑްބޭންޑްގެ ހިދުމަތަކީ ރާއްޖޭގައި މިހާރު ފޯރުކޮށްދެމުން އަންނަ އެންމެ ބޮޑު ފައިބާ ނެޓްވޯކެވެ. އެގޮތުން މިހާރު ރާއްޖޭގެ ގޭބިސީގެ 84 ޕަސެންޓަށް އެ ހިދުމަތް ދިރާގުން ފޯރުކޮށްދީފައިވާ އިރު، އޭގެ ތެރޭގައި 82 ރަށެއް ހިމެނެއެވެ.\nސަތޭކައަށް ވުރެ ގިނަ ޗެނަލް ހިމެނޭ ދިރާގު ޓީވީއަކީ ރާއްޖޭގައި އެންމެ ފުޅާ ދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ހިދުމަތެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގައި މީހުން ދިރިއުޅޭ 84 ޕަސެންޓް ރަށަކަށް ދިރާގުޓީވީގެ ހިދުމަތް ފޯރުކޮށްދީފައެވެ.\nގުޅޭ ޓެގު ދިރާގު ހުޅުމާލެ ފޭސް 2


Iran uthuri aran feshee keevve? | Mihaaru\n31 ޑިސެމްބަރ 2017 - 10:14 21 comments\nމިދިޔަ ބުރާސްފަތި ދުވަހުން ފެށިގެން އީރާނުން ފެންނަމުން އެ ދަނީ އެ ގައުމުން އާންމުކޮށް ފެންނަ މަންޒަރެއް ނޫނެވެ. އެ ގައުމުގެ އެންމެ ބައި ބޯ ސަހަރުތަކުގައި ސަރުކާރާ ދެކޮޅަށް ކުރަމުންދާ މުޒާހަރާތަކުގައި އެންމެ ފާހަގަ ކުރެވޭ ކަމަކީ، ގައުމުގެ ރޫހާނީ ލީޑަރާ ދެކޮޅު ޝިއާރުތައް ފައުޅުކޮށް އެއީ ޚުދުމުޚުތާރު ވެރިއެއް ކަމަށް ކުރާ ތުހުމަތުތަކެވެ.\nއީރާނުގެ ރޫހާނީ ލީޑަރަކީ އެ ގައުމުގެ އެންމެ މަތީ ވެރިޔާ އަށް ވުމުގެ އިތުރުން، އާދަކާދައިގެ މަތިން މުޅި ގައުމު "އިހްތިރާމް ކުރަންޖެހޭ ބޭފުޅެއް"ގެ ގޮތުގައި ބެލެވެމުން އައި މަގާމެކެވެ. އާޔަތުﷲ ޚުމައިނީގެ އިންގިލާބަށް ފަހު، އީރާންގެ ދާޚިލީ އަދި ޚާރިޖީ ކަންކަމުގައި އެންމެ ފަހު ބަސް ވިދާޅުވުމުގެ ބާރު އޮންނަނީ ރޫޙާނީ ލީޑަރުގެ އަތްމަތީގަ އެވެ.\nވޭތުވެ ދިޔަ ގާތްގަނޑަކަށް ސާޅިހަކަށް އަހަރުގެ ތާރީޚުގައި ވެސް، އެ ގައުމުގައި މުޒާހަރާތައް ކޮށްފައި ވިޔަސް، ރޫހާނީ ލީޑަރާ ދެކޮޅަށް ފާޅުގައި އަޑު އުފުލައި އިހްތިރާމް ކުޑަވާ ފަދަ އިބާރާތްތަކުން މުޚާތަބު ކޮށްފައިވަނީ ވަރަށް މަދު ފަހަރެއްގަ އެވެ. އެފަދަ ކަމެއް ނުހިނގަޔޭ ބުންޏަސް ރަނގަޅު ވާނެ އެވެ.\nނަމަވެސް މީގެ ހަފުތާއެެއްހާ ދުވަސް ކުރިން ފެށި މުޒާހަރާ މިދިޔަ ބުރާސްފަތި ދުވަހުން ފެށިގެން ވަރުގަދަވަމުން އަންނަ އިރު އެންމެ ގިނަ ބަޔަކު ފާޅުގައި އަޑު އުފުލަމުންދަނީ ރޫހާނީ ލީޑަރާ ދެކޮޅަށެވެ. ނަމަވެސް "ގައުމުގެ ބައްޕަ"ގެ ގޮތުގައި ބަލައި އެންމެން އިހްތިރާމް ކުރަމުން އައި ބޭފުޅަކާ މެދު އެހާ ބޮޑު ނަފްރަތްތެރިކަމެއް އުފެއްދި ސަބަބުތަކަކީ ކޮބައި ހެއްޔެވެ؟\nއީރާންގައި މިހާރު ކުރަމުންދާ މުޒާހަރާގެ ބައިވެރިން ޔުނިވަސިޓީއެއްގެ ބޭރުގައި ސަރުކާރާ ދެކޮޅަށް އަޑު އުފުލަނީ\nގިނަ ބަޔަކު ދެކޭ ގޮތުގައި އީރާންގެ ވެރިން ހެދިހާ ގޮތެއް ހަދަން ދޫކޮށްލައިގެން ރައްޔިތުން ތިބުމުގެ ސަބަބުން، ރައްޔިތުންގެ އިހްސާސްތައް ވެރިންނަކަށް ނޭނގުނެވެ. ތަކެތީގެ އަގުތައް އިންތިހާ އަށް އުފުލިގެން ގޮސް ހައިހޫނުކަން އުފެދޭ ދަރަޖަ އަށް ގައުމުގެ ހާލަތު ދިޔައީ، ރައްޔިތުންގެ ކިޔަމަންތެރިކަމުގެ ނާޖާއިޒު ފައިދާ ގައުމުގެ ވެރިން ނަގަން ފެށުމުންނެވެ.\nއެއް ބަޔަކު ސިފަ ކުރާ ގޮތުގައި މިހާރު އީރާންގައި ކުރަމުންދާ މުޒާހަރާތަކަކީ ހައިހޫނު ކަމުގެ އިންގިލާބެކެވެ. ވެރިން ކުޅެމުން އައި ސިޔާސީ ކުޅިގަނޑަށް ރައްޔިތުން ފާޑުކިޔައި ޚިޔާލު ފާޅުކުރާ ހިސާބަށް ދިޔައީ، އެ ކުޅިގަނޑުގެ އަސަރު އެ މީހުންގެ އަރުތެރެއަށް ފޯރަން ފެށުމުންނެވެ. ވޭތުވެ ދިޔަ ހައެއްކަ މަސް ތެރޭގައި ކާބޯތަކެތީގެ އަގުތައް 30-40 ޕަސެންޓް މައްޗަށް ގޮސްފައިވާ އިރު، އެކަން ހައްލު ކުރުމަށް ސަރުކާރުން ފިޔަވަޅެއް ނޭޅި އެވެ.\nއީރާންގެ އިދިކޮޅު ސިޔާސީ ލީޑަރުން ވިދާޅުވާ ގޮތުން ސަރުކާރުން ގެންގުޅެމުން އައީ ރައްޔިތުން އޮބިއެޅުވުމާއި ތަފާތު ކުރުމުގެ ސިޔާސަތެކެވެ. ސަރުކާރުގެ ސިޔާސަތާ ދެކޮޅަށް ހުޅުވައިލާ ކޮންމެ އަނގައެއް ގޮށްމުށުގެ ބާރުގައި ބަންދުކުރަމުން އައި އިރު، ގައުމުން ބޭރުގައި އުޅުނު އިދިކޮޅު ކިތަންމެ މީހަކު ވަނީ މަރާލައިފަ އެވެ. އަދި ސަރުކާރުގެ ސިޔާސަތާ ދެކޮޅަށް ފާޑުކިޔަމުން އައި ނޫސް މަޖައްލާތަކާއި ވެބްސައިޓްތައް ހުއްޓުވާފައިވާ އިރު، ސަރުކާރާ ދެކޮޅު ހަރަކާތްތެރިން ވަނީ ޖަލުގައި ބަންދުކޮށްފަ އެވެ.\nއެ ހުރިހާ ކަމަށް އީރާން ރައްޔިތުން ތިބީ މި ހުރިހާ ދުވަހު ވެސް ކެތް ކޮށްގެންނެވެ. ނަމަވެސް ހައިހޫނުކަމާ ހިސާބަށް ގައުމުގެ ހާލަތު ވެއްޓުމުން އޭގެ އަސަރު ކޮންމެ މީހަކަށް ފޯރަން ފެށީ އެވެ. ސަރުކާރާ އިދިކޮޅު ފަރާތްތަކެކޭ އެއްފަދައިން ސަރުކާރަށް ތާއީދު ކުރާ މީހުންނަށް ވެސް އެކަމުގެ އަސަރު ފޯރަން ފެށުމުން ރައްޔިތުން އިޚްތިޔާރު ކުރީ މަގުތަކެވެ.\nއީރާންގެ ރޫހާނީ ލީޑަރު އާޔަތުﷲ އަލީ ޚާމަނާއީ\nތަކެތީގެ އަގުތައް އުފުލި ހައިހޫނުކަމާ ހަމައަށް ދިޔައިރު، އީރާންގެ މުދަލާއި ފައިސާތައް އެ ގައުމުގެ ރައްޔިތުންނަށް ފެންނަމުން ދިޔައީ، ސައޫދީގެ އެކި އަމާޒުތަކަށް ހަމަލާ ދިނުމަށް ފޮނުވައިލާ ބެލެސްޓިކް މިސައިލްތަކުންނެވެ. ސީރިޔާގެ ދާޚިލީ ހަނގުރާމައިގައި ބައިވެރިވަމުންދާ އީރާން ސިފައިންނަށް ހޭދަކުރަމުންދާ މިލިއަން ޑޮލަރުގެ ފައިސާތަކުގެ ހަގީގީ ބޭނުމަކީ ކޮބައިތޯ އީރާން ރައްޔިތުން ސުވާލު ކުރެ އެވެ.\nޔަމަންގެ ދާޚިލީ ހަނގުރާމައިގައި އިދިކޮޅު ހޫތީ ހަނގުރާމަވެރިންނަށް އީރާނުން ދަނީ ފައިސާ އާއި ހަތިޔާރުގެ އެހީ ފޯރުކޮށްދެމުންނެވެ. ލުބްނާންގެ ހިޒްބުﷲ އަށް ހަތިޔާރު ފޯރުކޮށްދެނީ އީރާނުން ކަމަށް ހިޒްބުﷲ އިން ވަނީ އިއުތިރާފްވެފަ އެވެ. ހިޒްބުﷲގެ ސެކްރެޓަރީ ޖެނެރަލް ހަސަން ނަސްރުﷲ ވިދާޅުވި ގޮތުގައި އީރާންގައި ފައިސާ ހުރިހާ ހިނދަކު ހިޒްބުﷲގައި ފައިސާ ހުންނާނެ އެވެ. އަދި އީރާންގައި ހަތިޔާރު ހުރިއްޔާ އެ ޖަމާއަތުގައި ވެސް ހަތިޔާރު ހުންނާނެ އެވެ.\nއީރާން ސަރުކާރުގެ ސިޔާސަތުގެ ސަބަބުން އެންމެ ބޮޑު ގެއްލުމެއް ލިބޭ އެއް ބަޔަކީ އެ ގައުމުގެ އާންމުު ރައްޔިތުންނެވެ. އިސްލާމީ އިންގިލާބުގެ ކުރިން އީރާންގެ ޕާސްޕޯޓަކީ ވިސާއާ ނުލައި ގިނަ ގައުމުތަކަށް ދަތުރުކުރެވޭ އެއްޗެކެވެ. ނަމަވެސް 1979ގެ އިންގިލާބަށް ފަހު، އީރާންގެ ސިޔާސަތަށް އައި ބޮޑު ބަދަލުގެ ސަބަބުން، ބައިނަލްއަގުވާމީ ޕާސްޕޯޓްތަކުގެ ލިސްޓުގެ އެންމެ ފުލުގައި މިހާރު އޮތީ އީރާން ޕާސްޕޯޓެވެ.\nއެހެން ކަމުން އީރާންގެ ޕާސްޕޯޓްގައި ދަތުރުކުރާ މީހަކަށް ވިލާތުގެ ގައުމުތަކާއި އެމެރިކާ އަދި އެމެރިކާއާ ގުޅުން ބަދަހި ގައުމުތަކަށް ދަތުރުކުރުމަކީ ފަސޭހަ ކަމެއް ނޫނެވެ. މި ކަމުގެ އުނދަގުލާއި ދަތިކަން އެންމެ ބޮޑަށް އުފުލަންޖެހޭ ބަޔަކީ އެހެން ގައުމުތަކުގައި ތައުލީމް ހާސިލްކުރާ އީރާންގެ ދަރިވަރުންނާއި އެހެން ގައުމުތަކުގައި ވަޒީފާ އަދާކުރާ އީރާން ރައްޔިތުންނެވެ. އެންމެ ފަހުން، އެމެރިކާގެ މިހާރުގެ ރައީސް ޑޮނަލްޑް ޓްރަމްޕު ވަނީ އެގައުމަށް އީރާން ރައްޔިތުން ވަނުން މުޅިން މަނާ ކޮށްފަ އެވެ.\nއީރާންގެ އަންހެނުންނާއި ޒުވާނުންގެ ބޮޑު ތާއީދަކާ އެކު ރިއާސީ ދެ ވަނަ ދައުރަކަށް އިންތިހާބުވެވަޑައިގެންނެވި ރައީސް ހަސަން ރޫހާނީ\nއީރާނާ ދެކޮޅަށް ބައިނަލްއަގުވާމީ މުޖްތަމައުން އަޅާފައިވާ މިފަދަ ދަތިކުރުމުގެ ފިޔަވަޅުތަކުގެ އަސަރު ސީދާ ގޮތުން ކުރަނީ އީރާންގެ އިގްތިސާދަށާއި ވިޔަފާރި އަށެވެ. އެމެރިކާ އާއި އިޒްރޭލަށް ފާޅުގައި ބަސްބުނަން ކެރޭ އިސްލާމީ ގައުމުތަކުގެ ލިސްޓުގެ އެންމެ ކުރީގައި އީރާންގެ ނަން ފާހަގަކޮށްލެވޭ އިރު، އެ ގައުމުގެ ރައްޔިތުން ގައުމުގެ ތެރޭގައި ދިރިއުޅެނީ ކޮން ހާލަތެއްގައި ކަން ދުނިޔޭގެ ލޯތަކަށް ނުފެނެ އެވެ.\nއެހެންކަމުން އީރާން ރައްޔިތުން އިޚްތިޔާރު ކުރީ މަގުތަކެވެ؛ "ރޫހާނީ އަށް މަރު"، "ޑިކްޓޭޓަރަށް މަރު"، "ސީރިޔާ އިން އީރާނު ސިފައިން ބާލައި އަހަރެމެންނާ މެދު ވިސްނަ ބަލަ"، "ޣައްޒާ އާއި ލުބްނާންގެ ކަންކަމަށް ނުވަދޭ"، އީރާންގެ ކަންކަމާ އުޅޭ"، "ހިޒްބުﷲ އަށް މަރު"، އީރާންގެ މައި ސަހަރުތަކުގައި މިހާރު ކުރަމުންދާ މުޒާހަރާގައި އެންމެ ގިނަ ބަޔަކު އެންމެ ބާރަށް އުފުލަމުންދާ އަޑުތަކަކީ މި އެވެ.\nއީރާންގެ ރައީސަކީ ހަސަން ރޫހާނީ އެވެ. ޑިކްޓޭޓަރުގެ ނަމުން އީރާންގެ އިދިކޮޅު ފަރާތްތަކުން މުޚާތަބު ކުރަނީ ރޫހާނީ ލީޑަރު އަލީ ޚާމަނާއީ އަށެވެ.\nއިތުރު ލިޔުންތައް މުޒާހަރާ އީރާން ޑިމޮކްރަސީ ވަޒީފާ ނުލިބުން އެމެރިކާ


India Sifain Janaazaa Eh Ge Thereayah Badi Jehumun Ethah Bayaku Zaham Vehjje - Vaguthu\nއިންޑިއާގެ ބާރުގެ ދަށުގައި އޮންނަ ކަޝްމީރުގައި ކުރިއަށް ދިޔަ ޖަނާޒާއެއްގެ ތެރެއަށް އިންޑިއާ ސިފައިން ބަޑިޖެހުމުގެ ސަބަބުން 11 މީހުން ޒަހަމުވެއްޖެއެވެ.\nރިޕޯޓްތަށް ބުނާގޮތުގައި މި ޖަނާޒާއަކީ އިންޑިއާ ސިފައިންގެ ބަޑީގެ އަމާޒަކަށްވެ ދާދި ފަހުން މަރުވި ކަޝްމީރުގެ ދެ ރައްޔިތެއްގެ ޖަނާޒާއެވެ. ޒަހަމްވި މީހުންގެ ތެރެއިން އެކަކުގެ ހާލު ވަރަށް ސީރިއަސް ކަމަށް މައުލޫމާތު ލިބެއެވެ.\nއިއްޔެ ކުރިއަށް ދިޔަ މި ޖަނާޒާގައި އެތަށް ހާސް ބަޔަކު ހާއްސަކޮށް ގިނަ އަދަދެއްގެ ޒުވާނުން ބައިވެރިވިއިރު އިންޑިއާ ސިފައިން ވަނީ ޖަނާޒާގެ ބައިވެރިނަށް ހުރަސް އެޅުމަށް ބެރިކޭޑް ގިނަ އަދަދަކަށް މަގުމަތީގައި ޖަހާފައެވެ.\nޖަނާޒާގެ ބައިވެރިނާއި އިންޑިއާ ސިފައިންގެ ކުރިމަތިލުމެއް ހިންގަން ފެށީ ޖަނާޒާގެ ތެރެއަށް އިންޑިއާ ސިފައިން ބަޑި ޖެހުމުނެވެ. ރައްދުގައި ޖަނާޒާގެ ބައިވެރިން ވަނީ އިންޑިއާ ސިފައިނާއި ދިމާލަށް ގާ އުކާފައެވެ.\nކަޝްމީރުގައި އިންޑިޔާގެ ސަލާމަތީ ބާރުތަކުން، ލާއިންސާނީ އަމަލުތައް ހިންގާ، ނުބައްދަލު ބާރުގެ ބޭނުންކުރަމުންދާކަމަށް، އދ.ގެ އިންސާނީ ޙައްޤުތަކާ ބެހޭ ވުޒާރާއިން ދާދިފަހުން ބުނެފައިވެއެވެ. އިންޑިޔާ އިން އަމަލު ކުރަމުންދާ ގޮތުން، ކަޝްމީރުގެ ޙާލަތު އިތުރަށް ގޯސްވެ، މަޝްރަހު އިތުރަށް ހޫނުވަމުންނެވެ.\nއިންޑިއާ އަދި ޕާކިސްތާނުން ވެސް ދަނީ ކަަޝްމީރުގެ މިލްކުވެރިކަމަށް ދައުވާ ކުރަމުންނެވެ.\nއދ ގެ ރިޕޯޓެއްގައި ބުނެފައިވާ ގޮތުން އިންޑިޔާގެ އަމަލުތަކުގެ ސަބަބުން، 2016 ވަނަ އަހަރުގެ ޖުލައި މަހުގެ މެދުތެރެއިން ފެށިގެން، 2018 ވަނަ އަހަރުގެ މާރިޗު މަހުގެ ނިޔަލަށް، ކަޝްމީރުގެ 145 އާއްމުންވަނީ މަރުވެފައެވެ. ހަމައެހެންމެ، އިންޑިޔާއިން ކަންތައް ކުރާ ގޮތުގެ ނަތީޖާއެއްގެ ގޮތުން، ހަތިޔާރު އެޅި ގްރޫޕުތަކުން ދިން ހަމަލާތަކުގައި 20 މީހުން މަރުވެފައިވާކަމަށް ބުނެފައިވެއެވެ.\nނޮޓް ގަންޖާބޯ ފޭން\nޖެނުއަރީ 14, 2019 16:58\nމިކަމާ ދެކޮޅަށް އަންނިއަށް އެއްޗެއް ބުނަން ކެރޭނެތަ؟


SunOnline: Hulhuvan thahyaaruvamundhiya Jabir ge Casa mia gai anehkaa ves alifaanuge haadhisaa eh\nހުޅުވަން ތައްޔާރުވަމުންދިޔަ ޖާބިރުގެ ކާސާމިއާގައި އަނެއްކާ ވެސް އަލިފާނުގެ ހާދިސާއެއް\nމުއާވިޔަތު އަންވަރު 06 Nov 2021, 14:09\nކާސާމިއާގެ އިންޖީން ރޫމުގައި ހިނގި އަލިފާނުގެ ހާދިސާއާ ގުޅިގެން ލިބުނު ގެއްލުން ----\nއއ. މަތިވެރީގައި ހުންނަ، ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރުގެ ގެސްޓު ހައުސް، ކާސާމިއާ ގައި އަނެއްކާވެސް އަލިފާނުގެ ހާދިސާއެއް ހިނގައިފިއެވެ.\nއެ ހާދިސާ ހިނގާފައިވަނީ ރޭ މެންދަމު ހަތަރެއް ޖަހާލިހާއިރު އެވެ.\nއެތަނާއި ހަވާލުވެގެން ހުންނެވި ޖާބިރުގެ ދަރިކަލުން މުހައްމަދު ޖާބިރު 'ސަން' އަށް ވިދާޅުވީ, ކާސާމިއާގެ އިންޖީނުގޭގައި ރޭ ދަންވަރު އަލިފާނުގެ ހާދިސާއެއް ހިނގާފައިވާ ކަމަށެވެ. އޭނާ ތުހުމަތު ކުރެއްވީ ބަޔަކު އެތަނުގައި ރޯކޮށްލީ ކަމަށެވެ.\n"މިތަނުގެ އިންޖީނުގެ ތެރެއަށް ކޮންމެވެސް އެއްޗެއް އަޅާފައި ހުރި އެއްޗެއް އަޅައި އަނދާހުލުވެފައި ހުރީ," މުހައްމަދު ޖާބިރު ވިދާޅުވިއެވެ.\nފުލުހުންގެ މީޑިއާ އޮފިޝަލަކު ވިދާޅުވީ, މަތިވެރީގައި ކަރަންޓް ބޯޑެއްގައި އަލިފާން ރޯވެގެން ރޭ ފަތިހު ފަހެއް ޖަހާލިހާއިރު ރިޕޯޓްކޮށްފައިވާ ކަމަށެވެ. އެ މައްސަލަ ފުލުހުން ތަހުގީގު ކުރަމުން އަންނައިރު އެއްވެސް މީހަކަށް އަނިޔާއެއް ލިބިފައި ނުވާކަމަށް އޮފިޝަލު ވިދާޅުވިއެވެ.\nމީގެ ތިން އަހަރު ކުރިން ރޯކޮށްލުމުން ބޮޑެތި ގެއްލުންތަކެއް ލިބިފައިވާ ކާސާމިއާ އަންނަ މަހުގެ އެއްވަނަ ދުވަހު ހުޅުވުމަށް ތައްޔާރުވަމުން އަންނަ ކަމަށް ޖާބިރު ވަނީ މީގެކުރިން ވިދާޅުވެފައެވެ.\nޖާބިރުގެ ރިޗް ކުލަބު ކުންފުނިން މަތިވެރީގައި އެ ރަށުގެ ކައުންސިލުން 21،000 އަކަފޫޓުގެ ބިމަކާއި 25،000 އަކަފޫޓުގެ ބިމެއް ކުއްޔަށް ނަގައިގެން ހަދާފައި ހުރި ގެސްޓްހައުސްއާ ހަވާލުވެފައިވަނީ 2017ވަނަ އަހަރެވެ. އެ ބިން ޖާބިރަށް ކުއްޔަށް ދޫކޮށްފައިވަނީ 50 އަހަރުގެ މުއްދަތަކަށެވެ.


ޕެރިހަށް ގޮސް ކުރެވިދާނެ އާދަޔާ ޚިލާފު ބައެއް ކަންކަން | Jazeera\tޕެރިހަށް ގޮސް ކުރެވިދާނެ އާދަޔާ ޚިލާފު ބައެއް ކަންކަން - Jazeera\nޕެރިހަށް ގޮސް ކުރެވިދާނެ އާދަޔާ ޚިލާފު ބައެއް ކަންކަން\nއާމިނަތު އަޙުމާ May 26, 2019 249 views0\nފްރާންސްގެ ވެރިކަންކުރާ ރަށްކަމަށްވާ ޕެރިސްއަކީ ދުނިޔޭގެ އެކި ހިސާބުތަކުގެ މީހުން އެތަނަކަށް ދިޔުމަށް ހިތްއެދޭ، ރީތި ތަނެކެވެ. ޕެރިސްގައި ހުންނަ އައިފުލް ޓަވަރ، ނޯޓްރެ ޑާމް ފަދަ ފަތުރުވެރިންގެ މަންޒިލްތަކަކީ ގިނަ ބައެއްގެ ޝައުގުވެރިކަން އަތުލައިގަނެފައިވާ ތަންތަނެވެ.\nއަބަދުވެސް ޕެރިހަށް ދާން ބޭނުންވެފައި ހުރި މީހަކަށް ނަމަ އެތަނުގައި ކުރަން ހުންނަ އާދަޔާ ޚިލާފު، ޝައުގުން ފުރިފައިވާ ކަންކަމުގެ މައުލޫމާތު އެނގޭނެއެވެ. އަދި އެފަދަ ކަންކަމާއި ބެހޭ މައުލޫމާތު ނޭނގޭ މީހެއް ނަމަ މި ލިޔުން ރަނގަޅަށް ކިޔާލުން ބުއްދިވެރިއެވެ. އަންނަނިވި ކަންކަމަކީ ޕެރިހަށް ގޮސް ކުރެވިދާނެ އާދަޔާ ޚިލާފު ކަންކަމާއި ޕެރިހަށް ދާންވީ ސަބަބުތަކެވެ.\nގިނަ މީހުންނަކީ އިހު ޒަމާނުގައި ގައުމުތަކުގެ ޘަގާފަތުގައި ހުރި ކަންކަން ކުރަން ބޭނުންވާނެ މީހުންނެވެ. މިގޮތުން އިނގިރޭސި ގިނަ ގައުމުތަކާއި ފްރާންސްގެ އެކި ސިޓީތަކުގައި ޝާހީ މީހުން ބައިވެރިވެ އުޅުނު ރަސްމިއްޔާތުތަކުގެ ތެރޭގައި ބޯލްރޫމް ޑާންސިންގ ހިމެނެއެވެ. މިއީ އެމީހުންގެ އިހުގައި ލައި އުޅުނު ޖުއްބާ ދިގު ހެދުންތައް ލައިގެން ގޮސް ނަޝަން އުޅުނު ރަސްމިއްޔާތަކަށް ކިޔާ ނަމެކެވެ.\nޕެރިސްގެ ޖާޑިން ޓިނޯ ރޯސީ ކުރިމަތީގައި ހުންނަ ވޯޓަރ ފްރޮންޓްގައި ޖޫން މަހުގެ 1 ވަނަ ދުވަހުން ފެށިގެން އޯގަސްޓް މަސް ނިމެންދެން ކޮންމެ ދުވަހެއްގެވެސް ހަވީރުގައި ޖާޑިން ޓިނޯ ރޯސީގައި ނެޝުންތެރިން އެމީހުންގެ ސާލްސާ، ޓޭންގޯ، ވޮލްޓްޒް އަދި ސްވިންގް ފަދަ މަޝްހޫރު ނެށުމުގެ ހުނަރުތައް ދައްކާލައެވެ. އަދި މި ފުރުސަތު ޢާންމުންނަށްވެސް ހުޅުވާލެވިފައި އޮވެއެވެ.\nއާދަޔާ ޚިލާފު ދާރުލްއާސާރުތައް (މިއުޒީއަމް)\nޕެރިހަކީ އެތަނުގައި ގިނަ އަދަދެއްގެ މިއުޒީއަމްތައް ހުންނަ ސިޓީއެކެވެ. އިހު ޒަމާނުގެ އާސާރީ އަދި ގަދީމީ ބައެއް އާލާތްތަކުގެ އިތުރުން 19 ވަނަ ގަރުނުގައި ދުނިޔޭގައި އުޅުނު ތަފާތު ޖަނަވާރުންގެ ކަށިތައް ފަދަ އާދަޔާ ޚިލާފު ތަކެތި މި މިއުޒިއަމްތަކުން ފެނިގެންދާނެއެވެ. އަދި ޖާޑިން ޑެސް ޕްލާންޓެސް ނަމަކަށް ކިޔޭ މިއުޒިއަމް އެއްގައި އިހު ޒަމާނުގެ ގަދީމީ ބައެއް ގަސްގަހާ ގެހީގެ ވައްތަރުތަކާއި، "ބޮޓޭނިކަލް" ބަގީޗާފަދަ ތަކެތި ޢާންމުންނަށް ދައްކާލައިފައި ހުންނަކަން ފާހަގަކުރެވެއެވެ.\nރޯމަނުންގެ ތާރީޚް ހޯދައި ބެލުން\nފްރާންސްގެ މި ރީތި ކެޕިޓަލްގައި އަރަތެއް ފަދައިން ގަދީމީ ރޯމަނުންގެ ތާރީޚީ ނިޝާންތައް ހުރެއެވެ. މިގޮތުން އެމީހުންގެ ބައެއް އިމާރާތްތަކާއި، ތަނބުތަކާއި ފަރުމާތައް ލޮލަށް ފެންނަން ހުރެއެވެ. ގާތުން ބަލައި ދިރާސާ ކުރި މީހަކަށް މިކަމުގެ ފަހަތުގައިވާ ގަދީމީ ވާހަކަތައް ނުހަނު ފަސޭހަކަމާއެކު ފެނިގެންދާނެއެވެ. ރޯމަނުންގެ ޒަމާނުގައި އެންމެ އާދަޔާ ޚިލާފު އެއްކަމަކީ އެމީހުން ފެންވެރުމަށް ބޭނުންކުރި ބިލިގާސްތަކެވެ (ބާތް ޓަބް). އެތަކެތި ފަރުމާކޮށްފައި ހުރި ގޮތަކީ މިއަދުގެ ދުނިޔޭގެ މަޝްހޫރު އާކިޓެކްޗަރުންވެސް ހައިރާންކޮށްލަނިވި ފަރުމާކުރުން ތަކެކެވެ. އަދި ހަމައެހެންމެ ނޯޓްރެޑާމް ކައިރީގައި ހުންނަ ރޯމަނުންގެ ގަބުރުސްތާނުގެ ފަރުމާކުރުމަކީވެސް ގިނަ ބައެއްގެ މަގުބޫލުކަން ހޯދައިފައިވާ ތަނެކެވެ.\nމަގުމަތީގެ ފާރުތަކުގައި އާއި ބިތްތަކުގައި ކުރަހައިފައި ހުރުމަކީވެސް ޕެރިސްގެ އެކި ހިސާބުތަކުން ފާހަގަވެގެންދާނެ ކަމެކެވެ. މިގޮތުން ގްރެފީޓީތައް ބަލާލުމަށް ކާނަލް ސޓ މާޓިން ކައިރިން ދަތުރުކޮށްލާށެވެ. އެތަނުގައި ގިނަ އަދަދެއްގެ ރެސްޓޯރެންޓްތަކާއި އާޓް ފިހާރަތަކުގެ އިތުރުން ގްރެފީޓީ ކުރަހައިފައި ހުންނަ ރީތި، އާދަޔާ ޚިލާފު މަންޒަރުތައް ފެނިގެންދާނެއެވެ.\nމީގެ އިތުރުން ޕެރިސްގެ ގަދީމީ ތާރީޚްތަކާއި ޘަގާފަތް ޒަމްޒުކޮށްދޭ ގިނަ އަދަދެއްގެ އިވެންޓްތަކާއި މަޝްރޫއުތައް އެތަނުގައި ގަވާއިދުން ކުރިއަށް ގެންދާނެއެވެ.


Phone Nuvahdhaa, Sirrun Beyvvi Ranveer Aai Deepika Ge Kaiveneege Baeh Photo Aanmuvejje - Vaguthu\nފޯނު ނުވައްދާ، ސިއްރުން ބޭއްވި ރަންވީރާއި ދިޕިކާގެ ކައިވެނީގެ ބައެއް ފޮޓޯތައް އާއްމުވެއްޖެ\nބޮލީވުޑުގައި އެފަދަ ދެވަނައެއް ނެތް ރަންވީރު ސިންގް އާއި ދިޕިކީ ޕަދުކޯނުގެ ކައިވެންޏަށް އެތައް ބަޔަކު ދިޔައީ އިންތިޒާރު ކުރަމުންނެވެ. އެމީހުންގެ ފޭނުންގެ އިތުރުން، އެތައް ބަޔަކުވެސް ކައިވެނީގެ ފޮޓޯތައް ބަލާލުމަށް، އިންތިޒާރު ކުރަމުންދިޔައެވެ.\nއިޓަލީގެ ކޯރެއްގެ އައްސޭރިފަށުގައި އޮންނަ ސަރަޙައްދެއްގައި އެމީހުންގެ ކައިވެނީގެ ކަންތައްތައް ކުރިއަށް ދިޔައީ ވަރަށް ސިއްރުންނެވެ. ވަށައިގެން އޮތް ކޯރު ޕެޓްރޯލް ކުރުމަށް ބޯޓުތައް ހަރަކާތްތެރިވަމުންދިޔައިރު ފޯނުތައް ޓެޕް ކުރަމުންވެސް ދިޔައެވެ. ހަމައެހެންމެ، އެސަރަޙައްދުގައި ފޯނު ބޭނުން ނުކުރެވޭ ގޮތް ހެދުމަށް އެނޫންވެސް އިންތިޒާމުތައް ހަމަޖައްސާފައިވެއެވެ.\nމިހާ ވަރުގަދަ އިންތިޒާމުތަކެއް ހަމަޖައްސާފައިވީނަމަވެސް، ރަންވީރާއި ދިޕިކާގެ ކައިވެނީގެ ބައެއް ފޮޓޯތައްވަނީ މީސް މީޑިޔާގައި ހާމަވެފައެވެ. މިހާ މަޝްހޫރު ދެ ތަރިއެއްގެ ކައިވެނި، ބޭނުންވިކަމުގައިވިޔަސް ސިއްރުން ކުރިއަށް ނުގެންދެވޭނެކަން ޔަޤީނެވެ.\nމީސް މީޑިޔާގެ އެކި މަންސަތަކުގައި އާއްމުވެފައިވާ ފޮޓޯތަކުން ރަންވީރު އާއި ދިޕިކާވެސް ފެނެއެވެ. އެހެންނަމަވެސް، އެއްވެސް ފޮޓޯއަކުން އެމީހުންގެ މޫނު ސީދާ ނުފެނެއެވެ. މީގެއިތުރުން، ކައިވެނީގެ ޙަފްލާގައި ބައިވެރިވި ބައެއް ފަރާތްތައްވެސް ފޮޓޯތަކުން ފެނެއެވެ. އާއްމުވެފައިވާ ބައެއް ފޮޓޯތަކުން، ކައިވެނީގެ ޙަފްލާ ކުރިއަށް ދިޔަ ސަރަޙައްދަށް ބޯޓުފަހަރުގައި މީހުން އަންނަ މަންޒަރުވެސް ފެނެއެވެ.\nranveershinghf.c Ranveer Singh and Do.mashoor gulati comedy ranveer_singh_fan_club__ @ranveer_ka_fan_club @ranveersinghplanet @ranveersingh_ka_fan_club @ranveersinghlover @ranveersingh @ranveersingh__fc__ @ranveerrsingh @[email protected] #sonamkapoorwedding #sonamkishaadi#sonamanand #ranveersinghupdates #sonamanandwedding #sonamkapoor #ranveerdeepika #ranveersinghkedeewane #anandahuja #arjunkapoor #shahrukhkhanfansclub #shahidkapoor #viratkohli #bollywoodweddings #bollywoodcelebs #weddingceremonies #wedding #marriage #ranveersinghupdates #ranveerdeepika #ranveersinghnews#ranveersinghupdates #ranveersinghnews #ranveerdeepika #ranveersinghkedeewane #ranveersinghfanclub #ranveersingh #ranveersinghfc #rangerover #deepveer #deepveerforever #deepveerfeelskilledmeiaminheavenbye #simbaa #rohitshettyfilm\nމައުލޫމާތު ލިބިފައިވާ ގޮތުގައި މި ދެ ތަރިން ދެ ކައިވެންޏެއް ކުރުމަށްވަނީ ނިންމާފައެވެ. އެގޮތުން ކުރާ ފުރަތަމަ ކައިވެނީގެ ތީމް އެއްގެ ގޮތުގައި ހަމަޖައްސާފައިވަނީ ދެކުނު އިންޑިޔާގެ ވައްޓަފާޅިއެވެ. ދިޕިކާ އަކީ އިންޑިޔާގެ ދެކުނުގެ ސަރަޙައްދަކަށް ނިސްބަތްވާ މީހެކެވެ. ދެވަނައަށް ކުރާ ކައިވެނީގެ ތީމް އެއްގެގޮތުން ހަމަޖައްސާފައިވަނީ އުތުރު އިންޑިޔާގެ ވައްޓަފާޅިއެވެ. ރަންވީރަކީ އިންޑިޔާގެ އުތުރުގެ ސަރަޙައްދެއްގެ މީހެކެވެ.\nމި ދެ ތަރިންގެ ކައިވެނި ވަރަށް ސިއްރުން ކުރާއިރު، ފޭނުން އުންމީދުކޮށްގެން ތިބީ ކޮންމެވެސް އިރަކުން، ކައިވެނީގެ ރީތި ފޮޓޯއެއް ފެންނާނެކަމަށެވެ.\nނޮވެމްބަރު 17, 2018 06:44\nހާދަ ހެއްވާ ސެންސްލެސް ވާހަކަ ދައްކައޭ. އެތައް ބައެއްގެ ކުރިމަތީ ކުރިކަމެއް އޭ ސިއްރެއްތަ. ފޮޓޯ ވީޑިއޯ ނުނަގާ ކުރީމަ ސިއްރު ކަމަކަށްވޭތަ؟


އައު ޤާނޫނާއެކު ރައްޔިތުންނާއި ގާތުން މަސައްކަތްކުރާ ބަޔަކަށް ފުލުހުންވާނެ: ރައީސް - DhiDaily\nއައު ޤާނޫނާއެކު ރައްޔިތުންނާއި ގާތުން މަސައްކަތްކުރާ ބަޔަކަށް ފުލުހުންވާނެ: ރައީސް\nފުލުހުންގެ އައު ޤާނޫނާއެކު މިހާރަށްވުރެ ބޮޑަށް، ކުރިއަށް އޮތްތަނުގައި ރައްޔިތުންނާއި ގާތުން މަސައްކަތްކުރާ ބަޔަކަށް ފުލުހުން ވެގެންދާނެކަމަށް ޤަބޫލުފުޅުކުރައްވާކަމަށް ރައީސް އިބްރާހިމް މުޙައްމަދު ޞާލިޙް މިއަދު ވިދާޅުވެއްޖެއެވެ.\nރައީސް ޞާލިޙް ފުލުހުންގެ އައު ޤާނޫނު ތަޞްދީޤު ކުރެއްވީ ހުސްވި ޑިސެމްބަރުމަހުގެ 27 ވަނަ ދުވަހުގައެވެ.\nމި ޤާނޫނަށް މިއަދު ޢަމަލުކުރަން ފަށާފައިވާއިރު ރައީސް ކުރެއްވި ޓްވީޓެއްގައި ވިދާޅުވީ އާ ޤާނޫނުގެ ދަށުން ހުރިހާ ފުލުހުން ކުރެއްވި ހުވަޔާއެކު ޚިދުމަތުގެ ފެންވަރު މަތިވެގެންދާނެކަމަށް ޤަބޫލުފުޅުކުރައްވާ ކަމަށެވެ. ހަމައެހެންމެ ކުރިއަށް އޮތްތަނުގައި ރައްޔިތުންނާއި ގާތުން މަސައްކަތްކުރާ ބަޔަކަށް ފުލުހުން ވެގެންދާނެކަމަށް ޤަބޫލުފުޅުކުރައްވާކަމަށް ވެސް ރައީސް ވިދާޅުވިއެވެ.\n”ފުލުހުންގެ އާ ޤާނޫނަށް މިއަދު ޢަމަލުކުރަން ފެށުމުން އެންމެހާ ފުލުހުންނަށް ތަހުނިޔާ އަރިސްކުރަން. އާ ޤާނޫނުގެ ދަށުން ހުރިހާ ފުލުހުން ކުރެއްވި ހުވަޔާއެކު ޚިދުމަތުގެ ފެންވަރުމަތިވެ، މިހާރަށްވުރެ ރައްޔިތުންނާއި ގާތުން މަސައްކަތްކުރާ ބަޔަކަށް ފުލުހުން ވެގެންދާނެ ކަމަށް ޤަބޫލުކުރަން.“ ރައީސް ކުރެއްވި ޓްވީޓުގައި ވެއެވެ.\nދިވެހި ފުލުހުންގެ ޚިދުމަތުގެ ޤާނޫނަށް ޢަމަލުކުރަން ފެށުމާއި ގުޅިގެން ކޮމިޝަނަރ އޮފް ޕޮލިސް މުޙައްމަދު ޙަމީދު ކުރެެއްވި ޓްވީޓެއްގައި ވަނީ އައު ޤާނޫނާއެކު ފުލުހުންގެ މުއައްސަސާއަކީ ރައްޔިތުން އުންމީދުކުރާފަދަ މުއައްސަސާއަކަަށް ހެދިގެންދާނެކަމަށް ވިދާޅުވެފައެވެ.


Uthuru ge atholhu thakah moosun goasve yellow alert nerefi | Wathan.mv އުތުރުގެ އަތޮޅުތަކަށް މޫސުން ގޯސްވެ ޔެލޯ އެލާޓް ނެރެފި | Wathan.mv\nއުތުރުގެ އަތޮޅުތަކަށް މޫސުން ގޯސްވެ ޔެލޯ އެލާޓް ނެރެފި\nއުތުރުގެ އަތޮޅުތަކަށް މޫސުން ގޯސްވާނެކަމަށް ލަފާކޮށް، ހއ. އަތޮޅުން ފެށިގެން ބ. އަތޮޅަށް ޔެލޯ އެލާޓު ނެރެފިއެވެ.\nމެޓް އޮފީހުން ބުނީ ހއ، ހދ، ށ، ނ، ރ، ބ، އަދި ޅ. އަތޮޅުގެ ރަށްތަކަށް ބޯކޮށް ވާރޭވެހި، ގަޑިއަކު 25 މޭލާއި 30 މޭލާ ދެމެދުގެ ބާރުމިނުގައި ވައިޖެހި، ވިލާގަނޑުގައި ގަޑިއަކު 55 މޭލަށް ވައިގަދަވެ ކަނޑުތައް ގަދަވާނެ ކަމަށް ލަފާކުރެވޭ ކަމަށެވެ.\nއެ އަތޮޅުތަކަށް ޔެލޯ އެލާޓު ނެރެފައި ވަނީ މިއަދު ހަވީރު 16:30 ން ރޭގަނޑު 20:30 އަށެވެ.\nމިއަދު 15:00 ން ފެށިގެން ރޭގަނޑު 19:00 އާ ދެމެދު ރާއްޖޭގެ ހުރިހާ އަތޮޅަކަށް އުދަ އަރާނެ ކަމަށް ލަފާކޮށް، މެޓުން ވަނީ ވައިޓް އެލާޓު ވެސް ނެރެފައެވެ.\nމެޓުން ލަފާކޮށްފައިވާ ގޮތުގައި ރާއްޖޭގެ ބޮޑުބަޔަކަށް މިއަދު ވިއްސާރަކުރާނެ އެވެ. އަދި ގުގުރުން ވެސް އެކަށީގެންވެއެވެ. މީގެ އިތުރުން އުތުރާއި މެދުރާއްޖެތެރޭގެ ބައެއް ރަށްތަކަށް ބޯކޮށް ވާރޭވެހޭނެ ކަމަށް ވަނީ ލަފާކޮށްފައެވެ.\nއުތުރާއި މެދުރާއްޖެތެރެއަށް ހުޅަނގާއި ހުޅަނގުއުތުރުން ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި ވައި ޖެހޭނެ ކަމަށާއި އަދި ދެކުނުގެ އަތޮޅުތަކަށް ހުޅަނގުދެކުނާއި ހުޅަނގުން ގަޑިއަކު ފަސް މޭލާއި 15 މޭލާ ދެމެދުގެ ބާރުމިނުގައި ވައި ޖޭހެނެ ކަމަށް ބެލެވެއެވެ.\nއަދި ވިލާގަނޑުގައި ގަޑިއަކު ގާތްގަނޑަކަށް 50 މޭލުގެ ބާރުމިނަށް ވައި ގަދަވުން އެކަށީގެންވާ ކަމަށް މެޓުން ބުންޏެވެ.\nއުތުރާއި މެދުރާއްޖެތެރޭގެ ކަނޑުތައް ގަދަވާނެ ކަމަށާއި ދެކުނުގެ ކަނޑުތައް އާދައިގެވަރަކަށް މަޑުވެފައި ވިލާގަނޑުގައި ގަދަ ވާނެއެވެ.\nދިޔަވަރު ބޮޑުވާގަޑިތަކުގައި ބައެއް ރަށްތަކަށް އުދައެރުން އެކަށީގެންވާތީ ހުރިހާ ފަރާތްތަކުންވެސް މޫސުމަށް ސަމާލުވުމަށް މެޓުން ވަނީ އިލްތިމާސްކޮށްފައެވެ.


EU in Russia aai Myanmar aa dhekolhah dhathi kurumuge fiyavalhuthah alhanee.\nރަޝިއާއި މިޔަންމާރއާ ދެކޮޅަށް ދަތިކުރުމުގެ ފިޔަވަޅު އެޅުމަށްޓަކާ އީޔޫގެ ޚާރިޖީ ވަޒީރުން މިހަފްތާގަ ބައްދަލު ކުރައްވާނެ\nއީޔޫއިން ރަޝިއާއާއި މިޔަންމާރއާ ދެކޮޅަށް ދަތިކުރުމުގެ ފިޔަވަޅުތައް އަޅަނީ\nމިޔަންމާގެ މުޒާހިރާގައި މަރުވި އަންހެން ކުއްޖާއަށް އިހުތިރާމް އަދާކުރުމަށް އެތައްހާސް ބަޔަކު އެއްވެއްޖެ\nސީރިއާއަށް ކޯވިޑް19 ވެކްސިން ސަޕްލައި ކުރުމަށް އިސްރާއީލުން އެތައް މިލިއަން ޑޮލަރެއް ހޭދަ ކުރަނީ\nބަޢާވާތަށްފަހު ހައްޔަރު ކުރެވިފައިވާ އަންގސަންގ ސޫކީގެ މައްޗަށް އާ ދައުވާތަކެއް އުފުލައިފި\nޔޫރަޕިއަން ޔޫނިއަންގެ ފޮރިންގ އެފެއާޒް ކައުންސިލްގައި، ރަޝިއާގެ ރައީސް ޕުޓިން ސިޔާސީ ވާދަވެރިޔާ އެލެކްސީ ނަވާލްނީ ޖަލަށް ލުމާގުޅިގެން އެގައުމާ ދެކޮޅަށް އަޅާނެ ދަތިކުރުމުގެ ފިޔަވަޅުތަކާ ގުޅޭގޮތުން މަޝްވަރާކުރުމަށް ހަމަޖެހިއްޖެއެވެ.\nއަދި މީގެ އިތުރުން ފޮރިންގ މިނިސްޓަރުންގެ މި ބައްދަލުވުމުގައި، މިޔަންމާރގެ އަސްކަރީ ސަރުކާރުން ގެނެސްފައިވާ ބަޢާވާތާ ގުޅިގެން އެގައުމުގެ އަސްކަރީ ވެރިންނާ ދެކޮޅަށް އަޅާނެ ފިޔަވަޅުތަކުގެ އިތުރުން، 2015 ވަނަ އަހަރު އިރާނާއެކު އެކުލަވާލެވުނު އިރާނުގެ ނުއކްލިއަރ ޕްރޮގްރާމާ ބެހޭ އެއްބަސްވުން އަލުން އިޢާދަކުރުމާ ގުޅޭގޮތުންވެސް ފޮރިންގ މިނިސްޓަރުން މަޝްވަރާކުރުމަށް ވަނީ ހަމަޖެހިފައެވެ.\n27 ގައުމުގެ މައްޗަށް އެކުލެވޭ މިއިއްތިހާދުގެ އެންމެ އިސް ޑިޕްލޮމޭޓުން ބައްދަލު ކުރުމަށް ހަމަޖެހިފައިވަނީ، ބްރަސަލްސްގައި ހުންނަ އީޔޫގެ ހެޑްކުއާރޓާސްގައެވެ. އަދި މިބައްދަލު ވުމުގައި، އިޔޫގެ ފޮރިންގ މިނިސްޓަރުން ވީޑިއޯ ކޮންފަރެންސް މެދުވެރިކޮށް، އެމެރިކާގެ ސެކެޓްރީ އޮފް ސްޓޭޓް އެންތަނީ ބްލިންކަންއާވެސް މަަޝްވަރާ ކުރައްވާނެއެވެ.\nމި ބައްދަލުވުމުގެ ކުރިން، ޖަރުމަނުވިލާތުގެ ޚާރިޖީ ވަޒީރު ހެއިކޯ މާސް ވަނީ، ރަޝިއާ ދެކޮޅަށް އަޅާނެ ދަތިކުރުމުގެ ފިޔަވަޅުތަކާ ގުޅޭންގޮތުން ވާންހުރި ތައްޔާރީތަކަށް ހުއްދަ ދިނިމަށް ގޮވާލައްވާފައެވެ.\nއިޔޫގެ ފޮރިންގ މިނިސްޓަރުން ކުރިން ވިދާޅުވެފައިވަނީ، ރަޝިއާގެ ރައީސް ޕުޓިންގެ އަރިސް ބޭފުޅުންނާ ދެކޮޅަށް، ދަތުރު ފަތުރު ކުރުން މަނާ ކުރުމާއި، އެސެޓް ފްރީޒްކުރުން ފަދަ ދަތިކުރުމުގެ ފިޔަވަޅުތައް އެޅުމަށް އެ އިއްތިހާދުން މިހާރު ތައްޔާރުވެފައި ވާކަމަށެވެ.\nއެހެންނަމަވެސް، ނަވާލްނީ ކުރިން ގޮވާލައްވާފައިވާ ފަދައިން، ޕުޓިންގެ އެންމެ އަރިސް ބޭފުޅުނާ ދެކޮޅަށް އިޔޫއިން ދަތިކުރުމުގެ ފިޔަވަޅުތައް އެޅުމަކީ ވަރަށް ނާދިރު ކަމެކެވެ.\nވިހަ ދިނުމުގެ ސަބަބުން ކުރިމަތިވި، ފުރާނައަށް ނުރައްކާ ވާވަރުގެ ސިއްހީ މައްސަލަތަކަކަށް ފަރުވާ ހޯއްދެވުމަށް، ޖަރުމަނުވިލާތުގެ ބާރލިންގައި ހުންނެވުމަށްފަހު، ނަވާލްނީ އެބުރި ގައުމަށް ވަޑައިގެންނެވީ ފާއިތުވެދިޔަ ޖެނުއަރީމަހުއެވެ. އަދި ގައުމަށް އެބުރި ވަޑައިގެންނެވުމާއެކު، ރަޝިޔާ ސަރުކާރުންވަނީ ނަވާލްނީ ހައްޔަރު ކޮށްފައެވެ.\nނަވާލްނީއަށް ވިހަދިންކަމަށް އޭނާ ތުހުމަތު ކޮށްފައިވަނީ ރަޝިއާ ސަރުކާރަށެވެ. އެހެންނަމަވެސް، ކްރެމްލިންއިން ވަނީ މިތުހުމަތުތަކަށް އިންކާރު ކޮށްފައެވެ.\nރަޝިއާއަށް އެބުރި ވަޑައިގެންނެވުމާއެކު، ނަވާލްނީ ހައްޔަރުކޮށް، އަދި އޭނާގެ މައްޗަށް ޝަރީއަތްކޮށް ރަޝިއާ ކޯޓަކުން މިހާރުވަނީ އެނާ2އަހަރަށް ޖަލަށްލުމަށް ހުކުމް ކޮށްފައެވެ. އަދި އިތުރު ދައުވާތަކެއް އޭނާގެ މައްޗަށް އުފުލި މިހަރު ދަނީ ކުރިއަށެވެ. އެހެންނަމަވެސް ނަވާލްނީ ވިދާޅުވެފައިވަނީ، މިހުރިހާ މައްސަލަތަކަކީވެސް، އޭނާގެ މައްޗަށް އުފުލާފައިވާ ސިޔާސީ ދައުވާތަކެއް ކަމުގައެވެ.\nރަޝިއާ ސަރުކާރުން ނަވާލްނީ ޖަލަށް ލުމާގުޅިގެން، އެގައުމުގައި ދަނީ ޕުޓިންއާ ދެކޮޅު ބޮޑެތި މުޒާހިރާތައް ކުރެވެމުންނެވެ. އަދި ދުނިޔޭގެ އެތައް ގައުމަކުންވަނީ ރަޝިއާ ސަރުކާރަށް ފާޑު ކިޔާފައެވެ.\nޔޫރަޕިއަން ޔޫނިއަންއިން އެގައުމާ ދެކޮޅަށް، އިތުރަށް ދަތިކުރުމުގެ ފިޔަވަޅުތައް އަޅައިފިކަމަށް ވާނަމަ، ޔޫރަޕްގެ އިއްތިހާދާއެކީ އޮތް ގުޅުންތައް ކަޑާލަންޖެހިދާނެކަމުގެ އިންޒާރު ރަޝިއާގެ ޚާރިޖީ ވަޒީރު ސާގީ ލަވްރޯވް މީގެކުރިން ވަނީ ދެއްވާފައެވެ\nއޭނާ ވިދާޅުވި ގޮތުގައި، އިޔޫއާއެކު އޮތް ގުޅުންތައް ކަޑާލުމާމެދު ވިސްނާނީ، އީޔޫއިން އަޅާ އިގްތިސާދީ ދަތިކުރުމުގެ ފިޔަވަޅުތަކުން ރަޝިއާގެ އިގްދިސާދަށް ބޮޑެތި ނޭދެވޭ އަސަރުތަކެއް ކުރަމުންދާނަމައެވެ. މީގެތޭގައި ރަޝިއާގެ އިގްތިސާދުގެ އެންމެ މުހިންމު ސެކްޓަރތަކަަށް އަސަރުކުރާ މިންވަރުވެސް ހިމެނޭކަމަށް އޭނާ ވިދާޅުވިއެވެ.\nފާއިތުވެދިޔަ އޮކްޓޯބަރުމަހު، އީޔޫއިން ވަނީ، އެލްކްސީ ނަވާލްނީއަށް ވިހަ ދިނުމުގައި ސީދާގޮތުން ބައިވެރިވެފައިވާ ކަމަށް ތުހުމަތުކޮށް، ރަޝީއާގެ އިސް6އޮފިޝަލަކާއި އަދި ރަޝިއަން ކެމިކަލް ވެޕަން ރިސާޗް ސެންޓަރާއި ދެކޮޅަށް ދަތިކުރުމުގެ ފިޔަވަޅުތައް އަޅާފައެވެ. ހަގުރާމަތީ ހަތިޔާރުގެ ގޮތުގައި ބޭނުންކުރާ ކެމިކަލެއް ކަމުގައިވާ، ނޮވިޗޮކް ނަމަކަށް ކިޔާ ކެމިލަކުން ނަވާލްނީއަށް ވިހަ ދިނުމުގެ ސަބަބުން އޭނާގެ ފުރާނަ ސަލާމަތްވީ ކިރިޔާއެވެ.\nއިޔޫގެ ދަތިކުރުމުގެ ފިޔަވަޅުތަކަަށްފަހު، ޕުޓިންގެ އެންމެ ގާތް، ރަޝިއާގެ ގިނަ އޮފިޝަލުންނަށް މިހާރު އިޔޫއިންނާއި އެމެރިކާއިން ވަނީ ދަތިކުރުމުގެ ފިޔަވަޅު އަޅާފައެވެ. މީގެތެރޭގައި ހިމެނެނީ، އެމީހުންގެ އެސެޓްތައް ފްރީޒް ކުރުމާއި އަދި އެގައުމަތަަކަށް ދަތުރުފަތުރު ކުރުން މަނާކުރުމެވެ. އަދި މި ދަތިކުރުމުގެ ފިޔަވަޅުތަކަކީ، ރަޝިއާއިން ޔޫކްރޭންގެ ކްރައިމިއާ ޕެނިންސޫލާ، 2014 ވަނަ އަހަރު ރަޝިއާގެ ބައެއްގެ ގޮތުގައި ކަޑައެޅުމާއި ހަމައިން އަޅަންފަށާފައިވާ ދަތިކުރުމުގެ ފިޔަވަޅުތަކެވެ.\nރަޝިއާ, އީޔޫ, މިޔަންމާރ


France ge raees Macron ge kankashimatheega jehi meehaa4mahah jalah laifi - Hali News\nފްރާންސްގެ ރައީސް މެކްރޯންގެ ކަންކަށިމަތީގައި ޖެހިމީހާ4މަހަށް ޖަލަށްލާން ހުކުމްކޮށްފި\n11 June 2021, 03:06\nފްރާންސްގެ ރައީސް އިމެނުއެލް މެކްރޯންގެ ކަންކަށިމަތީގައި ޖެހި މީހާ4މަހަށް ޖަލަށްލާން ހުކުމްކޮށްފިއެވެ.\nވެލެންސްގެ ކޯޓެއްގައި ބޭއްވި ޝަރީއަތުގެ އަޑުއެހުމަށްފަހު ކޯޓުގެ ފަނޑިޔާރު އޭނާގެ މައްޗަށް އިއްވީ 18 މަސްދުވަހުގެ ޖަލު ހުކުމެކެވެ. ނަމަވެސް، ފްރާންސްގެ ގާނޫނުގެ ދަށުން ފަނޑިޔާރަށް ލިބިދޭ އިޚްތިރާރުގެ ދަށުން 18 މަސްދުވަހުގެ ތެރެއިން 14 މަސްދުވަސްވަނީ ސަސްޕެންޑް ކޮށްފައެވެ.\nއުމުރުން 28 އަހަރުގެ ޑާމިއެން ޓާރެލް، ފްރާންސްގެ ރައީސް މެކްރޯންގެ ކަންކަށިމަތީގައި އެތިފަހަރެއް ޖެހީ މިދިޔަ އަންގާރަ ދުވަހުއެވެ. އޭގެފަހުން އޭނާ ހުރީ ފުލުހުންގެ ހައްޔަރުގައެވެ.ަ\nއޭނާއަކީ ތާރީޚީ ކަންތައްތަކަށާއި، ބޯޑް ގޭމަށް ވަރަށް ފޯރި ހުންނަ މީހެއް ކަމަށް ވެއެވެ.\nޑާމިއެން ޓާރެލް އުޅެނީ ވަޒީފާއެއްގައެއް ނޫނެވެ. އޭނާ ދިރިއުޅެނީ އޭނާގެ ނުކުޅެދުންތެރިކަން ހުންނަ ލޯބިވެރިޔާއާ އެކުގައެވެ. އާމްދަނީ އަކަށް ލިބެނީ ވަޒީފާ ނެތް މީހުންނަށް ލިބޭ އެލޮވަންސެވެ.\nބުރާސްފަތި ދުވަހު ވެލެންސްގެ ކޯޓަށް ހާޟިރުކުރުމުން ޑާމިއެން ބުނެފައިވަނީ، އޭނާއާއާއި އޭނާގެ ރަހްމަތްތެރިން ކުރިން ވިސްނީ ކުކުޅު ބިހުން ނުވަތަ ކްރީމް ޕައިއަކުން ރައީސަށް ހަމަލާދިނުމަށް ކަމަށެވެ.\nފެންސު ކައިރީގައި އޭނާ ހުއްޓައި މެކްރޯން ކުއްލިއަކަށް އޭނާއާ ދިމާއަށް އައިސް ސަލާންކުރަން އަތްދިއްކޮށްލުމުން އެކަމާ ހިތްހަމަނުޖެހި ބޭއިޚްތިޔާރުގައި ޖެހުނީ ކަމަށްވެސް ބުނެފައި ވެއެވެ. ރައީސްގެ ގައިކޮޅުގައި އެގޮތަށް ޖަހަން ކުރިން ރާވައިގެންހުރީ ނޫން ކަމަށްވެސް ޑާމިއެން ބުންޏެވެ.\nނަމަވެސް، ކޯޓުގައި ޑާމިއެން ޓާރެލްވަނީ ފްރާންސްގެ ރައީސަށް ނުރުހުމުގެ ބަސްތައް ރައްދުކޮށްފައެވެ. އޭނާގެ ސިޔާސަތުތަކަށް ފާޑުކިޔާފައެވެ. މެކްރޯންއަކީ ގައުމު ހަލާކުކުރަމުންދާ މީހެއްގެ ގޮތުގައިވެސް ސިފަކޮށްފައި ވެއެވެ.\nޑާމިއެންގެ ވާހަކަތަކަށް ރައްދުދެމުން ފަނޑިޔާރު ވިދާޅުވީ، އެގޮތަށް ރައީސްގެ ކަންކަށިމަތީގައި ޖެހުމަކީ ގަބޫލުކުރެވޭނޭ ކަމެއް ނޫން ކަމަށެވެ. އަދި އެއީ، ގަސްތުގައި މަސްލަހަތު ނަގާލަން ކުރި ކަމެއް ކަމަށްވެސް ވިދާޅުވިއެވެ.\nމިހާދިސާއާ ގުޅޭގޮތުން ފްރާންސްގެ ޓީވީއަކުން ސުވާލު ކުރުމުން ރައީސް އިމެނުއެލް މެކްރޯން ވިދާޅުވީ، ކަންކަށިމަތީގައި ޖެހިނަމަވެސް، މިހާރު ކުރައްވަމުން ގެންދަވާ ކެމްޕެއިންގެ ދަށުން އާންމުންނާ އަދިވެސް ބައްދަލު ކުރައްވާނޭ ކަމަށެވެ.\nއެކަމަކު، މެކްރޯންގެ ހަށިފާރަވެރިންވަނީ ރައީސްގެ ސަލާމަތާމެދު ކަންބޮޑުވާކަން ފާޅުކޮށްފައެވެ.\nމެކްރޯން ބުނީ، އޭނާއަށް ދެވުނު ހަމަލާއަކީ ފްރާންސްގެ ސޯޝަލް މީޑިއާއިން މިހާރު ފެންނަމުންދާ "ވިހާ މާހައުލުގެ" ނަތީޖާ ކަމަށެވެ.\nފްރާންސްގެ ސަރަހައްދީ އިންތިޚާބު ބާއްވަން މަދު ހަފްތާތަކަށް ވެފައިވާއިރު، ރިޔާސީ އިންތިޚާބު ބާއްވަން މިހާރުވަނީ 10 މަސްދުވަހަށް ގާތްވެފައެވެ.\nއިތުރު ލިޔުންތައް ފަރަންސޭސިވިލާތް


ޕީއެސްޖީ ކައިރިން ބާސެލޯނާ ސަލާމަތެއްނުވި، ލިވަޕޫލް ކުއާޓާ އަށް - AO News\nޕީއެސްޖީ ކައިރިން ބާސެލޯނާ ސަލާމަތެއްނުވި، ލިވަޕޫލް ކުއާޓާ އަށް\nބާސެލޯނާ ކޮޅަށް ލަނޑުޖެހުމަށްފަހު ޕީއެސްޖީގެ ފޯވާޑް ކިލިއަން އެމްބާޕޭ އުފާ ފާޅުކުރަނީ. --ފޮޓޯ: ޔުއެފާ.ކޮމް\nޔުއެފާ ޗެމްޕިއަންސް ލީގުގެ ދެވަނަ ބުރުގެ ދެވަނަ ލެގުގައި ރޭ ފްރާންސްގެ ޕީއެސްޖީ އަތުން މޮޅެއްނުލިބި ބާސެލޯނާ ކެޓިއިރު، ޖަރުމަނުގެ އާރްބީ ލީޕްޒިގު އަތުން 2-0 އިން ހޯދީ މޮޅާއެކު ލިވަޕޫލުން ކުއާޓާ ފައިނަލަށް ދަތުރުކޮށްފިއެވެ.\nމިއާއެކު މި ފަހަރުގެ ޗެމްޕިއަންސް ލީގުގެ ކުއާޓާ ފައިނަލުން ދުނިޔޭގެ އެންމެ މޮޅު ފުޓްބޯޅަ ކުޅުންތެރިން ކަމަށްވާ ލިއޮނަލް މެސީ އާއި ކްރިސްޓިއާނޯ ރޮނާލްޑޯ ނުފެންނާނެއެވެ. މިއީ 2005 ވަނަ އަހަރުގެ ފަހުން އެ ދެ ކުޅުންތެރިން ކުޅޭ ޓީމެއް ނެތި އެ މުބާރާތުގެ ކުއާޓާ ފައިނަލް މެޗުތައް ފެންނާނެ ފުރަތަަމަ ފަހަރެވެ.\nރޭގެ މެޗަށް ބާސެލޯނާ ނިކުތީ މިދިޔަ ފެބުރުއަރީ މަހު އެ ޓީމުގެ ދަނޑުގައި ކުޅުނު ފުރަތަމަ ލެގުގެ މެޗުން 4-1 އިން ޕީއެސްޖީ އަތުން ބަލިވުމުން ތަފާތު ބޮޑު ނަތީޖާއަކުން ދެވަނަ ލެގުގެ މެޗު ކާމިޔާބުކޮށްގެން މެނުވީ އަނެއް ބުރަށް ދިއުމުގެ އުއްމީދެއް ނެތްކަން އެނގިތިބެއެވެ. ރޭގެ މެޗު 1-1 އިން އެެއްވަރުވުމާއެކު، ޕީއެސްޖީ އިން ކުއާޓާ އަށް ދަތުރުކުރީ 5-2ގެ އެގްރިގޭޓްގެ ނަތީޖާއަކުންނެވެ. މިއީ ފާއިތުވި 14 އަހަރު ތެރޭގައި ޗެމްޕިއަންސް ލީގުގެ ދެވަނަ ބުރުން ބާސެލޯނާ ކެޓި ފުރަތަމަ ފަހަރެވެ.\nކޮވިޑް-19ގެ ސަބަބުން ޖަރުމަނާއި އިނގިރޭސިވިލާތުން އަޅާފައިވާ ސަލާމަތީ ފިޔަވަޅުތަކުގެ ސަބަބުން ލިވަޕޫލާއި ދެކޮޅަށް ލީޕްޒިގު ކުޅުނު ދެ މެޗު ވެސް އަސްލު ހޯމް ސްޓޭޑިއަމްގައި ކުޅެވޭގޮތްނުވުމުން ދެ ލެގު ވެސް ކުރިއަށްދިޔައީ ހަންގޭރީގެ ބުޑަޕެސްޓްގައި ހުންނަ ޕުސްކަސް އެރީނާގައެވެ. މި ދެ މެޗު ވެސް 2-0 ގެ ނަތީޖާއަކުން ލިވަޕޫލުން ކާމިޔާބުކުރިއިރު، އެ ޓީމުން ވަނީ ލީޕްޒިގުގެ މައްޗަށް 4-0ގެ އެގްރިގޭޓުން ކުރިހޯދާފައެވެ.\nޕީއެސްޖީއާ ދެކޮޅަށް ބާސެލޯނާ ކުޅުނު މެޗުގެ ތެރެއިން. –ފޮޓޯ: ޔުއެފާ.ކޮމް\nޕީއެސްޖީގެ ޕާކް ޑި ޕްރިންސަސްގައި ރޭ ކުޅުނު މި މެޗުގެ 30 ވަނަ މިނެޓުގައި ކުރީން ލީޑްނެގީ ވެސް އެ ޓީމުންނެވެ. އެ ޓީމުގެ އާޖެންޓީނާ ފޯވާޑް މައުރޯ އިކާޑީ އަށް ޕެނަލްޓީއޭރިޔާތެރެއިން ބާސެލޯނާގެ ޑިފެންޑަރު ކްލެމެންޓް ލެންގްލޭ ކުރި ފައުލަކަށް ރެފްރީ ދިން ޕެނަލްޓީއަކުން މި ލަނޑު ޕީއެސްޖީ އަށް ކާމިޔާބުކޮށްދިނީ މި ދެ ޓީމު ބައްދަލުކުރި ފުރަތަމަ ލެގުގެ މެޗުގައި ހެޓްރިކް ހެދި ފްރާންސްގެ ޒުވާން ތަރި ކިލިއަން އެމްބާޕޭ އެވެ.\nޕީއެސްޖީން ލީޑްނެގިތާ ހަތް މިނެޓުފަހުން، ބާސެލޯނާގެ ކެޕްޓަން މެސީ ވަނީ އެ ޓީމަށް ނަތީޖާ ހަމަހަމަކޮށްދީފައެވެ. މިއީ ޕެނަލްޓީއޭރިޔާބޭރުން ފޮނުވާލި ބާރު ހަމަލާއަކުން މެސީ ކާމިޔާބުކުރި ރީތި ގޯލެކެވެ. މި ހާފުގައި ބާސެލޯނާގެ ފްރާންސް ވިންގާ އޮސްމާނޭ ޑެމްބެލޭ އަށް ވަނީ ލަނޑުޖަހާނެ ގިނަ ފުރުޞަތުތަކެއްލިބި ބޭކާރުވެފައެވެ.\nފުރަތަމަ ހާފުގެ އިތުރުވަގުތުގައި ބާސެލޯނާ އަށް ލީޑްނަގައިދޭން ރަނުގެ ފުރުޞަތެއްލިބި މެސީ އަތުން ވަނީ ބޭކާރުވެފައެވެ. އެ ޓީމުގެ ފޯވާޑް އެންޓޮއިން ގްރީޒްމަން އަށް ޕެނަލްޓީއޭރިޔާތެރެއިން ޕީއެސްޖީގެ ލޭވިން ކުރްޒާވާ ކުރި ފައުލަކަށް ރެފްރީ ދިން މި ޕެނަލްޓީ މެސީ ފޮނުވާލުމުން ކޭލާ ނަވާސް މަތަކުރިއެވެ.\nދެވަނަ ހާފުގައި ބާސެލޯނާގެ އިތުރުން ޕީއެސްޖީ އަށް ވެސް ލަނޑުޖަހާނެ މާ ރަނގަޅު ފުރުޞަތުތަކެއް ތަނަވަސްކުރެވިފައެއްނުވެއެވެ. މި ހާފުގައި ބާސެލޯނާ އަށް ލިބުނު އެންމެ ރަނގަޅު ފުރުޞަތުގައި ޕެނަލްޓީއޭރިޔާތެރެއިން މެސީ ފޮނުވާލި ބޯޅަ ޕީއެސްޖީގެ ކެޕްޓަން މާކީނޯސް ބްލޮކް ކުރިއެވެ. އޭގެފަހުން، މެޗު ނިމެން ދަނިކޮށް ޕީއެސްޖީގެ އިކާޑީ އާއި އެމްބާޕޭ އަށް ލިބުނު ފުރުޞަތުތަކުގެ ވެސް ބޭނުންހިފޭގޮތެއްނުވިއެވެ.\nއާރްބީ ލީޕްޒިގާ ދެކޮޅަށް ލިވަޕޫލް ކުޅުނު މެޗުގެ ތެރެއިން. –ފޮޓޯ: ޔުއެފާ.ކޮމް\nމި މުބާރާތުގައި ރޭ ކުޅުނު އަނެއް މެޗުގައި، 2018/2019 ވަނަ އަހަރުގެ ސީޒަނުގެ ޗެމްޕިއަން ލިވަޕޫލުން ލީޕްޒިގު ކޮޅަށް ވައްދާލި ދެލަނޑުވެސް ޖެހީ ފަހު ހާފުގައެވެ. އެ ޓީމުން ލީޑްނެގީ މެޗުގެ 70 ވަނަ މިނެޓުގައި ދާދިފަހުން އަނިޔާއަށްފަހު ކުޅުމަށް އެނބުރިއައި ޑިއޯގޯ ޔޮޓާ ދިން ބޯޅައަކުން މިސްރުގެ ފޯވާޑް މުހައްމަދު ސަލާހު އެވެ.\nއޭގެ ހަތަރު މިނެޓުފަހުން، މެޗުގެ ނަތީޖާ 2-0 އަށް ބަދަލުކޮށްލީ ސެނެގޯލްގެ ފޯވާޑް ސަޑިއޯ މާނޭ އެވެ. މިއީ އެ ޓީމަށް ކުޅެމުން އަންނަ ބެލްޖިއަމްގެ ފޯވާޑް ޑިވޮކް އޮރީގީ ނަގައިދިން މާނޭ ކާމިޔާބުކުރި ގޯލެކެވެ. މި މެޗުގައި ލީޕްޒިގަށް ލަނޑެއް ޖަހައިދިނުމާ އެންމެ ގާތަށް ޖެހިލީ ބަދަލު ކުޅުންތެރިއެއްގެ ގޮތުގައި ކުޅެން ނިކުތް ނޯވޭގެ ފޯވާޑް އަލެކްސަންޑަ ސޯލޯތު އެވެ. އޭނާ ބޮލުން ފޮނުވާލި ބޯޅަ އަމާޒުވީ ގޯލްގެ ހުރަސްދަނޑިއަށެވެ.\nމިއީ ލިވަޕޫލުން އެންމެ ފަހުން ކުޅުނު ފަސް މެޗުގެ ތެރެއިން މޮޅުވި ދެވަނަ މެޗެވެ. އަނެއް ތިން މެޗުން ވަނީ ބަލިވެފައެވެ. ފަހަކަށްއައިސް އެ ޓީމުން އަމިއްލަ ދަނޑުގައި ކުޅުނު އެއްވެސް މެޗަކުން މޮޅުވެފައެއްނުވެއެވެ.\nރޭގެ މެޗުތަކަށްފަހު ޗެމްޕިއަންސް ލީގުގެ ކުއާޓާ ފައިނަލުން މިހާތަނަށް ޖާގަ ހޯދާފައިވާ ހަތަރު ޓީމަކީ ޕީއެސްޖީ އާއި ލިވަޕޫލްގެ އިތުރުން ޕޯޓޯ އަދި ބޮރޫޝިއާ ޑޯޓްމަންޑް އެވެ. މި މުބާރާތުގެ ކުއާޓާ ފައިނަލްގެ ފަހު ހަތަރު ޖާގަ ކަށަވަރުވެގެންދާނީ މި މަހުގެ 17-18 ގައި ކުޅެވޭ މެޗުތަކަށް ފަހުގައެވެ.